
STARA PRIČA/ 

U vijek jednako uji sparna jugovina. Veliki talasi tromo 
se valjaju kraju, udaraju o hridi, a u škripima silno 
uče i odbijaju se zapjenivši tamnomodru površinu mora. 
Gomilaju se olovni oblaci leteći u gromadama uvijek 
naprijed. Oko kuća tužno se savijaju vrbine grane, tužno 
se privija maslina i ukazuje sivo lišće. Monotono brujanje 
žrvanja širi se zrakom. Katkad opadne još koji zadnji 
list s murve ; katkad se uzvine vrabac, da nekamo odleti, 
ali ga vjetrušina zanese i baci daleko, daleko. 

Na pragu oniske kućarice sjedi mlada djevojka. Po 
lijepom licu prolilo se bljedilo. Dobro se umotala u maramu 
i šćućurila se uz sami kraj. Prvi put iza duge bolesti pre¬ 
korači kućni prag, da pogleda u svijet. Teško joj je pri 
duši, jer sve je sjeća slatkih minulih časova, teško joj 
je, jer joj uzdah sapinje slabe grudi i boli je: ni uzdisati 
ne smije ! A ipak ne može da ne gleda, da ne stoji na pragu 
kuće, pred kojom se je prvi put zagledala u mlado lijepo 
lice, u snene crne oči. Ondje baš pod onom murvom za 
ljetne mjesečine sretna i blažena gladila je kosu njegovu, 
a on joj ljubio ruku i lice. Tada je bilo sve mirno, sve tiho ; 
lišće je još uvijek zeleno bacalo sjenu i branilo, da je ne 
zapaze tudje zlobne oči : u raskošju tople noći davala 
je oduška svojoj ljubavi ; bez straha i bojazni mučala 
je zagrljena, a sreća, opojna sreća napunjala joj grudi 
veseljem iskrenim, slašću ničim nepomućenom. 

* Tiskano u „Vijencu" 1902, br. 27. i 28 . pod naslovom „Iz 
potištenih duša". 

A sada ? 

Pada lišće osušeno zemlji. Samo jedan jedini listić 
uveo i previjen, što je zaklonjen od vjetra suh bez života 
lebdio a peteljka mu se jedva grančice držala, samo on 
još ostade na stablu kao uzeto udo. 

Ali zamalo. Velika, teška kap kiše nenadno pade 
i on se strese i otrže... Zauji još jednom vjetar muklo 
i tužno, zazviždi udarajuć o suho granje, a vrtlog prašine 
se uzvitla noseć sa sobom uvelo lišće, koje se spusti tik 
djevojke. Ona se još bolje umota, pokunji glavu, rukama 
je pridrža i pusti se mislima jadnim i žalosnim. 

— A sada ? 

On je pošao, a ne znam, hoće li se ikada i vratiti. 
Bože moj, teške li žalosti ! Ni rastala se nijesam ni go¬ 
vorila s njim, a željela sam ga vidjeti i sve mu iskazati, 
ali on podje pun jali i čemera, zlovoljan, što ga ostavih 
proklinjući samoga sebe, a meni želeći sreću. Nikada se 
ne nadah tolikoj ljubavi. Znao je za propast mog doma, 
dočuo, da se braća odbiše od kuće, i nigda da me je pre¬ 
korio, nigda o tomu spomenuo ... Iz početka ne htjedoh 
se na nj osvrtati ; govorila sam, da ga mrzim i prezirem, 
ali on me je slijedio uvijek kao moj osjen, gledao me ža¬ 
losno, a bojao se očitovati mi ljubav. Kad me nadje slu¬ 
čajno samu, dršćuć . vas zasopljen mi nabaci o ljubavi 
i malo ne uteče od stida. A ja ? Ja ne mogoh odoljeti 
srcu, ja mu pađoh u zagrljaj. I planu prvi poljubac vrući 
i žarki. Od tada on se vas promijeni ; bio je veseo kao 
dijete, sve mi na volju činio i u svemu ugadjao. 

Često se sastajasmo, ali u zao čas. Doćukao svijet 
za našu ljubav ; ne bijah mirna ni danju ni noću ; na- 
punjavahu mi uši svega izmišljajući: 

— Čuvaj se, kani ga se, žensko je voda, muško udoba: 
prevarit će te, prikovratit će te ! A drugi, koji ga pozna¬ 
vahu, učahu me, da njegovu ljubav himbeno pobudjujem. 


— Ne daj mu se, nek luduje, gore će za tobom mah¬ 
nitati. I ja sam mu se otimala od straha, da me ne ostavi. 
Morila sam ga sumnjom, dok me je on uzalud grlio i ljubio, 
utaman vjeru zadavao moleći me, da ga ne ostavljam : 
strah, ludi strah sapinjao mi grudi, a tuga me obuzimala 
gledajući ga poništena, gdje u me nijemo dugo i dugo 
bulji. — — Oh, da sam sadašnje pameti ! 

Suton se hvatao. Vrući zadah vjetra strese je i ona 
oćuti, da je prolaze srsi, ali se ne ganu s mjesta. Drage 
joj bijahu ove uspomene i požudno ih je glavom motala, 
i ako joj je u duši teško bilo : takovu bol ćuti majka nad 
lijesom mrtva djeteta, kad ne može da se od njega udalji. 

Mislila je, kako mu ipak moraše popuštati. Ali on 
bijaše čudan. Jedan put, kad je zateče samu samcatu 
u kući, zagrlio je i poljubio. Ona mu se objesila oko vrata ; 
prsima ju je privinuo i med joj s ustiju srkao, a onda na 
jednom se trže, izmače i uteče, a ni ,,s Bogom“ reče: 
Kad ga ukorih radi toga, pripovijedao je, da je on po¬ 
kvaren, veoma pokvaren. 

Nadodje i gora nevolja. Svijet, nesretni svijet, koji 
obori toliko poletnih duša, skrši toliko sretnih srdaca, 
poče joj prigovarati, da ona za njim trči, da bi on mirovao, 
samo kad bi ona prestala ludovati. Mislila je, tko bi svijetu 
usta začepio, a ipak na oko ohladni, dok joj je u srcu buktio 
plam jake i iskrene ljubavi. Otudji mu se sasvijem, a po¬ 
našaše se s njim kao i sa svakim drugim. On uze za hlad¬ 
noću, što bijaše obzir. Koliko li suza ne proli, koliko li 
noći ne prospava ! Čula bi kadikad njegove koračaje 
oko kuće, a u jutro bi našla kiticu cvijeća na prozoru. 
Što je imala učiniti ? Javiti mu se prva bilo joj teško, 
a dati mu prigode, da se sastanu, značilo bi, da su ukori 
opravdani. I tako sve zaspi. Ona se razboli; nestade 
nade, da bi se više mogli sastati. On je svakim danom 
pitao za njezino zdravlje.... Morao je poći i otidje. 

Ležala je nemoćna u postelji. I tuga i bolest je mo¬ 
rila. Kad je parobrod odilazio, digne se na silu, otvori 
prozor i mahnu maramom. Je li je on vidio ? . . . 

U večer joj prijateljica uruči od njega pozdrav i 
pismo. 

Da si ga vidjela, hrano moja, kako je tužno govorio, 
a oči mu se caklile od suza, — tako joj reče... 

U to se snoćalo. Muklo zatitra zrakom zvuk zvona. 
Oh, kako joj ugodno bijaše prvo,, kad bi „zdrava Marija" 
zvonila ! Nježio bi je taj glas i usne bi se same od sebe 
rastvarale na molitvu, pa bi se zanijela visoko od zemlje 
uživajući u skladnom rasprostiranju zvonjenja. Bio taj 
glas oda Bogu himna sreći i miru, što se u prirodi širi 
i svako srce zadovoljava. 

A sada ? 

Vjetar nesnosno uji. More buči, a zvono se tek kad- 
ikad čuje, rekao bi da za mrtvacem cvili. Ona se prene; 
sklopi blijede ruke, kao bijeli mramor osjajen mjesečinom, 
uzdignu bone oči i mol jaše dugo, srčano za njega. 

Majka joj se vrati s radnje. Kad je vidi, ■ obeznani 
se od čuda i ukori je, što je izišla po ovakom vremenu. 

Unidju u kuću. Još jednom se obazre, da vidi draga 
mjesta, još jednom baci pogled na kuću, gdje on prebivaše 
i nestade je u mraku. 

Večerati nije htjela, a kad svak zaspi, polagano se 
digne, izvadi ubručić, razveže jedan kraj, uzme ključić 
i otvori malu skrinjicu. Cio svežanj listova i lijep crveni 
album postavi na prozor.. Na zidu je visjela slika blažene 
djevice od Pompeja, a pred njom tinjao žižak. Sjedne na 
prozor. Otvarala je list za listom i čitala ga po stoti put. 
Ispade joj po koji suhi cvjetić, a ona ga nježno digne, po- 
miriše i poljubi, a suza joj se obori niz obraze. I tako je 
premetala sve redom, dok joj ne dodje ruku malena fotogra¬ 
fija. Prikazivala, je mladića od .neko dvadeset godina, suha, 

ovisoka. Ne bijaše mu ništa osobito na licu, samo izražaj 
oka bio je tih i miran, pun sjete i čežnje, dubok i pro¬ 
nicav. Ona uze sliku, primaknu je ustima i ljubila je bez 
prestanka, a tada je u njedra stavi i srcu pritisnu. 

Otvori i album. Čitala je već jedan put, ali razumjela 
sve nije; ne mogaše se domisliti, čemu je sve pisano, a 
osjećala je, da se izvija čuvstvo iskrene ljubavi, na koje 
su u njezinoj unutrašnjosti resonirali svi akordi. Oh i ona 
bi mu, samo da je učena, sve jednako kazala, i ona, koja 
ga je prije morila sumnjom, sad uvidja, da je kriva i ne 
može da ga kori. Zar može u njoj podržavati gnjev uspo¬ 
mena na drago biće, koje. tek upoznaje, kad ga gubi; za 
kojim uzdiše i čezne; kod koga je nemirna sa sreće, a 
bez kojega osjeća, koliko je ugodan taj nemir: čuvstvo 
bogataša, kad misli, kuda će s blagom, isporedjeno s ne¬ 
voljom siromaha, koji skapava od glada. 

U društvu drugarica vele ti je jada vidjela, vele ti li 
joj se je pribadalo i korilo je radi nesretne ljubavi ; i ruga i 
smijeha i zlobne naslade — svega je pretrpjela, a morala 
je mučati gušeći tešku muku ne lanuvši ni riječi na svoje 
opravdanje, ne obeščastivši slatkog uspomena na dragog '. A 
on joj sada šalje album, pun čežnje za njom, moleći je za 
pomirenje, vapijući prvu sreću. Zato ga i je ona sad mirno 
i spokojno s nekim tihim voseljem otvarala i počela čitati : 

Ljubezna moja ! 

Šaljem ti na dar kitu cvijeća koje nemilosrdna ruka 
u pupu otrže sa stabla života. Uvenulo je, ali još miriše 
opojnim mirisom. Nije se rascvalo, nije svijeta ugledalo, da 
ima za čim žaliti, a lišeno života nema se čemu nadati. Kita 
je vezana čvrstim vezom, nizom biser-suza sirote, koje se 
pretvoriše u led, čim padoše s oka zapuštene duše, koja 
još ljubi ; suze krasne i lijepe, koje će — može biti — svatko 
dragovoljno gledati, ali nitko ih prsima ne će privinuti, jer 

su ledene. Tebi predraga ih šaljem. Primi ovaj dar: Na srcu 
tvomu suze će se rastopiti, po cvijeću kanuti, a cvijeće će 
oživjeti, zamirisati i oboje usrećiti. Taj miris jesu davne, 
sretne, nigda neprežaljene uspomene prve i jedine ljubavi. 
Bit ću sretan, ako ti izmamim i jedan uzdah i jednu suzu 
čežnje za tvojim dragim. 

I. 

Ugledah je i izgubih pokoj. Što je ono, što joj se sjaji 
na licu kao dragi kamen ? • 

— Ljepota! — rekoh u sebi; lijepa je kao alem, a nije li 
joj i srce tvrdo kao alem ? Ljubav mi je vatra, koja gori samo 
u čistoj i nepokvarenoj duši. Prigrliv takav drag kamen ne¬ 
stat će ga u vatri bez pepela ! I stisnuh srce, pa uzdahnem : 

— Bježi, daleko od mene ! 

Ali- mira ne stekoh. Kao crv, koji malo po malo, ali 
uvijek jednako i stalno grize i ruje, izjedala me misao, a na 
grudi pao kamen tuge. Bježah dan, uklanjah se njoj, lju¬ 
dima i svijetu — i utekoh se nijemoj tamnoj noći. Tu ću 
naći pokoj, tu mir ! Sjedoh na žalo morsko. Oči mi bludile 
daleko, daleko i ustavile se na sjajnoj zvijezdi. 

— Svijetliš, o sjajna zvijezdo, i zrake tvoje ugodne su 

srcu mome,--— ali je li to tvoja svjetlost ? Nije li 

sjaj tvoj tek odraz druge zvijezde ? Nije li na tebi vječni 
led, koji ubija sve, što živi ? Pomislih na nju i ona mi se 
pričini sjajnom zvijezdom, koje sam se žacao i ujedno se 
bojao, da je ne izgubim s vida. Srce mi je kazivalo dobru 
i plemenitu. A je li uprav takova ? Nije li to tek želja pre¬ 
tvorena u misao ? Zar se bare pune mulja ne svijetle na 
mjesečini isto, ako ne još i bolje od bistre vode ? Sve je 
varka, sve laž, sve prikaza ! 

. . . Daleko, daleko od mene ! 

Oborim oči u tiho i tamno more. (I tu je u odrazu 
bljeskala sjajna zvijezda, ali je ne htjedoh gledati.) 

— Skriveno si od mene, o tajinstveno sinje more ; ne- 
t poznato kao i duša njena, mirna kao i ono, što kriješ u sebi? 
I uzeh prut, pa uzbibam tihu površinu. Prosu se svijetli 
biser kapljica i zabliješti mi oči. Zaželjeh se okupati i pro¬ 
niknuti u dubinu, ali ne opazih nego tamu i mrak. 

— Zašto trpjeti ? — rekoh. Poći ću i potražiti onu, 
koju ljubi duša moja, da vidim, koja je to, što svijetli kao 
alem i zvijezda, mirna i tamna kao tiha površina mora u 
crnoj noći. 

Otidjoh. Uzbibam čuvstva njezina. U duši skrivaše 
biser-suze pregaranja i želje. Ljubljaše me. Vidjeh, da joj 
svijetljaše na licu dragi kamen nevinosti, koga nestaje u 
A vatri strasti. Kad htjedoh pogledati u sjajne zvijezde — 
oči njezine, kad htjedoh poniknuti u dubinu srca njezina, 
pričini mi se, da tamni svjetlost alema i odstupih. 

Podigoh u srcu žrtvenik čistoj i nesebičnoj ljubavi, 
kojim ništa uzdrmati ne može, ni zavist ni zloba, ni ogova¬ 
ranje ni strah, jači od svake sile, jači od mene samoga. 

II. 

Dostignuh, za čim sam išao. Ne pitam, je li mi duša 
sretna, čezne li za većom lasti. Ta tko bi umirio ljudsko 
srce ? Ja se samo okrećem nazad i zadovoljan sam kao uto¬ 
pljenik, koga spasoše od stalne smrti. 

Ne pitam, da mi bude nebo narešeno svilenim oblač¬ 
cima, nakićeno žarkim sunčanim zrakama ; meni je dosta, 
da se je razgalilo, da je okrenula vedrina iza duge i tamne 
oblačine. Sja mi sunce sreće, grije me mrzla i ja ne pitam 
lagodnijeg života, dok ćutim, da me ostavlja led. 

Čemu lijepi, maleni, svileni oblačići, pa bili i sunčanim 
zrakama narešeni, kad su preteče tame, kad su dio onih 
oblaka, koji mi zastirahu obzorje, kad makar i za čas mogu 
mi prikriti sunce sreće ? Ja sam za njim uzdisao, njega žudio 
i zadovoljan sam u jednostavnom i čistom užitku ljubavi. 

III. 

Misleći — kao obično — na te zaspali i usnuh san. 
Sjedila si u velikoj sjajnoj dvorani u svili i kaditi. Oko 
tebe ljudi gospodske ruke, meni nepoznati. Pristupih tebi, 
klekoh i gledah te molećim očima. Ti si se i nadalje razgo¬ 
varala, a na jedanput pružila si nehajno malu ručicu u ru¬ 
kavici i dala mi je na poljubac. Poljubih je, a ti mi reče: 
Sad možeš otići. Podjoh zaplakan. Letjele mi oči na sve 
strane, da nadjem izlaz. Doteturam se i do vrata, gdje me 
dočeka mrtva majka. Lijepo je bilo lice njezino, blijedo i 
veličanstveno. Oko čela bio je vijenac prebijelih ruža, a 
u ruci palma. Padoh joj na prsa. Zagrlismo se i poljubismo, 
a ona me uze za ruku i svečano reče: 

Umiri se, dijete moje, podji sa mnom. 

Prenuh se za čas i opet zaspim. 

Svati halabuče : sve poznata lica. Stojim pred kućom. 
Hodila si na vjenčanje pod vijencem i bijelom koprenom — 
bez vjerenika. Ja procvijelih, a ti si mirno, mirno naprijed 
stupala. Tek pred crkvenim vratima si se okrenula, pogle¬ 
dala me tužno, tužno velikim modrim očima, prolila dvije 
suze i sve uminu. 

— Čemu sve to ? — Zar priroda hoće, da barem u snu 
ulije u čašu užitka kap žuči ? 

IV. 

Sjedili smo zajedno. Ti si, kao obično, mučala i če¬ 
kala, da prvi zavrgnem razgovor. Ja sam govorio ništa 
od tebe ne tajeći, ja sam htio, da se učvrsti ljubav naša 
iskrenošću. A ti ? Ti si sumnjala o meni, ti si mislila, da 
oko tebe mažem i lažem, da hoću, da te zabukam, preko- 
vratim. Teško je, kad presude utrnjivaju ljubav, kad ra- 
djaju sumnju, koja boli, a radi koje se ne smije ostaviti 
ljubljena djevojka, sve da i ima uzroka. Ali ja puštam, 
da me ubija tvoja misao i ne kajem se, da sam posegnuo 


J3 


za cvijetom, što raste na livadi pod otvorenim nebom, 
izvrgnutim i vjetru i oluji ; prezreo ono, komu blijedi 
lišće, što zakržljavi gojeno pomnjivo i brižno u zatvo¬ 
renoj sobi, u zagušljivom zraku, a nigda ga ne dirne zraka 
sunčana, nigda ne poljubi rosa jutrena. Jesam li ja kriv, ako 
se u taj cvijet slobodan i svjež, mlad i krasan uvukao 
crv sumnje ? Reći ćeš : nijesam ni ja, ta svak mi govori i 
ja moram sumnjati, jer koja djevojka ne sumnja. Nek 
bude, ali dobro znaj, da sam i ja čovjek, pa ipak ćutim u 
sebi vjeru snažnu i postojanu i dok ona ne jenja, dotle 
sam svoje čeljade, a kad nju izgubim, možeš me slobodno 
držati za mrtva. 

V. 

— Ljutiš se, dragi moj, što iskazujem ljubav našu 
prijateljici svojoj, a i ti s njome o tome zboriš — tako si mi 
odgovorila. 

Bio muž i žena i puno se ljubili. Rodi im se čedo. 
Gledali ga kao oči u glavi i sve bi za nj pregorjeli. Žena 
preko muževlje volje da dijete dojkinji, da ga njeguje. On 
ju je češće pohađjao i pitao, što je od djeteta. Zar mu je 
žena imala za to zamjeriti ? 

Naše čedo, ljubav naša boluje. Dala si ga u tudje ruke, 
a nijesi ni pomislila, da je to cvijet, koji vene i uvene, ako 
ga presadiš u drugu zemlju. Iskrenija si prijateljici, nego 
dragomu, a onda koga žarče ljubiš ? Ja nemam srca, da te 
dalje korim, samo ti stavljam na srce ovu istinu. Ako u 
večer zaprećeš žeravu, dočekati će jutra, a ako je ostaviš 
na zraku, naći ćeš leden ugalj ili tek pepeo. 

VI. 

Ona još sumnja ! Okani se, djevo, take misli, jer kad 
cvijet sazori, ne će pasti plod sa stabla od zrelosti, nego 
zelen i trpak prije vremena : crv će ga pregristi ! Sumnja 
je znak ljubavi, ali ujedno i njezin grob. 

Gledao sam te tužni ju, nego ikada prije. Na ruke si 
spustila glavu i. uzdisala. 

— Što bi ti rada ? — upitao sam te, spreman, da ti 
u svemu ugodim. Nije to bila dužnost, koju vrše prama 
osudjenomu na smrt, zadovoljavajući ga u svemu, štogodj 
zaište ■; — bila je briga majke, da joj ozdravi drago, bo¬ 
lesno čedo. 

— Ja bih željela, da mi ti prvi zahvališ — rekla si ne 
znajući što bolje pomisliti. 

— A da to bude ? Bi, li mogla drugoga ljubiti ? Bi li 
mogla prisloniti usne svoje licu njegovu, da ti ne padne 
na um, da si jednom i mene ljubila i — rekao bih — bla¬ 
žena tepala: ljubim te, dušo moja, tebe, ili nikoga više ! Zar 
bi ogrlila vrat njegov tom krasnom rukom, koja je počivala 
na srcu mome ? Bi li me se igda spomenula ? 

Ja sam poniknuo nikom. Teško mi te bilo pregorjeti, 
muka mi bila odreći se ljubavi tvoje, ljubezna dušo, pa 
lanuh : 

— A bi li ti onda bilo lakše na duši, nego sada ? 

— Sad — trpim, a onda... onda... bih sto puta 
gore. 

Kako bih okrstio govorenje tvoje ? Rekao bih : želja, 
neodoljiva želja bez ikakva razloga srnuti u očaj, tugovati, 
plakati, mučiti se i jadikovati samo zato, što misliš, da 
žalost pristaje mladosti tvojoj, tuga licu tvojemu. Oholost 
u poništenju samoga sebe, u zapreci, koju sam sebi čovjek 
stavlja, da ne bude srećan, tjerajuć drugoga u ludilo. 

VII. 

S Bogom, predraga dušo ! Nikada mi nije jače zakucalo 
srce, nigda mi duša oćutila sladje ugodnosti, nigda dražega, 
a duljega nemira, otkad nikoh na noge, nego kad se za¬ 
gledah u te. Sveta mi bijaše ljubav, iskrene misli, nevine 
čežnje. Znadoh štovati mladu dušu tvoju, jer duša je dje¬ 



vojačka glatka površina mora, u kojoj se ogleda sve u 
pravoj slici ; i najmanji lahor lišava je te ljepote. Tješim se, 
što mi nije ni najmanja kap strasti pokvarila čista užitka; 
milo mi je, što mi je ostao u srcu najčistiji lik tvoj; haran 
sam ti, što me je ljubav spasla iz blata naslada. 

Sada, kad smrknuta čela okrećeš glavu, kad hoćeš, 
da se oprostiš mene nevoljnika, želim ti, da ljubiš drugoga 
onako vjerno i pošteno, kako sam te ja štovao. 

Znam : nije bio mraz, koji je u tebi lišio života cvijet 
ljubavi ; bila je sparna i dosadna vjetrušina, koja mu je 
otpuhnula latice, a ostavila trn. Da si ga vinula k srcu, 
može bit da bi procvao krasnim cvijetom zadovoljstva, 
da si usrećila izgubljeno čeljade. 

Pitat ćeš se, zašto se obazirah na te, zašto te više 
štovah, nego ljubljah. Evo ti odgovora ! Ljubav naliči 
divljemu ognju, koji u tami plamsa divnim sjajem. Kad 
mu se približiš, plamena nestaje, a ako hoćeš da dublje 
pronikneš, naći ćeš mrtvo tijelo. Zato, predraga, nikad 
s požudom ne poljubih lica tvojega, zato te izbjegavah 
svagda, kad bi strast navalila na mene ! 

Ostaj mi s Bogom. Moli Gospoda, da mi dade mir i 
pokoj. Ako se tmasti oblaci nadviju i nad tvoje čelo, ako 
i tebe počne sudbina proganjati, sjeti se moje tuge i boli 
i laglje ćeš podnositi uz vjerna druga. 

VIII. 

Ugodno mi draška po licu tiho povjetarce ; požudno 
mi se napinju bolesne grudi želeći života. Šećem se vrtom. 
Kako li se radujem lijepom cvijeću, rumenim, rascvalim ru¬ 
žama ! Nekada sretan i presretan ovamo sam hrlio i cvijeće 
brao, da tebi, draga dušo, okitim djevojačka njedra ! 
Sagnem se, da uberem mali crveni pup. Bode me trnje, ali 
ja ne mogu da se odalečim: uspomene me vežu uz ovaj 


grm, slatke i nježne, mile i tužne, a onoga, koji suncažuđi, 
ogrije i njegov odraz. 

Kad pađoh u postelju, nježna sestrina ruka ih braše 
i nošaše pred oltar Majke Božje moleći se za moje 
zdravlje. 

Komu cu vas sada darivati, komu li prsi vama kititi ? 
Ne trunuste li toliko puta u vijencu na majčinu grobu, 

ne ginuste li kao što mi gine nada ?-Tronut digoh 

luku s pupa i poljubih svaki cvjetić : — Cvatite i rastite ; 
ničija vam već ruka ne će dirati u život, nikomu u pupu 
ne ćete izmamiti posmjeh, nikoga obradovati; nego ćete 
dočekati sretne plod svoj ; ali tada ne će ničije oko pole¬ 
tjeti k vama, nitko vas se ne će sjetiti, nitko živ do mene ! 

IX. 

Zar je pametno, kad se tužah proti tebi, a ćutim, da 
sam i ja kriv ? U prsima mi bukti ljubav, jaka kao smrt, a 
ipak koliko li odluka ne izvrših, koliko li užitka sam sebi 
ne zatajih ! Nešto nepojmljivo, radi česa se na osami uvijek 
korim, čemu se uzalud otimljem, ne da mi, da u osudni 
čas ispunim ono, što dugo smišljah. 

Pričaju, da se ptica, kad ugleda zmiju, koja je vreba, 
tako smete, da ne zna uteći, nego uokolo kruži, dok joj 
ne postane plijenom. Nije li i u meni takova zmija ? Nije li 
i u njenoj duši jednaka borba ?... Ne bi li nas imala zdru¬ 
žiti ta sličnost, ili je baš uzrokom svadje ? 

-X. 

Muk, tihi muk ! Oh, kako ubija ova samoća, u kojoj 
ođlijegaju bolni zvuci žalosti i tuge. Ostavih očinski dom. 
Želio sam se s njom pomiriti, pa zadovoljan poći sanjajuć 
o krasnoj djevici, koje me uzdisaji prate, koje srce žudi i 
blagosilja, a nijesam. 

Ništa ne ima, što bi mi moglo boli olakšati. Nestade 
milih krajeva zavičaja, koji mi napunjahu dušu utjehom 
sjećajuć me prve sreće ; nestade rodbine i prijatelja, u 
kojih društvu zaboravljah tugu. Muk, vječni mir i samoća 
me muče. Tipim, a ne znam, zašto, kajem se, a sagriješio 
nijesam. 

Neka peče, nek boli ; čuvstva ubijati ne ću ni strašću 
ni žaljenjem, nego ću ga zalijevati suzama prijegora. 

XI. 

Nižu se kola puna vijenaca, a u njima gospoda veselo 
hite na groblje. Stojim na prozoru i gledam svijet, gdje 
prolazi, gledam, a ne vidim ; slušam, a ne čujem. Daleko 
mi lete misli, daleko k rodnoj krasnoj grudi, gdje pod 
sjenom čempresa počivaju izmučene kosti bijedne majke 
moje. Za tobom, o ljubljena mila majko, uzdiše nesretno 
dijete; ono žudi vrući poljubac, čezne za zagrljajem, izgara 
za ljubavlju tvojom. I sada, kad mi pucaju grudi od muke i 
očaja, sad bih ti umoran klonuo na prsa i oćutio bih toplo 
majčino srce, kako kuca za zapušteno dijete. Milovala bi 
me ruka tvoja, krijepile tvoje riječi i nestalo bi boli s lica 
moga: ne bih plakao za izgubljenom srećom kod tebe, 
nježna majčice ! Ima li igdje ikoga, da stupi na ovaj živi 
grob, da izmoli od srca i najmanju molitvicu za ispokojenje 
duše moje ? Tko će se smilovati i nakititi raku ovu cvijećem 
miomirisnim, suzama sućuti ? Tko će utažiti bol moju ? 
Zar draga? Ah, radi nje mi i jest opustjelo srce, nju uzalud 
zazivljem, za njom utaman čeznem. Rastadosmo se — 
ah, Bože! rastadosmo se i od tada sam mrtav ; krv moja 
pretvorila se u otrov, izgubih mir, sreću i život, izgubih 
sebe i nju !... Gdje si, ljubljena dušo, gdje ? Otidji, draga, 
na grob majke moje i moli, skrušeno moli za bijedno dijete 
njezino. Podji plači sa mnom ; mrtva majka ne će za bo¬ 

raviti djeteta svoga, blagoslovit će suze naše i sreća će nas 
pratiti u vi jeke 1 

Ali kud zadjoh ? Zar ima još nade ? 

O vi svi tužni i nesretni, jadni i bijedni, prijatelji i 
braćo moja, dodjite k meni. Zajedno ćemo lakše plakati i 
uzdisati, zajedno nositi žalost, i jad, muku i tugu, dok ne 
padnemo u zagrljaj zemlji, koja nas je i dala ! 

Stojim na prozoru i gledam. Suze mi teku niz obraze. 
Plačem kao malo dijete uzdišuć za majkom i ljubom i 
ćutim, da su svete suze moje, da su jake i moguće, da 
me spasu ! • 

Oh, suzo, koliko li ljudi ne pridignu! Tebi se klanjam ; 
ja ti se uklanjati ne ću : neka te nitko ne žudi, ipak si 
svakomu draga. 

XII. 

Za tobom tužim predraga djevo ! Tebi iskazujem jade 
svoje, jer ti ih sama razumjeti možeš, ti mi jedina pomoći. 
Prodjoše sretni dani, a u srcu ostade samo spomen na njih. 
Zašto da se zaboravimo ? Zašto da prkos dijeli nerazdije- 

Ijene duše, što ih zadana vjera veže čvrstim vezom ljubavi ? 

Zar bi htjeli sudbinu prisiliti, da nas progoni i žučju napaja, 
da sred vapaja kunemo ono, što nam prije bijaše sveto, da 
od nas stvori mrtvace, što nas prenu na život ? U svojoj 
tuzi zaboravljala si, da je i moje srce bilo puno čemera, pa 
gdje ne mogoh od silna čuvstva utješiti te, hvatala te je 
gorča muka i vapijući prve dane sumnjala si u me. Zar te 
ne ljubi onaj, komu su uvijek oči vlažne, a želja, pusta želja 
burka bolesna njedra, koji ne prospava noći od tuge, koga 
nigda vedra ne vide ljudi, te se u mladosti svojoj ćuti slabim 
starcem ? Zaboravimo svadju, uskrisimo prvu ljubav. Nestat 
će mi žalosti iz srca, ako me opet zagrli ruka tvoja i usne 
moje taknu sjetno ti lice. 


A spomen na onaj nesretni dan, kad se rastasmo ljuti, 
i ako gorak, ostat će nam pred očima kao udubina zaci¬ 
jeljene rane. 

Obraduj me, draga djevo, da ti opet sretan i presretan 
padnem u naručaj. Ako nema više u srcu tvomu iskre 
ljubavi, znaj barem, da te ljubim i za tobom uzdišem. 

* 

* * 

Pročitala je. Pružila lijepe bijele ruke držeći u njima 
album i spustila ih mrtvo na postelju. Pognula je glavu, a 
s blijedog lica čitao bi umor i tugu. Na po sklopila sjajne 
modre oči i stala nepomično. Bujna joj je se kosa prosula po 
postelji i opkoljavala glavu. Žižak podrhtavao i u polutami 
davao licu miliji i nježniji izraz. Bio to kip, savršen kip, 
koji prikazivaše samoprijegor i sumnju, čeljade zamišljeno 
i neodlučno. A što je mislila ? Zar se nije u njoj podigao 
ponos žene, kad je moli za oprost muškarac, koji ju je 
uvrijedio ? Nije li je boljelo — da je kori radi onoga, što 
pomuti bistru njezinu sreću ? Ne, ona je mislila, što joj 
je činiti, što li započeti. 

— Pisat ću mu i opet ćemo biti sretni, govorio joj 
neki glas. 

Ali nešto 'sasvijem drugo, nešta — što ohološću na¬ 
zvati ne smijemo, — kao izljev nestalnosti i sumnje opet 
ju poče moriti. 

— Ne posla li on to samo na svoje opravdanje ? Ne, 
nije moguće, jer on me ljubi, a uvijek je iskren bio. Ali 
zašto mi ne piša pismo, zašto ni ne reče bistrije, bez oko¬ 
lišanja ? Ipak ću vidjeti i odlučiti. .. Zatim izvadi njegovu 
sliku i gledaše je dugo, dugo, kao da hoće pročitati mu 
s lica, što misli, ali on je samo uvijek turobno gledao suznim 
očima. 

Vani cijepa kiša kao iz nožice. Vjetrušina trese kućom, 
lupa klimavim vratima, a pljusak jako odlijega. Od gro- 

znice poče gubiti svijest. Tek pred zoru umorna od misli 
i bolesti, skršena od muke i neodlučnosti zaspi. 

* 

* * 

U jutro joj dodje majka do postelje. Unigavajući se 

govoraše milo i nježno: . , T 

— Čuješ, dušo moja, zaprosio te je Jure Petrov. J 

sam te obećala. 



a 


IVE MATINA. 


pogledaj je, ako si božji, — reče i gurnu me laktom 
A- Mijo Jukićev. 

— Koga, gdje? 

— Ivu Matinu ..., vidiš li dolje pred nama ? 

Ja gledam i gledam, pa sve pitam : 

— Što? Ono ona? Ti ne vidiš . .. 

— Znaš li joj mater? 

— Znam. 

Sad dobro gledaj. Ako si joj mater vidio, kad 
koraca znaš, staru Peru — onako pognutu, slemavu 
— eto, sto puta joj mater i ona : sve jedno. 

Ne luduj. Ive ! Naša Ive, pa se onako pustila? 

— Nije se pustila, nego se izjela. 

— Zašto? 

— Znao si je, hvala Bogu. Jaka, pretila, bijela i 
crvena — krv i mlijeko — brza i spomenljiva, vesela ko 
ptičica. Zaludila sva mladost u selu za njom. Po petnaest 
nas mladića hrupi subotom u večer u nje na sijelo. A ona 
nas nikoga ne odbijala, nikomu se ne obećala. Mi smo 
je svi. ljubili i uvijek se dogovarali, kako bi joj tko — pa 
tko bio da bio od nas: nije nam bilo stalo — više omilio. 

I evo, bivalo, pa smo mislili, voli Ivanu više neg nama, 
ab se prevarismo. Ja je jednom spasih, kad nam se iz¬ 
vrnuo brod. Skočio sam u more i tražio je. Tri puta sam 
uzalud ronio. Napokon uhvatih njezinu kosu i izvukoh 
je na površinu. Nikada u životu ne ćutih se jačim do onoga 


22 


nuta jer je trebalo spasiti nju, koju sam najviše ljubio .. • 

Brže bolje svukoh sve. odijelo s djevojke, osim sa 
fu,ie a onda je okrenuli na kosti i plivah nauznak. Ona 
je bez svijesti ležala na mojim prsima. Lijevom san j 
ukom uhvatio ispod pazuha, a desnom 1 > 

na žalo Mokra košulja prilijepila se je uz njezina prsa, 

a ia sam ie podigao, primio joj glavu, pribliz o ] ] _ 

sjassrtsr-vssjja 

nSBšSSšir« 

ne bude zima, a slabost uz veliku slast i sreću me svlada, 
u N, mam koliko sam spavao ... Kad se 

P p :„b Z u a r di S ob se, uzeb ie 

na prsi i opet ie pogledah... . * Reko5e 

“ j"S e a sred kuće onesvijkena, gdje se 
~ 

SJT* *£* Šat » K. 'Svorra ta“da 

da joj što rečemo. Znaš, što kažu : oči su vrata duše ; a 
za našu ljubav bila su ona vrata zatvorena. Pa ipak ne 
izgubismo nade, dok ne dodje u selo žandar V. 

Mladiću po duši ne bilo iz prva mane. Ne znam ni 
kako, ni kada, ni zašto, zaljubi se on u Ivu, a ona u nj. 

Da si vidio jada od nas ! Sastajali bi se i dogovarali ; 
ljutili se, šake od muke stiskali, prste grizli, a neki i pla¬ 
kali. Oblijetali bi po cijele noći oko Ivine kuće i stražu 
stražili. A žandar, iz početka previše smion, postao umiljat 
s Ivom. 

Nas ubilo nespavanje. Osušismo se i razboljesmo. 

— Upropastila mi je dijete, nenadnja je snašla, 
ko i je ; zavrtio joj mozgom b u n e t i ć i ono sabljice. 
Grom je ludu udrio, što je u glavu zapela ; kao da je 
mome sinu kakove mane. A tko zna, gdje je on prvo 
koze pasao U Bome, da je imao što doma, ne bi hodio u 
službu... — govorile nam majke, a stara bi koja žena 
nadometnula: 

— Baš oni, što ne znadu ! Uzeti će je ko i mene. 
Pitali jedan put babu u zagori, ima li u njezinu selu b e- 
r e k i n a, a ona reče : „Nema više ni jednoga ; sve, što 
je bilo otidje u žandare i filance". 

A nas je ovo govorenje još više peklo, jer cura bila 
čista ko zlato i s mladićem se jedino pred majkom raz¬ 
govarala. 

Jednoga dana zasvijetli se na njezinoj ruci prsten. 
Zaručio je. 

— Sad na oprez svi ! — rekosmo, — sad ih valja 
čuvati. 

I dok smo ih utaman uhodili, ljubili smo se i brati¬ 
mili i jedan bi za drugog sve pregorjeli. Bol nas je, Niko 
moj, vezala. Živjeli mi ko bolesnici, uvijek u vatri: u srcu 
jedan drugoga žalili, svak svakomu sreću želio, a nismo 
m mislili, da bi zamrzili onoga, koji bi ozdravio !... 

U to se na novu godinu dogodi ona buna. Nas zapade 
tamnica, njega pohvala, a Ivu — Bog je čuvao ! — ali 

bojim se, da će brzo smrt. 

Evo kako je bilo. Mladići ne pustili onoga crnoga 
žbira, da im čini sramotu u komšiluku s udovicom Jelom. 

On uzeo u Jele duhana i potvorio jednoga od njih, da ga 
je u njega našao, a on mu se iz ruku izmakao. Sutradan 
uhvatio ga žbir i počeo ga tući. Mi ga otesmo. On zazovnu 
žandare i finance u pomoć. Pijani su bili k6 na novu godinu. 
Fra Luigji mi je rekao, da su u njega uzeli dvadeset i osam 
staklenica šampanje. Počeli oni navaljivati na narod. 

Mi se skočili, oteli im puške i izlemali ih. Om nam se stali 
moliti klečeći, da im vratimo oružje, a da će oni mučati. 
Prevarismo se i da ih ne upropastimo, vratismo im puške. 
Oni tad opet navališe. Goloruki utekosmo. Ivin mladi, 
bijesan ko bijesno pašče, zapjenio se, zaškrinuo. zubima 
j v j£ e • _ Amo vas, amo !... Dogodio se tu i jedan od 
naših, pokojni Grgo, malo napit, a miran k6 janje. On 
se tetura, pruža ruku i govori: „Mir, ljudi, mir ljudi ! 

A žandar, Ivin zaručnik, probuši ga bajunetom i pokuša 
ga prebaciti preko sebe. Nije mogao. Tri mu je rebra pre¬ 
sjekao. Padne bijedan Grgo na zemlju, digne kapu s glave.... 
pritisne je na ranu ... i poče jaukati: Jao ljudi, za Boga, 
zašto pravedan pogiboh !... A nas nije bilo tu... 

Odbraniše ranjenoga u kasarnu. Kažu, da su ga bili 
i niza stepenice bacali. A kad ljekar reče, da mu nema 
spasa, zovnuše mu brata, da ga odnese doma. 

Bila je kršna noć. Oružani smo obilazili selom, 
oružani došli u Grge, da ga obadjemo ... Umirao je bi¬ 
jednik. . . 

I dok smo u srcu kovali strašnu osvetu, a mir i žalost 

vladala u siromašnoj Grginoj kućici, udje k nama Ive.... 

Svak zamrmlja, k6 od straha... A ona se ne obazi- 
raše na nikoga, nego poniknute glave, pritvorenih vjedja, 


blijeda, sklopljenih, spuštenih ruku stupi naprijed, baci 
se na bolesnika, obujmi ga rukama, umije ga suzama 
i govori : 

— Grgo, brate Grgo, oprosti!--- 

A kad pogledah po kućici, svakomu se zacakli na 
oku suza, a iz svačijih grudi začu se tihi uzdah i jecaj... 
Niko! prošao sam po svijeta. Otvrdnulo mi je srce u trudu 
i nesreći, ali se ne mogoh sustegnuti, a da ne zaplačem. 

A jadni Grgo kad ugleda Ivu, jedva se podiže, malko 
rastvori oči i izgovori : 

— Bog mu prostio ! — a onda tražaše Ivinu ruku, 
stisnu je malo i reče joj slatko, milo : 

— Zbogom, Bog te utješio. Ive !- 

Šest dana čekasmo sakriveni kod Ivine kuće žandara. 
Šesti dan dodje. Ive ga potjera. A mi se skočismo i na- 
valismo na nj. Oborismo ga na zemlju i počesmo tući, a 
nesretna djevojka, kad to vidi, baci nam se -oko vrata, 

grijaše nas i ljubljaše, da ga pustimo-i mi je po- 

slušasmo. 

Ona mu je vratila prsten i sve, što joj je darovao. 
Zaludu joj je poručivao, ne htjede ga više ni na oči. 

I od onda gine i gine.— Nego, Niko, pro¬ 
mijenimo razgovor, može nas ona čuti- 

Ali mi nismo govorili ništa.... 

Kad dostigosmo Ivu, ja je pozdravih. 

— Zdravo, Ive, što je od tebe, kako ti je? 

— Dobro, tako, a što je od tebe, Niko? 

A njezini obrazi upali, njezine svijetle i skromne oči, 
njezino srvano tijelo; crna marama nad čelo nadvijena; 
tanki, tanki, skoro prozirni prsti potresoše mojom dušom 
i ja bih bio najvolio prignuti se nad ono patničko čelo, 
poljubiti je, olakšati joj bol i reći joj : 

— Ive, sestro moja, ne gini, ne će te Bog zapustiti... 
Ali ganuće mi nije dalo, nego me je otjeralo od nje- 

Mijo nastavi: 

„Godinu dana iza Grgine smrti, kad se vratih iz 
tamnice, poslah oca, da zaprosi Ivu, a ona mu je kroz 

suze zahvalila i ne htjela. _ 

Zaplakan je došao moj otac doma i vikao: — Zašto 

da onaka cura propadne! — i onda se opio-‘ 

Mijo nije govorio više, a mučao sam i ja. Hodih smo 
brzo i stigosmo u prvi komšiluk našega^ sela. 

Tu nam iznese kruha i vina mlada žena. Njoj. se 
uhvatilo modrine malo zdravo dijete od kojih pet godina. 
Kad mališ ugleda moju pušku, brižne u plač. 

— Što plače? — upitah mu majku. 

._plaši se žandara, pa kad koga vidi s puškom, misli, 

da je žandar... 

A onda će pomilovavši po glavi dijete: 

— Ne boj se, sine moj, nije‘no žandar, ono je čovjek. 




MIJO UJDUR. 

„Teško Turcim, kud Ujduri prodju, 
A Ujdurim, kad pred Boga dodju.“ 
Nar. pjesma. 

J ednoga sparnoga ljetnjega dana boravio sam sa seljakom 
Mijom Ujdurom u M . . . On je mlad čovjek od kojih 
dvadeset i šest godina. Jak je i prikladna života. Kosa 
mu je kestenjasta, kovrčasta, oči plave, žive. Na desnoj 
jabučici poznaju mu se zelene piknjice od praha, kad 
mu se je još u djetinjstvu puška u ruci rasparala i osim 
što ga je po licu poštrapala, odnijela mu je palac s desne 
ruke. Mijo je Ujdur veseljak, srčan mladić, otvoren i po¬ 
uzdan prijatelj, a pogibeljan dušman. Na nogama mu nema 
para. U bacanju kamena je prvi. Pustolov je on, na sve 
spreman, brz u odluci i djelu. U trubljačini je vodja i 
stražar. A sve to on shvaća s nekom ozbiljnošću, koja ga 
je do sada i više puta u zlo uvalila. 

Mijo je bio mladićem od djevojaka razglašen, a ipak 
se sve za njim otimale. Ta lijep je, jak je; može uraditi 
za trojicu. Lijepo se oblači, zna govoriti, polaskati, pri¬ 
skočiti ... Ali čemu sve to ! Mijo se je oženio nazad dvije 
godine i ima sina. 

Eto s njim u istoj sobi legoh na počinak, a kako je 
noć bila sparna, vrtio sam se ne moguć zaspati. 

— Ne da mi se spavati — govorio je Mijo. 

— Ni meni. Nego znaš šta, ajmo štogod pripovijedati. 
Kaži ti meni, kako si sproveo mladost, jesi li puno lju¬ 
bo vao? Kune li te i jedna? 

— Zar mene? ... Tko zna! Može biti ! A o ljubavi 
da ti pripovijedam! Puno ih je, brate, nigda kraju ! 

— Kaži barem, s kojom si se prvom upustio u ljubav. 

— Ili ja s njom, ili ona sa mnom? 

— Kako hoćeš, samo počmi... 

— Znaš li ti onu Katu Antičinu ? 

— Znam. 

— Eto, ona je bila. A kazati ću ti pravo. Jedan put 
otišao ja u Višnjicu sjeći drva. Prvu noć noćio sam na 
guvnu. Drugi dan padala kiša. Udjoh u Stipića stan. Unutra 
bila Kate i sestra joj. Mi se razgovarali, amo tamo, dok 
i ne zanoćalo. Legle one dvije na stelju, pa da i ja dodjem. 
Privalio se i ja, a one me počele dražit. Do onda mjesam 
znao ni za što, k6 mi stopro dvadeset godina. One me na¬ 
učile ... I od tada hodio ja za tri godine Kati Antičmoj. 
Rodila ona sina. Sad mu je pet godina. Bog zna, gdje je. 
A bih ga ja, duše mi, odmah, uzeo, da znam za to. 

— A šta nisi uzeo Katu? 

— Koga, zar Katu Antičinu? 

— E. 

— A šta ti ne znaš od koga je ona stabla? Mati joj — 
a i ona — sikće jezikom ko zmija. Nego bila mi i djevojkom 
nevjerna. I sudu me je tužila. Meni je draže, jer sam izastao 
dva mjeseca u sljepiću, pa sam sada barem miran. A isto, 
ne bih ti ništa rekao, da je ne bih bio prije i uzeo, da nije 

bilo male Ane. 

— Stipanove? 

_ E n j e !... Nazad tri godine kopalo nas nekoličak 

u „Plokalištu" na stog. Zaintačili se „tjerat babu“. Ja 
gonim svoj red i dotjerah prvi kraju. U to mala Ane do- 
. nijela ručak. 

— Valaj si baš momak i po, — pohvali mene stari Štipan. 

— Još bih ja nešto učinio, što ne će ni jedan od vas, — 


— Znam, znam, — stari će — ti bi digao u vis ruku 
sa četiri prsta. 

Mi se tako smijemo i šalimo, a ja dobro gledam : 
mala Ane upiljila u me one svoje crne oči. Ja se omeo, pa 
mi se ne da skinuti pogleda s nje. Ona se zacrvenila kao 
svitna kapa i oborila oči zemlji. A mene brate nešto stislo 
oko srca, a grč mi se raširio preko prsiju do vrata, pa me 
počelo daviti isto k6 da ću zaplakati. 

Oni su ručali, a ja niti sam jeo ni pio, nego se onako 
osudio ... 

— Čija je ono cura? — upitao sam Juru Ivanova, 
kad smo opet počeli kopati. 

— A ha, to ti se vrze po glavi. Ona je Šimunova, 
obećana, znaš ... 

— Ne pitam te za to, nego čija je kći ? 
i — Stipanova — on će. 

Znaš i sam, kako mi je bilo. Šimun ono drte, a ona 
k6 prilika. Nek je obećana, rekoh, ne smeta ništa. 

Prošlo od toga mjesec dana, a ja je ne mogoh nigdje 
susresti. Kad jedne nedjelje poslije podne ugledah ti je ja 
„na solinam" i trči k njoj. Ona me opazi i zacrveni se, a 
biti ću se i ja zacrvenio, jer sam lijepo ,,čuo“, kako mi 
krv liže uz obraze. Muka mi bilo približiti se, a ne mogoh 
opet odoljet srcu, a da joj štogod ne rečem. 

— Hvaljen Isus, Ane. 

— Vazda Isus i Marija, — ona će 

— Čuješ, Ane, ja ti se radujem. Hoćeš li i mene zvati u 
svate? 

A ona će mi: — Bog ti prostio, Mijo, zašto me cviliš ? 

Meni se smililo, jer su mi kazali, da ona ne može 
Šimuna na oči. 

— Čuješ, Ane, ja znam sve. Ne boj se, ja te ne‘ću dati. 

— Ti?! 

— E ja, ili ne vjeruješ? 


rekoh. 

— Vjerujem; nego zbogom, ide svijet ozdola, zateći 
će nas. 

— Pa što se bojiš? 

— Reći će štogod mojim. Ima vremena, razgovarati 

ćemo se. v , 

I ona, da će čak, pogleda me opet, znaš isto onako 

kao onaj prvi put. Ja se skočili i htjedoh je zagrliti, ali mi 
se ona izmaknu i pobježe. Bosiljak joj je u to ispao iza 
uha, a ja sam ga digao sa zemlje i ljubio gledajući za 

J Nakon malo vremena doznadoh, da iza stijena pazi 
ovce. Svake večeri ja sam njoj dohodio. Cijele noći smo 
se ljubili i milovali. Znaš ti nju. Malašna je, lijepa, živa, - 
draga. Ona bi mene svega na prštim pribrala. I vidiš, ja 
sam svakoga pitao, da mi kaže, što je ljubav, i nitko mi 
ne zna reći. Za me je, brate, kad te miluje djevojka, sto ti 
je draga, jer ti ono nikada ne omrzne. 

Živjeli mi tako u ljubavi tri mjeseca. Saznao za to 
šimun. Jedne večeri skupio on četu i navalio na pojatu. 
— Pridaj se ! — drečio se je on — šestorica nas je, 

ne’š nam uteći. , , 

- Ja se ne pridajem, - rekoh, — a vi ako ćete me 

ubiti slobodno vam je, dodjite samo unutra. 

Vrata su od pojate bila zatvorena. Om su ih g edali 
istavit, a kad im nije pošlo za rukom, uspeli su se na sljeme 
i počeli šarati ploče. 

— Ne boj se, Mijo - reče mi cura. - Evo britve, tko 

prvi sidje, gotov je. . . , ... . 

A ja je čvrsto obujmih oko pasa i ljubeći zagrli j 

drugom rukom. . 

— Ovako, Ane, nek umremo bar zagrljeni... 

I bih ja, brate, Bog zna što pregorio, da su nas onda 

oboje ubili. . 

Na jednom puče puška, a zrnje se prosu po kuci. 




Šimun i družina utekoše. Mala Ane predne i bolje se 
uza me privine. 

Iza malo doba zakuca netko tri puta na vratima. 

— Dermo ! — viknuh veseo. 

— Evo me, otvori ! 

Otvorih, a moj desni prijatelj udje. Ti ne znaš, Niko, 
kakovi smo mi prijatelji bili. Hodio bi jedan putem, a 
drugi bi ga bez njegova znanja stranputicom pratio i čuvao. 

Tu smo noć prošli u razgovoru. Ja sam Anu nagovarao, 
da uteče k meni doma, pa da ćemo se oženiti o Mijovilu. 
Dermo će biti za kuma. 

Ona mi je obećala odgovoriti sutra dan. Nego sutra 
dodje joj ćaća i Šimun s društvom za stijene i odvedu 
je doma. 

Oko podne primih od nje karticu. Piše mi, da je dodjem 
zaprosit u ćaće i da mu sve kažem, a da ona ne će po ni¬ 
jedan način utjecat iz kuće. 

U večer dozvah Đermu i otidjoh u starog Štipana. 
Dermo se je sakrio u drva pred vratima, a ja udjoh u kuću. 
Na krevetu kraj ognjišta sjedi Štipan i Anina mati, a 
Ane plete kraj naćava navlaku. 

— Hvaljen Isus! — ja ću. 

Stara i Ane se javlja, a stari ni slova. Ipak se ja ne 
omeo, nego sjeo i počeo staromu kazivati, da se ja i Ane 
ćutimo, da oprosti, što je nisam prvo došao zaprosit,. ali 
što će, uvijek je na vrijeme, a meni da se nije rugati, jer 
mladost, prigoda i eto .... ti već znaš, kako sam mu mogao 
govoriti. 

A stari ti se, brate moj, na me izkesi i izdere: 

— Čuješ, da ih je deset s tobom rodila, ne dam ti je ; 
i da si mi odmah otišao preko vrata. 

Uzavrelo, brate moj, u meni i da se Dermo ne skoči 
u to iz drva i ne ustavi me, bio bih staroga sa zemljom 
sastavio. 




Dok je Dermo Štipana mirio, okrenuh se ja Ani i po¬ 
digoh joj glavu. Ona je jadna prislonjena .uza zid tiho pla¬ 
kala, a krupne joj suze vrcale po mojoj ruci. 

— Ane, molim te živim Bogom, reci, hoćeš h doci 

k meni ! — molio sam je. 

— Ne, ne, moj Mijo, — ridala je ; a tada će mi na 
glas . _ Hajde, Mijo, hajde, Bog ti dao, odmah doma 

i pazi se u putu ... 

Stari je vikao. Od bjesnila mu se zapjenila usta. 

Dermo me istura iz kuće. Kad smo silazili niz kom- 
šiluk, zasu Šimun s drugovima bovanicama za nama. Srećom 
nijesu nas smjerili, ali njima nije bilo poslije lako ... 

I tako ja, što mučan na Anu, što ljut na staroga, bas 

je zapustih- 

— I za inad si se s drugom oženio? — ja ću mu. 

— Hm, za inad ! Nije baš tako. Kazati ću ti i to. Ova 
moja žena meni je daleko u rodu. Kad bi ja god hodio u 
selo, prošao bih mimo njezinu kuću, navratio bih se i raz¬ 
govarao. I kako rodijače, kako rodice..., mi ti se lijepo 
sprijateljili i jedno drugomu sve iskazivali. A ona ti je 
bila priprostita. Jedina je u selu, koja ti se je po onu sta¬ 
rinsku nosila. Ona je tkala sukno, plela čarape, lan trla, 
a u dućan najmanje zalazila. Bila je radišna kao pčela. 
Svaka je majka htjela za nevjestu, a ipak cura ne stekla 
još mladoga, nek joj je bilo dvadeset prošlo. 

Kad se je meni ono dogodilo u Štipana doma, tješila 
me je ona, da se ne brinem za to, da se mene ne će ništa 
uhvatiti, da ima za me još cura po svijetu, a za nju teško 

da se nadje pošten mladić. _ 

Od toga dana ja sam češće k njoj zalazio. Obrvala 

me, brate, svojim lijepim razgovorom. I šalio sam se s njome 
i cmoknuo je kadikad k6 rodjak rodicu, a ona bi mene 
ko od dragosti klepnula po obrazu. 

Namečio se ja dolaziti k njojzi. A u ono doba ne bilo 
joj ćaće doma (mater joj je pred tri godine umrla, a braće 
nije imala). I je li za šalu, je li za ozbilj upitah je ja, bi li 
htjela sa mnom ljubovati. A ona slegla ramenima i polju¬ 
bila me. Puno me je voljela. 

Jedne večeri bilo je u kuhinji studeno i ja je umolim, 
da raspiri vatru. Ona se prignu nad ognjište i puhaše u 
žeravu. Njezini se obrazi zacrveniše ko karanfil, a nje¬ 
zino zdravo lice učini mi se ljepšim nego ikada prije. Klekoh 
do nje, ovijem joj ruku oko pasa, zatrpah žeravu- 

Osam dana iza toga dovedoh je nenadano doma. 
Otac mi je bio veseo, a majka je od radosti poljubila mene 
i nju. Kad se htjedoh vjenčati, tužila me Kate Antičina 
sudu i zapriječila mi ženidbu. Da ne zaprijetih fratru, da 
ću i ovu ostaviti, ako nas odmah ne pusti pred oltar, ne bi 
me još bio prekrižio. 

A mala Ane? Što je bilo od nje, jesi li je vidjao? — 
ja ću mu. 

Nisam. Bježao sam, da je ne vidim, jer bi se meni 
bila vratila stara ljubav. A žao mi je djevojke, života mi 
i mladosti mi. Ona je nesretna otputovala u službu u Met- 
koviće, kad je saznala da ću se oženiti. Poslije vjenčanja 
rekla mi je njezina rodica, da bi bila utekla sa mnom, 
ali da joj je za to oćutio otac i platio ljude, da me ubiju, 
ako je otmem. I vidiš, Niko, — govorio je Mijo nekim 
žarom i ushitnim uvjerenjem, — nek mi je žena dobra 
ko kruh, nek mi radi ko mrav i nek mi ide kuća baš radi 
nje naprijed, ja bih je ipak sutra ostavio, samo kad bi htjela 
m ala Ane pristati i sa mnom poći u Zelandu. . . 

A sina? — upitah ga ja. 

Nastade stanka, a onda začuh njegov tihi, turobni glas : 

E vidiš, lud ti li sam, na to nisam ni mislio —■ — 


N . AndrijaSević: Iz neretvanske krajine. 

PIJANAC. 

TI-rile Jurina čeka već dvije „debele” ure muža. Subota 
iVX je, noć je, krčme su pune, ljudi pijani, a rijetko kada 
osvane nedjelja bez smutnje. Jadna je Mile Jurina. Sjedi 
pred uljenom svijećom, čarapu je bacila na st6, gleda na 
postelju i misli, puno misli i na muža na rajnu svoju 
djecu. Ona gleda žalosno u malu zipku ispod postelje 
i ćuti, kako je ubija samoća, od kad joj zadnji mali po¬ 
leti u nebo - krasno lijepo djetešce, njezin razgovor za 


dugih noći, dok je Jure pio u krčmi 

U misli je smete susjedova žena. Ona je bila na sijelu 
i došla je pripovjediti Mili, što je čula, pa je na kraju, da 
ne podje prazna, navrnula razgovor na Milina muža, koga 


se ona sjeća još mladićem: . 

„Onda je on ljubovao sa Zoikom. Lijepa je bila sirota 
Zorka ; svak je na nju pogledao, ali ona nikomu ne da¬ 
vala nade, dok je Jure ne zaprosi. Bože moj, dobar ti li je 
onda bio! Nije pio, nije igrao ... Luka Matin je bio mahnit 
za Jurinom mladom. On je govorio, da mu nema života 
bez nje i da bi je vjenčao, pa taman mu donijela u kuću 
tudje dijete... Kad se ona ne htjela osvrtati na njegove 
poruke, omrazio ju je pred Jurom, da je bila s njim .. • 
Pokoj mu duši, ali je bio baš bez srca ... 

Mile Jurina je nadostavila : 

„Ja nijesam imala Juru „ni u peti, a kamo li u pa¬ 
meti”. .Nisam bila lijepa ni bogata, a Jure je mogao po¬ 


kucati na najfinija vrata. 


„Jednoga dana razastirem ja robu na žalu,' a evo ti 
k meni Jure. 

— Mile, — reče mi on, — hoćeš li poći za me? 

Ja se prekrstih od čuda. Rekoh mu, da se ne ruga, 
jer mi je i onako dosta mojih jada. 

— Ne rugam se, mladosti mi, — reče on. 

— A kuda će ti Zorka, Jure? Kako te ne boli duša 
sada je onako ostaviti? Ona je i ljepša i bolja i tebi prilič¬ 
ni ja od mene 

Kazati ću ti, Mile. Ljubili smo se mi isprva k6 
dva goluba. Sinje me more radovalo, ako nisam na pravo 
mislio! Ali šta ćeš, nju je zaslijepila ljepota, pa mi se iz¬ 
nevjerila s Lukom... On mi je sam kazao ... Od kada 
sam saznao, htio sam se sto puta zaletjeti k njoj, zadaviti 
je, da je više nema, ali mi srce ne da ... Boli me evo ovdje 
u prsima. Čini mi se, da mi se je zavezao uzao, da će me 
udaviti... Evo ima danas osam dana, da nemam mira ... 
Zorka me je tražila... Ja sam je iz daleka vidio, kad 
mi je dolazila pred kuću i u meni je srce uzigralo od — 
veselja, k6 i prvo, nego me je prevarila. Ja sam je blažen 
gledao, kako se približava..., ali ne htjedoh dati sebi 
na volju, te rekoh komšiji, neka joj kaže, da me nije doma. 
Jučer je došla, komšija joj je opet rekao, da nijesam 
u kući, — sjela je na prag moje kuće i plakala, plakala ..., 
da su i meni navrnule suze na oči... Ja sam skočio niz 
penđžer i utekao, jer sam znao, da joj ne mogu odoljeti, 
da će me opet primatati... A da me više ne progoni, a 
ja mira nadjem, odlučio sam te, Mile, isprositi odmah 
danas ... Ne obaziri se ni na što, ja gledam samo na tvoj 
obraz i ruke, a svijet neka govori, što hoće. Eto ga tamo ... 
A ona neka sada poštenje krpi ljepotom . .. 

v ” Meni je bilo Jure milo. Htjela sam reći, da je Zorka, 
može biti, poštena, da su je potvorili, samo da ih žavade; 

■ • • jest, i bila sam više nego stalna, da je tako : srce mi 

je govorilo ; ali mu nisam ništa rekla. Meni je kilo lijepo, 
lijepo, kad mi je Jure onako milo iskreno govorio, i bila 
bih u onaj čas pošla s njime na kraj svijeta, pa sam pri¬ 
voljela ... A sve da toga i nije bilo, sve da mi i nije bio 
drag, meni bi se bilo smililo vidjeti onakoga momka ubi¬ 
jena i slušati ga, kako tužno govori. 

„Isti onaj dan smo se zaručili i pošli u župnika, da 
nam reče navještenja. Jure se je do vjenčanja ukrcao na 
parobrod, jer kaže : „Ako ja ostanem ovdje, sve će otići 
u maglu, a Zorka će me opet zavesti . 

„Kad je u nedjelju župnik najavio prvo navještenje, 
ođnesoše iz crkve Zorku kući na pola mrtvu ... Vas svijet 
na me navali. Ja se nisam opravdavala ; nisam htjela 
iznašati njezinu sramotu ... Zorka se je zatvorila u kuću 
i nije nikuda izilazila. 

„Vjenčali smo se. Jure je radio ko i prvo, dok je bio 
mladićem, ali ostade uvijek tužan, pokunjen. Jedne ve¬ 
čeri mi kaza, da je Luka zaprosio,, Zorku, a ona ga je od¬ 
bila, pa nadostavi: — Žao mi je, što sam se s njome upustio 
u ljubav ... Stidi se ona. Pošla bi za Luku, ali je sa mnom 
zanosila. 

„Nakon nedjelju dana podje Luka u Ameriku. Kažu, 
da je poručio Zorki, neka se samo pazi, da će je on uzeti, 
kada se vrati, a ne smeta, što je bilo izmedju nje i Jure : on 
zna, da mu se je iz ljubavi dala, a u ljubavi nema grijeha..• 
Kad su to Zorki kazali, ona se je samo tužno nasmijala i 
rekla : — Jadan ti li je on ! Što tuče veslom po moru ! 

„Jure je bio dobar, ali mučaljiv. Ja sam ga se bo¬ 
jala upitati, za što se grize. Nego eto; živjelo se isto pri¬ 
lično. U poslu bi zaboravili na misao. 

,,Ne prodje dugo vremena, a nastade u kući jad i ne¬ 
volja. Zorka je rodila zdravo, muško dijete i na krštenju 
mu nadjenula ime Jure. Pripovijedale su žene u selu, da 
nisu vidjele u svoj vijek ljepšega djeteta, a čiti je Jure . .. 


Zorka da se je preporodila, da cijeli dan gleda u maloga, 
pjeva mu, nina ga i skoro da će ga udušiti cjelovima... 
Muž mi je na dan krštenja došao prvi put pijan kući i na¬ 
valio na me .... a u meni se je bilo sve prevrnulo od boli 
i ja bih bila u onaj čas zadavila i Zorku i njezino dijete ... 

„Jure je pio sve više i više. Postao je osorit i nagao. 
Kad mu rodih prvoga sina, primiri se malko. Na nesreću 
umre mali od dva mjeseca. On se stade gore opijati. Poče 
me i tući. Rodila sam mu i opet sina, a iza godine dana 
onu rajnu Anu, što je umrla odmah iza rodjenja ... Moj 
mali je bio bljeduljav i slab, k6 što sam bila u tuzi i ža¬ 
losti, kad sam ga dojila. 

„Jure se je slabo za kuću starao. Cijeli dan se je skitao 
po mjestu i pio, dok ne bi svu zaslužbu potrošio ... Jedno 
poslije podne vidjela sam ga dolje u selu, gdje vodi za 
ruku ono svoje mule, gdje mu kupuje kruha, a onda ga 
onako pi^an diže u naručju, poljubi ga i vas razdragan 
reče drugovima : „Ima li tko od vas ovakova sina?“ ... 
Moje dijete on nije nikada pomilovao... 

„Četiri godine sam ja tako u tuzi i čemeru živjela jedući 
svoje meso, dok ne dodje onaj nesretni dan pred pet mjeseci. 

„Ležim ja u postelji, a on poslije ponoći dobata u 
kuću i stade vikati: 

— Mile, Mile ; na noge se ! 

— Što ti je? 

— Evo, čitaj... Ti ne znaš čitati, a... Dobro, dobro, 
ja ću ti sve prostiti, sve do slova, da bolje čuješ svoju smrt. 
Znaš, smrt, smrt ti je večeras, smrt, jer si i ti sve znala. 

„Ja ga gledam, kako je razrogačio oči, kako stiska 
šaku i škriplje zubima ko žrvanj ... Tada poče čitati... 
Pisao mu je Luka iz Amerike. Na nj se je u rovu oborio 
kamen i ne može umaći smrti. Evo ima deset dana, da 
se ne može od muke s dušom rastaviti, jer je potvorio 
Zorku onaj put, kad je Juri rekao, da ju je imao. Moli 


38 


39 


Juru, da mu oprosti, a Bog i Zorka će mu oprostiti, jer je 
Bog milostiv, a Zorka dobra -. . Pisao je isto i župniku, 
da to javi svemu narodu s oltara, i poslao mu cijelu za- 
službu, da sagradi kapelicu Blaženoj Gospi, a neka se se¬ 
ljaci mole za nj, jer sada vidi, da nema većega grijeha, 
nego orrtraziti momka i curu ... ,,A ti moj dragi prijatelju 
Jure, oprosti mi. Pisali su mi, da si se od žalosti dao po 
piću i da proganjaš ženu. Molim te, ko Gospodin Bog šio 
se moli, nemoj se više opijati ni žene mučiti, jer ona nije 
ničemu kriva. Moja se duša ne će nikada smiriti, niti lica 
božjega ugledati, ako se ti, ili tko drugi radi mene izgubi ; • •“ 
Kad je Jure ovo pročitao, stade .strašno psovati. Mislila 
sam, da će grom udriti u kuću, ili se pod nama zemlja 
prosjesti.... A kada se je izapsovao, poče kleti Luku i pre 
vrćati mu kosti, ako je mrtav, želeći, da se otme smrti, 
da ga on može udaviti. Onda se okrene prama meni: 

— Je li, a tebe mučim i proganjam, a?... Govori 
brzo, dok imaš vremena. 

On me prostrijeli svojim očima. Drhtala sam ko riba 
na ostima .. . Nikada još nije onakav bio. 

_Drhći, imaš i za što. Znala si ti za sve, znala. Luka 

te je nagovorio. Mislila si, da ne ću saznati... A sada 
ćemo po redu... 

„Dok je on to govorio, kroza me probi led. Podigoh 
se malko. Studeni znoj me je oblio, usta sam pootvorila. 
Gledam i vidim Juru . .. Ide koljevci. Uhvatio je maloga 
za košuljicu i diže ga u zrak... 

„Tada sam se skočila kao smrt, otela mu dijete i 
ne znam, kako, našla sam se u tebe doma . 

II. 

Mile Jurina umuknu. . 

Susjeda joj spusti glavu na ruke i kimajući cijelim 
gornjim tijelom zgražaše se : — Uh, uh, dušooo moooja !.. ■ 


Mile je hotice zaustavila pripovijedanje, da se sabere 
i ne spomene ono, što je sutra dan u jutro vidjela. 

Kad se je vraćala od susjede kući, povirila je kroz 
prozor, je li joj muž otišao ... U kući vidi Juru. Svezao 
je tanki konopčić za gredu, načinio od njega na sred srijede 
uzao, a kraj je provukao kroz kvaku na suprotnom zidu 
i držao ga u desnoj ruci. U uzao je stavio lijevu ruku, a 
desnom poteže konopac jako, nesmiljeno, dok mu se nije 
duboko zasjekao u meso. Gna htjede zavikati: — Što si 
poludio, hoćeš li ruku prerezati ! — ali joj zape riječ u 
grlu, a ostadoše otvorena usta, kad začu bijesna muža : 

— Ovako ću joj vrat zakvačiti. Staviti ću joj kraj 
u ruke, neka reku, da se je sama ubila... 

Jure tada pusti konopac, razriješi uzao, izvuče ruku 
te zadovoljno puhaše u blijedu pa crvenu udubinu gdje 
se je bio stegnuo. — Ne će se puno mučiti ! — reče i podje 
k drugomu prozoru, da bolje pogleda ruku. Idući udre u 
zipku... Okrene se, stavi prst na čelo, pogleda u ko¬ 
lijevku i reče : — Lako ti je za nj ! Ovako ćemo — i učini 
kretnju, da će zadaviti dijete. Zatim gledaše ruku. 
Odriješi konopac, smota ga i sakrije poda škrinju... 

Mile je utekla od užasa ... Kad je ugledala muža, 
gdje ide u selo, ušla je u kuću, izvukla ispod škrinje ko¬ 
nopac, pokupila sva uža i uzice u kući i sve isjekla na male 
komadiće-—---- 

Ovo nije htjela pripovjediti svojoj susjedi, nego je 
samo pogledala u željeznu kvaku na zidu i ustresla se; 

III. 

Mile nastavi: 

„Sutra dan rekoše mi, da je bio u Zorke. U večer 
sam legla dijete uza se i čekala ga, spremna na sve... 
Došao je, mirno se je svukao i legao. Rekao mi je i „dobra 

ti noć !” prvo, nego je zaspao. A ja sam se bojala ove nje¬ 
gove miline... 

On je medjuto češće zalazio k Zorki. Bila je onda 
bolesna... Po cijele noći ne bi kući došao. 

Moja se je krv bila pretvorila u jed. Bog to zna, ali 
može biti, da se je ovaj drugi moj sin mojim mlijekom 

otrovao i od toga urnr’o ... 

Jure je bio miran, kad je odnio naše dijete u pokopište. 
Miran ie bio i kad se je vratio sa sprovoda... Ja sam 
zaželjela smrt, da me ukine s nogu, kad sam ga vidjela, 
kako me je onda bez i jedne utješljive riječi namah ostavio 
samu u pustom domu i pošao k Zorki... 

I eto. ■ • ima dva mjeseca, i ona je umrla. Nisam se 
nikada razveselila ničijoj smrti, ali njezinoj jesam... Ali 
ipak, kad sam poslije čula muža, kako plače... prvi put 
u životu. i., zaplakala sam i ja i sto puta sam požalila, 
što je umrla. Jer moga Juru ne mogoh više prepoznati. 
Sada bi prijetio i tukao me, sad bi me grlio. Buncao je 
ko kroza san ... Dalo bi mu i na šalu i na veselje ... Na¬ 
pokon se baci sasvijem na piće. Pijan u večer dodje i pjeva, 
priča mi pripovijetke i usput me kori za sve, što mu na 
um padne. Kojiput se rasplače i spominje Zorku i njezina 
Juru, spominje i našu rajnu djecu... Ubit će ga, kuma 
moja, vino. 

— S mjestom je ovo, s mjestom. Sretnu li se dvojica 
jutrom, pozdrave se i idu u krčmu. Prodju li drugi put 
jedan mimo drugoga reku : „Baš se hoćemo dobro" i opet 
idu piti; i što bi ti prodikala. Nego ti uputi njega lijepo 
u Ameriku. Luka je umr’o, ne boj se : ne će radi njega upasti 
u napast. U tudjem svijetu proći će ga tuga, a okanit 
će se i pića. 

— Zar nema u Americi vina? 

— Ne će ga biti, jer naši šalju doma puno novaca 


IV. 

Bilo je kasno, kad je susjeda otišla. Dok je Mile mi¬ 
slila kako će nagovoriti muža, da podje u svijet, začu kla- 
panje na vratima i Jurin glas : 

— Gospodična Mile, otvorite, molju Vas ! 

Kad otvori udje Jure u kuću, ustavi se čas, pogleda 
na okolo, zasmije se i stavi na sto dvolitar vina. Tada se 
približi ženi pomiluje ju po obrazu i reče : 

— Dobra večer, Mile Jurina, jeste li dobro? 

Ona se pričini k6 da ne čuje, pa reče : 

— Čuješ, Jure, u srijedu ide puno naših u Ameriku. 
Kako bi bilo, da otidješ i ti s njima? 

— U Ameriku?. .. Željela bi ti, da ti šaljem lira, pa 
da se naučiš lokati, je li? To bi Vam se još htjelo. Mi ljudi, 
ako pijemo, opijemo se, pa idemo spavati, a vi ženske se 
dadete po zlu ... Ti bi meni navrnula roščiće k6 i ona 
Pere Marku . . . 

Mile problijedi, a Jure se sjeti, da je prenaglio. Po¬ 
gledi svoju ženu. Velika bremena zgrčila su joj kosti ; 
slaba hrana, tuga i žalost ispiše joj blijede obraze... 
Njezine zjene se cakle u plavim bjeločnicama i tužno, 
tužno gledaju Juru plivajući u suzama . . . Juri se smili 
na ženu. Uhvati joj jakom šakom tanke prste njezine 
blijede, voštane ruke i žaleći, što ju je uvrijedio, reče joj 
milo je gledajući: 

— Nemoj plakati; ja se, bona, šalim. Ta ja sam te 
i zaprosio radi toga, što sam znao, da si od poštene kuće. 
Hi si zaboravila : onda si razgrtala robu po žalu ... A sada 
pusti to, pa se napij. Ja ću prvi malo otpiti, a onda ću 
tebi dati. A pij dobro ; sve popij. Vidjeti ćeš, kako je lijepo, 
kad se malo napiješ . . . Sve ćeš zaboraviti, sve . . . Deder 
ala, Mile, vidi, ovako, ovako pij. .. 

Jure dobrim odkide, pa dade ženi. 

Nisam živina, da ću ti onoliko popit. 

— Znam i ja. Tko je vidio magare pijano ?... Ne, 
imaš pravo, ja lažem : i živine se opijaju. Onomadne se 
uvukla lasica u fratrovu konobu. Cijedilo mu se vino na 
kašnjik jedne bačve i lasica ližući opi se i zamanta. U 
jutro ju je fratar ulovio, gdje pijana spava kraj bačve ... 

Mile se zasmije. 

— Tako, vidiš, sada si mi draga, jer si vesela; a ne 
onako uvijek rimati. .. Kada si tako dobra, onda ću ti 
pripovijedati još jednu stvar, a ovo, znaš, neka se uvjeriš, 
kako su pijanci pametni ljudi. Kazali su mi danas ciplari. 
Znaš, došli su, a svi su od naših..., pošteni ko zlato. 
Onaj Šime, on je pripovijedao. Oho !... Otvorio u njih 
krčmar novu bačvu. Svatko govori: nema vinu mane, 
nema ko nema... Krčmar se pooholio i stao se hvaliti, 
da će dati stotinu bankanota onomu, koji mu vinu manu 
nadje... Sastala se u onom selu tri pijanca. Otidjoše u 
krčmara i pitaju vina... Čuješ ti, sad lijepo slušaj... 
Amo se okreni... Tako ... Naredili oni vina ... Pije 
prvi... pije, ožimlje ustima, pa govori: ovo vino udara 
gvoždjem ... Krčmar se ruga ... Pije drugi... pa za- 
tisne nos i reče : Vino ti smrdi kožom ... Krčmar se opet 
ruga ... Treći stavi malo vina na jezik, omuča usta i prolije 
ga, pa će : — Kako ga mogu piti: udara i gvoždjem i kozom, 
a ja ,,čujem“ još, da zadaje rogom !. • • Krčmar opet u 
rugo ... Onomadne, kada su odadnili bačvu, nadjoše u 
njoj britvu o kajišu .. • Krčmar je izgubio oklad i platio ... 
Pa još kažu, da vino pije pamet..., mjesto da reknu, da 
pametni piju vino. 

— Jest; vino ispija zdravlje, — reče Mile. 

— Zdravlje? !... Evo ja pijem, pa nek mi dodje tko 
u šake... A gledaj — Jure uhvati zubima stol i odigne 

ga u zrak. 

Žena je zadovoljno gledala u muža, ali se pntaja 
i brzo lane : ... — 


— Nisi ti, Jure, taki prvo bio. Okani se vina, biti će 
bolje za te. 

— Okaniti se? !... pa da umrem ! Eno ti Ivana Stje- 
panova. On se navikao na piće. Okladio se župnik s njime, 
da ne će mjesec dana živjeti bez vina... Ivan je dobio 
okladu, ali je u onaj mjesec dana spao deset kila ... Znam 
ja, znam, ne boj se, htjela bi ti, da mene nestane, ali slaba 
ti nada. Ja hoću piti i dobivati .. . Meni i momu malomu 
Juri će biti, a ti se prpaj ! 

Mile se uozbilji, a on će : 

— Šta se mrgodiš? Smeta ti onaj mali, je li? A znaš, 
ja volim njega nego tebe i sav svijet. I danas je bio sa mnom 
cijeli dan na žalu... Ja sam krpio mreže, a on mi je na- 
punjao iglu . .. Naučio sam ga prevrtati se preko glave .... 
Kupio sam mu krenu i udicu, načinio sam mu tunju, pa 
mali lovi ribu. I brodić sam mu izdjeljao... A on se ne stidi, 
nego me zove ćaćom, vješa mi se oko vrata, zadje iza mene 
i zatvori mi oči, pa me ne pušta, dok god ne rečem „mali 
Jure“, a ako kažem samo ,,Jure,“ on se ne odazove, jer 
da sam ja Jure, a on je ,,mali“ . .. Onda me ljubi. .. 

— Šta me više mučiš ? Zašto nisi vjenčao pokojnicu? 
Ja te nisam zvala ... 

— Nisi, je li? A prvi put na žalu, kad sam k tebi došao, 
spominješ li se? !... Otišli smo gore poda smokvu... a ona 
ti mati, vještica, mjesto da te izgrdi... počela u vas glas : 
».Eh, djeco, Bog vas blagosovio, Bog vas blagosovio !“ ... 

i Srami se, nakazo jedna ; što vičeš ; hoće li te čuti 
cijeli komšiluk... Ne bijaše mi govoriti... Pa sam pla¬ 
tila i skupo plaćam svaki dan za ono ... Mučio si me i 
mučiš me. Odbjegao si me i opet se vratio k njoj... a 
Bog zna, što bi još bila od tebe dočekala, da je nije smrt 
umorila... 

• Jadna ti duša, jadna ti duša ... Znaš, reći ću ti 
sada sve, sve, kako je bilo, neka saznaš, a onda ću ti se 

osvetiti, što pretresaš mrtve kosti... Kad mi je ono pisao 
Luka, ja sam otišao u nje ,i sve joj pročitao. Mislio sam 
tebe i ono naše dijete smjestiti; jesam, kažem ti. Kazao 
sam to Zorki, a ona me je zaklinjala, da to ne činim, da 
si ti dobra, da nisi ničemu kriva... Često sam zalazio u 
nje i htio sam s njome opet živjeti ko i prvo... Ali mi 
ona nije dopustila... i ja sam se zastidio pred njom. .. 
Razboljela se je ... Hranio sam je, jer nema nikoga svoga.. . 
Ona je ginula s dana na dan ko kaplja s lista na suncu ..., 
ali je bila vesela i uvijek mi je govorila: „Znala sam ja, 
Jure, da je Bog pravedan, da ću izići čista k6 sunce... 
Puno smo se ljubili; bili bi puno sretni, a Bog nas je za 
muku dao na svijet... Budi bar dobar svojoj ženi, da 
više ne trpi, jer si je teško ucvijelio... A mene pusti, 
nek mimo sklopim oči. Ne žali me, jer mi se je Bog smi¬ 
lovao, kad mi šalje smrt. Čemu bi mi život ? Zar da^ti 
utaman suze lijes kraj mene, a da ti se žena grize, što 
dolaziš k meni... Spominješ li se, Jure, one naše stare 
pjesme : 

„Nije korist mislit, 

Što ne može biti: 

Suho zalijevati, 

Da će zeleniti.. 

Prošla je moja mladost... Puno sam se napatila, 
dosta je nesreće... Zna Bog, što radi“. 

Onoga dana, kad je umrla, umolila me je, da se ne 
stidim sina Jure ; milovala je svoje dijete po kosi i rekla 
mu je : „Sinko moj, zovi ga ćaćom ... Ako budeš gladan, 
hajde k njemu, a on te ne će . .. zaapu ... štiti . • • Mene 
je zazvala, da će mi nešto reći, ali nije mogla, nego me je 
jedva dodirnula s usnicama... Ja sam posadio maloga 
Juru na koljeno i plačući sam ga ljubio, a Zorka nas je 
gledala milo, milo, k6 nikada prije i smijući se, umrla je ... 


Tišina nasta u kući... Stijenj uljenke pred Milom 
zacvijeli, kč da je suza na nj pala... Vani zauji za čas 
strašan urlik bure i proleti, a za sobom ostavi prvašnji 
mir... 

Jure podje rasplakan k ženi..., uhvati je za vlase, 
zaokrene joj glavom i htjede je povaliti na tle, ali ugleda 
suze u njezinim očima, začu tihi uzdisaj i ruka mu klone. 

Mile se piene. Sjeti se, što Jure hoće i stresnuvši sobom 
reče odlučno : 

— Što me štediš? Deder samo, neka smo dvije, ako 
ti je malo jedna !--- 


V. 

Sutradan, kad je Jure pošao u Neretvu na ribarenje, 
Mile je sišla u mjesto. Na žalu je našla Zorkino siroče’, 
uhvatila ga za ruku i dovela doma. Dragajući i cjelivajući 
maloga, zdravoga dječaka, koji je u vlas bio sličan njezinu 
Juri, umila ga je i očešljala. Za tim mu poče šivati novo 
odijelo. 

U večer mu prostre posteljicu, gdje su prvo spavala 
njezina djeca, i legla ga je na počinak učeći ga moliti se Bogu. 

v Kad se je Jure drugoga jutra pred zoru vratio kući 
i užegao svijeću, zastao je zadivljen, videći sina, ali nije ni 
riječi prozborio, nego mirno legao. 

Digao se je, a sunce je visoko poodskočilo. Umio se 
i preobukao. Tada dozove maloga Juru, uze konac i igle, 
uhvati dijete za ruku i reče ženi : 

— Mi idemo plesti mrežice. Dohrani nam dobru užinu 


* 

Jure se od onoga dana nije više opijao. 




IVAN BENAC. 


anjske godine početkom svibnja čitao je u našem društvu 
1J drug N. N. mjesto najavljenoga političkoga predavanja 
o bratstvu dvaju naroda na veliko iznenadjenje slijedeću 
crticu : 

„Život i smrt Ivana Benca“. 

Rodio se Ivan od zdrava oca i matere. Imao on starijega 
brata, koga roditelji više milovali i bolje gledali. Maj.ka 
ga nije razmazila. U siromaštvu malo se s njim i bavila. 

A dijete se neko doba isplakalo, a kad mu bilo svejedno, 
okanilo se toga nekorisna posla. Rano su ga odbili od sise, 
slabo ga oblačili i obuvali, puštali ga, da puze po tlu, i 
nije im bilo stalo, jede li pseto ili mačka s njime iz iste 

zdjelice. . . . 

Nemiran je bio mali Ivan. Bacao se piljcima, skaka 

i tukao svakoga, a čim se na noge uspravio, uvijek uticao 
daleko od kuće. 

Kad malo poodrastao, dao se na more. Gradio brodice 
i lovio glamce. Tri put na dan mokar kući dolazio i tri 

put bio bijen. 

Od šest godina prihvatio se motike. Da se svecem 
ne razlijeni, bacao se kamenjem u vrsnike, a oni u nj. 
On nije nikad uzmicao i zato je uvijek krvave glave kući 
dohodio, ali stekao ime „vražje dijete . 

Trajao tako do dvanaeste godine, a onda ga otac 
obukao u novo odijelo i dao mu crveni pas. Momak je obuo 

nove novcate navlake i opanke prvi put, i stavio na glavu 
novu cijelu kapu. Ogledao se svaki čas i bio miran ko 
janje. Bojao se onečistit odijela, ne htio igrati „na keli- 
kape“ s novom kapom, a da mu je i stara bila, teško bi je 
s glave skinuo, da ne poremeti ,,franceta“ uljem nama¬ 
zanih i gustim drvenim češljem očešljanih. 

Kad bi čeljad govorila, kako je lijep onaj mali Ivan, on 
se je od dragosti rastapao, a kad mu otac reče pred kumom 
Matom, da je Ivan prava čovječina, da kopa ko prvi momak 
u selu i da će se proći benavija, bilo ugodno malomu, pa 
se momče okanilo djetinjarija i ne zapinjalo više ploka, 
ne diljalo brodića, ne hodalo boso ni gologlavo. Ivan za- 
vijari u ugao svojom malom motičicom, a kopao je s naj¬ 
većom. Zasukivao je rukave do lakata i pljucao u dlane 
ko i stariji ljudi prije nego bi počeo trapiti. I poozbiljilo 
se dijete : puno mislilo, a malo govorilo. 

Pretekao mali svu mladost u selu i u ljepoti i u snazi 
i u pameti. 

Kad mu bilo dvadeset godina, rascvao se mladić 
stasit i kršan. 

Ženio mu se one godine brat i on se na piru zagleda 
u Cvijetu Jurinu. Jedan pogled sastavio je mlade i užego 
vatru ljubavi u njihovu srcu. Otac mu je to na stolu i 
opazio, grunuo svoju staru laktom, namignuo joj, zasmijao 
se i rekao : 

I Ivana ćemo brzo oženiti! — a ono se dvoje mladih 
zacrvenilo u isti mah i jedno na drugo pogledalo. A kad 
je Ivanova majka pred Cvijetom pohvalila svoga sina, 
mlada je djevojka zagrlila staru Andrijanu i obje su od 
veselja zaplakale. 

Cvijeta je ljeti gore na planini pazila stado ; na mekoj 
tratim o dragom snivala, nad bistrom vodom kosu ravnala 
1 ogledajući se pitala, je li prama njemu ona, bijelih zdravih 
zubi ko snijeg, rumenih obraza ko ruža, bujne kose, an- 

gjeoskih plavih očiju ko ljetno vedro nebo, punih grudiju 
slasti i ljubavi, a srca nevina i iskrena. 

A on bi svecem pred zoru pritegao opanke i uputio 
uz planinu. Njega je opajao miris cvatuće loze i pjevanje 
ptica. Puna srca dobrote za svakoga, milosrdja i praštanja, 
hrabrosti i oduševljenja, ko kad je čovjek prvi put zaljubljen, 
hitao je k svojoj dragoj. 

Osvježen jutarnjom rosom došao bi na brdo. 

Sunce bi ih našlo gore na malenoj ravnici, gdje sjede 
na travi. Njoj je raspletena kosa. Mladić je prebire i oko 
prsta mota, a onda curu k srcu privine i ljubi. Dragi Bože, 
veselih lica, slatkih li poljubaca ! A kad se izljube, mirno 
puste ruke, milo se gledaju i ne otiru cjelova, da kušaju 
njihovu svježinu na hladnom tihom povjetarcu, što iz 
daleka dolazi, puno zraka morskoga začinjeno mirisom 
kadulje i vrijeska. Gore na brdima caruje mladost i uži¬ 
vanje ; gore se ovo dvoje slatko miluje i opijeno ljubavlju 
zagrljeno zaspe. A koje se prvo prene, budi cjelovima 
svoje drago. Ono se dugo pričinja, da još spava, i ako 
polaganije diše, da bolje čuje vruće poljubce, a srce mu 
jače tuče, lice se sjaji od sreće... A onda ga slamkom 
draži po licu i usnicama, koje se uzdrhšću, tiho mu piri 
medju oči, zove ga, budi i prijeti, dok se opet ne zagrle 
cjelujuć se dugo, dugo .. ■ 

* 

Ivana uzeli u soldate. Prije nego podje, odluči se 
oženiti, jer saznao, da mu Cvijeta nosi pod srcem čedo. 
Ali se dogodi, da stdra Andrijana iza prve napovijedi 
umre i valjalo odgoditi ženidbu ; a da cuii ne bude sra¬ 
mote, dovedoše je nevjenčanu u kuću. 

Ivan podje u vojsku u Pulj. Tko bi iskazao sva ona 
čuvstva, tko bi ocrtao bol dvoje mladih?... On ju je po 
zđravljao i napokon pustio bijelu maramu iz ruke u more .. . 


a kad je ona još uvijek s onoga malenoga okanca mahala, 
otišao je do krme parobroda i pozdravio je tri puta sa 
zastavom. 

Kad je izgubio svoje malo seoce iz vida, utirući suze 
slušao- je pjesmu drugova : 

Četiri ljeta, četiri godine . . . 
a mislio je na Cvijetu, koju je kući ostavio ni curu ni ženu. 

Iza četiri mjeseca službe dobi Ivan brzojav, damu je 
Cvijeta rodila kćer i da je od rodjenja veoma slaba : tek 
što je živa . . . 

On učini sve, što je mogao : po punomoći se vjenča 
sa Cvijetom, koja mjesec dana iza rodjenja umre-. — 

Siroče su dojile žene u selu, a držala ga u kući i starala 
se oko njega Cvijetina majka. 

Maloj nadjenuše ime Ane. 

Sutra dan što je Ivan saznao za ženinu smrt, morade 
se ukrcati na brod za Kinu. 

Tamo je srtao u smrt, ali možda, jer ju je tražio, 
nije ju našao. 

Za zasluge stečene u ratu pustiše ga godinu dana 
prvo kući. 

S malom u naručaju ušao je u pusti dom, tetošio i 
ljubio svoje dijete i plakao po cijele noći. 

Da ju je barem pred smrt vidio, da ju je poljubio 
i s Bogom joj rekao. 

A ono lijepo malo dijete njezinih plavih očiju potezalo 
ga za brke i vješalo mu se oko vrata, pa ga je tješilo i 
hrabrilo zovuć ga : 

Ćaća ... 

II. 

Ivanov brat ne imadjaše djece. Staromu ne bilo po 
ćudi, da ostaje bez odvjetka. Ivanova mala, njegova me¬ 
zimica, ne će mu sačuvati kućnoga imena.. Zato se i odluči 
^ reče Ivanu, neka se ženi. 

• Anđrijašević : Iz neretvanske krajine. 

— Zašto živemo, zašto stičemo, kad nitko od naših 
ne će uživati ? Ženi se, : ine, obeseli me, da mogu mirno 
stisnuti oči. Teško ti je, znam, ali grehota je, da naše prodje 
na tudje pleme. Ja sam ti našao ženu. Onomadne je bila 
ovdje, malu ti je ljubila i dragala i žalila je. A ne će nam 
niti gola doći u kuću. 

Ivan se je zamislio. I on je vidio onu zagorku, kako 
je njegovo dijete milovala i bajama mu davala. A kad 
se je baš ženiti, zar mu je izabirati ? 

Ne prodje puno doba, Ivanov otac isprosi zagorku 
i u kratko se Ivan s njome oženi. Ivan se nije starao, tko je, 
ni kakova je njegova žena. Uzeo ju je, da mu rodi baštinika 
na djedovini. Ali kad se selom prosuše o njoj svakojaki 
glasovi, posumnja on u nju i mjesec dana po vjenčanju 
navali jedne večeri : 

— Nesretnice, što mi ne kaza, da si majka tudjega 
djeteta, kad te oženih ? 

Ona se upropasti. 

— Mislila sam ... — promuca ... Svak je znao, da 
sam s pokojnikom . . . Poštena sam . . . udovica sam, a 
Bog ga je uzeo ... Rekli su mi, da ti.. . sve znaš... 

A njegove se oči zakrijese od strašne srdžbe i tiho, 
pridušeno, ko da najvećom silom viče, poče joj šaptati 
hropotom : 

— Zmijo, vještice ! Zar si mislila, da se tuga sramotom 
liječi!... Pa mene si izabrala, mene i ono moje siroče, 
da se opereš sramote! Bježi, trči, jer ako te nadjem u 
svojoj kući, kad se vratim, ne ćeš dočekati jutra !” 

I tada stisne pest, škrine zubima, pogleda je još jednom 
i uteče iz kuće. 

Crna je bila noć. Oblaci sakriše zvijezde. More je 
udaralo u razderane i šuplje hridine. 

Ivan diže kapu s glave i pušući dodje k morskoj sedri, 
pa na nju sjede. 


— Jao sramote i nesreće! Tko će svijetu na oči. — 
„Mislila sam” kaže, „da ti sve znaš” ... Zmijo, zmijo ! 
Oh, žalosti, teško li me umori ! — — — 

Kad se istužio, ostane bez čuvstva i misli, samo slu¬ 
šaše buku valova, koji su se silno razlijegali uvirući se 
u škripe, škropeći sve okolo njega. 

v ~ A sada ? • • • P ade mu na um. — Čemu sam ja baš 
došao ovamo ? Što ću, kako ću sutra ? Što će mi reći ? 

Ivan se oćuti nesretnim ko nikada do sada. 

— Čemu mi život pun prekora i sramote ? Oh, smrti, 
lijepa smrti, što me ne uzmeš !... 

A valovi morski sve jednako poju svoju zamamljivu 
pjesmu i ko da ga vabe u svoj naručaj More na¬ 
jednom zaurliče jače i silnije, a Ivana poli rasprskana 
voda po licu. On se ne otare, ni ne gane s mjesta. Vjetar, 
sparni jug kukao je oko njega. On je i nehote mislio na 
smrt u onim valovima, gdje će ga za čas proći sva bol 
i sramota... 

... ~ Što se nakanjivam? Ha, ja, ja sam ko i ona Mare 
Ilijina, što se odlučila utopiti; zagrnula mođrinu, ušla u 
more do koljena, a onda se vratila govoreći: ne ću, ovdje 

je duboko !-Ja sam plašivica — meni je draža 

sramota od smrti... Aaa ... zar tako? A ne, ne će to ni¬ 
kada nitko zapamtiti, da je Ivan bio kukavica .., Jest... 
bolje je pošteno umrijeti- 

I Ivan htjedne, da se digne, kad najednom oćuti oko 
vrata dvije sitne nježne, mekane tople ručice i začuje tiho 
milovidanje. 

— Čaća moj, ćaća moj- 

Držeći u naručju svoje čedo plakao je Ivan i cjelivao 
drago dijete. 

— Tko je tebe ovamo poslao, siroto moja, dušo moja ! 

govorio joj je otac kroz suze... 

A kad se je isplakao i iztužio, privinuo je svoju malu 
golim prsima i pun utjehe zaboravio je na smrt i sramotu, 
zaboravio na rug i nesreću, držeći na srcu punu same očin¬ 
ske ljubavi svoju jedinu sreću. 

* 

* * 

Kad se je Ivan vratio s djetetom kući, nije više našao 
svoje žene. 

Ona je uprtila svežanj robe i uputila se uza stijene 
u- svoje selo. Putem je mislila : 

Kad ju je zaprosio Ivanov otac, nije se htjela obećati 

nego je majka prisilila. 

— Ludo! — govorila je ona — što se plašiš ? Jedinica 
si, imaš bića, a čuškavac 1 sad ni ne gleda na drugo, nego 
na novce. Kažu mi, a i prilika je, da je tako, da one u Ra- 
guželim 2 što budu prevarene, pa se ne mogu udati, daju 
u primorje. Dvije do tri stotine forinti sve začepi. A sta 
ti oni gledaju na išta ! Pripovijedaju, da je jedan jedva 
treće godine upoznao, da mu je žena gluha. Pa i školjari se 
hvale, da prodaju kćeri u primorje ko mazge. 

Tako joj govorila stara dvadeset dana, iza kako je 
umro njezin Marko. Bio on njen komšija, momak od oka, 
jak i plećat. Pred šest mjeseci vratio se iz svijeta. Zavoljeli 
se oni. U slatkoj ljubavi ona nakon četiri mjeseca zanosila. 

A kad je mislila s njime pred oltar, poklopila ga pola 
na radji novoga puta ... 

To je ona mislila i uza stijene brzala. Ubila bi se jad¬ 
nica, sunovratila bi se sa „Skoka”, 3 da u njoj ne žive zalog 
njegove ljubavi. A kada dodje u svoje selo, prošla je mimo 

i_ primorac. Tako ih zovu zagorči, jer kad tjeraju magare 

govore mu ,,čuš“. 

2 „Ragužela" — poluotok Pelješac. 

3 Skok se zove sunovrat, gdje su se za navale Turaka primorke 
bacale, da ne padnu žrtvom njihove strasti. 


ograde, gdje su se prvo sastajali i milovali, i stupila ma¬ 
lomu neurednomu grobištu. Tada klonu ko prelomljena 
svijeća na niski njegov humak i provalivši u plač, kosu 
je gulila i lice nagrdila, pa ga bez prestanka dozivala, 
spominjući mu njihovu ljubav i sreću i svoj jad i žalost. . . 

Kroz crnu noć u kamenoj pustinji nabrajala je ne¬ 
sretna žena nad izgubljenim zlatom, dok je u jutro majka 
svom silom ne rastavi od groba i kući ne odvede- 

III. 

Sutra dan ukrcao je Ivan u ladju težački i ribarski 
alat i s malom otputovao u Ploču, da tamo u samoći žive. 
Od toga doba malo se čulo za Ivana. Govorili ljudi, da su 
ga vidjali, gdje kopa, ili se skiće po planini neumiven, 
raskosmeljanih vlasi, duge brade s velikim noktima. Svatko 
je bježao od njega. 

Njegovu malu uzeo neki stari Stjepan za čobanicu. 

Malo se tko zanimao, što je od Ivana. Samo jednom 
iza ćaćine mu smrti vidješe ga u oči.jematve u rođjenom 
selu. S bratom se je nešto čuo i tada skočio k moru, iz¬ 
vukao potopljene mješce i isparao ih lukićem. Čeljad je 
bježala od njega. Mjestom pukao glas, da je Ivan polu¬ 
dio ... Sud mu imenova brata za skrbnika, a Ivan, kad 
za to doznao, iščeznuo. Kazivali, da su ga vidjeli u Her¬ 
cegovini, gdje ore. Netko reče, da je u njegovom varošu 
služio za momka u župnika, pa utekao i pomagao ba¬ 
čvaru. Jedan težak iz Lovreča pripovijedao, da je s njim 
u Beču prodavao sitnarije gdje je stekao lijep novac. 

Pol godine iza toga evo ti ga pred sud i traži od suca,’ 
da mu prikaže bratov račun o ljetini. '„Ja sam”, reče, „lud, 
pa sam utekao u svijet, da ne budem bratu ni Vama na 
smetnju. A jer je teško od luda račun davati, došao sanf 
Vas pitati, kakav račun znate od moga pametnoga brata 
za me luda”. . j \ 

Kad mu sudac reče, da mu je brat imao puno troška, 
a da je godina slabo ponijela, izvadi Ivan iz torbaka tri 
stotine forinta i stavi ih pred suca. 

— Evo, reče, ja sam lud, pa sam ovo bez zemlje i pa¬ 
meti stekao. A sada, jer ste mi brata imenovali za upravi¬ 
telja svrh moje ludosti, uzmite ove novce i pošaljite mu ih.. 

Sudac ga je gledao začuđjeno i preplašeno, povratio 
mu novce i potjerao ga. A iza kratkoga vremena Ivan bi 
opet proglašen pametnim. 

Ali se svijet sada više bojaše pametnoga Ivana. Sva¬ 
kojake priče izidoše o njemu. On stoji u Neretvi i kopa 
vražje novce. Vile su mu kazale za travu, s kojom zna, gdje 
su zakopani. On je sada bogat, ali ne smije za to ni tri 
dana stati medju ljudima, valja da žive pod zemljom, ne 
smije se ljepše oblačiti ni bolje hraniti nego prvo. On sve 
može. Trči preko planina kao koza, ne boij se nikoga, česa 
se primi, učini, a zna, što tko misli. Ima kćei i nju uči 
svomu zanatu, pa je mala do sada pametnija od i jedne 
starice. Jedna je baba kazivala, da će on izgubiti svu svoju 
silu, ako ga koja ženska osvoji, pa da on zato ne može 

žensko na oči ko ni vraga.,Jest, on ima s nečastivim 

posla,“ kaza jednom Kleme, stari ribar. „Nadjoh ga, gdje 
kreše stijene i sve nešto govori, što ja ne mogoh razumjeti, 
a nikoga nema s njim. A da s kim se je mogao razgovarati, 
ako nije s djavolom?” ... 

Takove i slične bajke pronosilejse o Ivanu, čiji je muk 
i samoća svakoga plašila. A ove priče trajale, jer se nije 
znalo ništa stalna o njemu. Jedva, kad začuše, da se je 
s bratom podijelio, kad proda sve svoje u selu, kad ga brat 
gonio po sudu, te u češće dolazio ljudima na uvid, svi 
u jedan glas rekoše, da je Ivan lud i od toga vremena 
svatko ga je zvao imenom Ivan benac. 

Godinu dana poslije, nego ga sud proglasi pametnim, 
bio sam i ja tri dana kod njega. 


IV. 

Evo kako je bilo : 

Jedne jesenske pomrke odlučiše gospoda seoska, da 
bi bilo dobro otići poda svijeću u Neretvu i odnijeti sobom 
tri para popunica : dva baciti oko školja u Dobrogošću, 
a s jednim okušati sreću na badu. A ova sreća pripravljala 
je svakomu neobičan užitak. Ispod ograđjena ušća na 
naplovu u moru objesili bi o koce popun zaokruživši njim 
u spodobi slova S. Mreža se bacala u doba oplime. Kako 
je voda padala, izilazila je riba iz močvare i obilazeći 
mrežom nije mogla naći izlaska, pa se bacala u vis i u mrežu 
zaplitala. U jutro, kad bi oseka bila, pristupio bi čamac 
k mreži, koja je mal ne sva izvan vode visjela, a u njoj 
se riba bjelasala. Ribar, kad joj se približi, zastane za 
časak i gleda u nju sa zadovoljstvom. 

Doista seoska gospoda imadjahu fin ukus. Oni će 
doći i loviti. Umorit će se i pristati kraju. Lijepi Jure 
svarit će „brodet” u malo, u kratko, na svoj način. Ante 
-n će križati kupovnoga kolača u zdjelu svojim nožićem, 
koji on oštri svaki dan i koji mu za sve služi. Ostala će 
gospoda gledati u vatru i praznu zdjelu i svaki čas pitati 
Juru, je li gotovo. A Jure ih draži i kori i vara, dok na 
jednom uhvati s vatre lopižu i ulije juhu u zdjelu. Ogladnjeti 
će gospoda, jer ispija neretvanski zrak, a trud budi glad. 
Kad se nasrću juhe, iskrenuti će Jure ribu na kormilo, 
koje je prvo pomnjivo oprao. Nije, da ljudi ne bi mogli 
i iz pladnja jesti. Jest, mogli bi, ali se ne ćuti ovakova 
slast. A kada izjeđu u petoricu šest kila ribe, hvale kuhača 
i troše vino. Gospodin Ante će zaboraviti, da bi trebalo 
najprvo čekati patke i da se je pohvalio, koliko će ubiti 
lisaka. Piju i razgovaraju se, kako je bolje, da su ovako 
danas učinili, nego ostali doma. Jer što će im krčma, što 
li karte ! Bolje je promijeniti. Pa tko bi bio ovako slatko 
kod kuće jeo ! 

Birana su se gospoda ovoga puta sastala. 

Bio je načelnik seoski, koji je znao cijeniti dobar za¬ 
logaj. Uza nj se kočio činovnik od divone* koji je govorio, 
da je on prva vlast u mjestu (imao je jedanaesti razred), 
pa je tu vlast i iskazivao na svakome, tko mu je nije htio 
priznavati, dok je inače uvijek oba oka stiskao, hvaleći 
svoju dobrotu, kad su čeljad umiljata. Uza njih bio sam 
ja uvijek u poslu najzadnji iza moga dobroga Ante, ,,pa- 
runa” od čamca i gospodara mreža. Jer Antu sam ja uvijek 
slušao. On na primjer sjedi na krmi. Međju nogama mu 
je „damigjana”. Ja sam na vrh prove i gledam, kako brod 
siječe more. Ante će me zazvati. — Što je ? — ja ću mu. 
— „Dodji amo”. — Šta ću ti ! — „Dodji, bolan”. A kad 
dodjem, reče mi: „Ulij mi čašu vina”. A ja mu ulijem, 
jer zaslužuje. Ta kako bi se drugčije i nasmijali. S nami 
je Jure* i još jedan mornar. Došli smo u Neretvu, bacili 
popune. Poda svijeću ne mogosmo, jer zapuhao burin. 
Gospoda su bila gladna, pa su ranije večerala i legla. 
Sutra dan posluži nas zla sreća. Ne uhvatismo ribe, a 
đolnja bura ne dala nam kući. Reda je tražiti hrane. Jure 
nam kaza za Ivana, pa podjosmo k njemu. 

Nadjosmo čudaka pred svojim stanom, gdje priča 
opanke. 

— Pomoz Bog, Ivane ! 

— Bog Vam pomogao ! — odgovori čovjek. 

Činovnik mu se približi i za čudo govoraše s njim 
umiljato, da bi čovjek promislio, da on nije prva vlast 
u mjestu. 

— A koji si ti ? — Ivan će. 

— Ja sam „rečivitur”. 

— Ne, nego ti si onaj, što si me multao lani radi 
ribarštine. 

— A, ha, e po čem baš, ono te je bio brat tužio, pa 
kako ti je prošlo ? 


Ništa, bilo, pa prošlo. Da, gospodaru, a ti si gladan. 

— Baš gladan ! Sa mnom je i načelnik. Nego spravi 
to malo suhe svinjetine s kupusom. Vidio sam, imaš ga, 
hvala Bogu. 

— A, načelnik ! Onaj, što je pred tri godine pisao na 
sud, da sam lud, pa mi stavili brata za skrbnika. Nego 
ništa, nisam onda pametan ni bio ! A vi ste gladni. Dobro, 
hajdete dolje k vodi, gledajte Neretvu, jer ste vi sigurno 
u komisiji, a ja ću vas zovnuti, kad bude gotovo. E, ruka 
ruku mije ! . . . 

Podjosmo k moru. 

— Suha mesa i kupusa. A samih sredica.! — govorio 
je činovnik divone. 

v Vri J eme J e prolazilo. Na jednom eto Ivana k nama. 
Držao je kapu ispod pazuha i rekao : 

— Gospodine rečivituru, ako Vas ljubi, dodjite na užinu. 

— Uljudan je ovaj Ivan, — reče činovnik. — Da 
sam ga prvo znao, ne bih ga bio oglobio. 

_ Kad dodjosmo blizu Ivanova stana, reče nam, da 
posjedamo na travu. Kad smo sjeli, zaviče: 

Čekajte, gospodo, nije još gotovo. Promiješaj to, 
mala. Uh, baš si slaba, daj meni taj palj. 

Malo iza toga donese Ivan pred nas čanak, a u njem 
šest drvenih kašika. 

Izvadi,te kašike, reče Juri. Jure ih izvadi iz zdjele. 

— Sada će odmah biti gotovo, počekajte, — govorio 
je Ivan i miješao paljem. — Pasja vjera, ne će da smekša . .. 
Ah sve isto, oštrih su zubi, a glad nema očiju.. . 

Na jednomjđodje k nama noseć lopižu. 

. Tamote Se ’ vas ne P°l’j em ! — vikne i izlije 
12 lopiže zelenu juhu. 

— Ah vi ćete sve zajedno jesti, gladni ste. Na, eto, 
vraga proždrli! Uvijek vam je bilo malo, sad se bar na- 

Ovako govoreći iskrene iz lopiže sedam do osam 
cjepanica zelenike, pogleda nas sve naokolo i zakima glavom. 
A mi se digosmo i utekosmo. 

— Dolazi li mu ovako u češće? — govorio je od straha 
uprepašćeni činovnik. — S njim bi valjalo u ludnicu .. . 

Dok mi ovako u razgovoru, banu iz sela ulak i javi 
činovniku, neka se odmah žuri kući, jer dolazi sutra in¬ 
spektor. 

Činovnik se smete i umiljato moljaše sve nas, da se 
požurimo. 

Ja ostadoh, a družina se u čamcu otisne od kraja 
naprežući se, da čim prije dodje doma. 

Zametnuh se puškom i podjoh k Ivanovoj kući. On 
me ugleda i nasmije mi se, pa mi mahnu rukom. 

— A, šta ti se čini ? Šta ti kažu, je li im hrana pala 
u slast ? A ti i Jure i Ante biti ćete gladni. E radi njih 
ne mogoh ni za vas navjesit druge promjene. Nego daj 
mu, mala, malo sira iz mješca, nije on ko i oni. 

Dok on to izreče, ukaže se preda mnom lijepušasto, 
čisto odjeveno žensko dijete od šest do sedam godina i 
pozdravi me. 

— Vidiš, to mi je kći — govoraše Ivan. — Znaš, 
od pokojnice. Pametna je i poslušna, ali me je strah, jer 
je lijepa. Ona mi u svemu pomaže. Ona ide svaki drugi, 
treći dan „pod kolovrat” — uru hoda — i izvede stricu 
Stjepanu ovce na pašu. A ne plaši se nikoga. Usred ponoći 
je pošalji dolje u Viskićev stan po vodu, ne boj se, pod je. 
E, ćaćino je ona dijete ! A, Ane ! — i pomiluje otac kćer. 

— A gdje ti spavaš, Ivane ? — upitah ga ja. 

— Nek ti prvo pripovjedim, pa ću te odvesti doma. 
Dok sam još živio s bratom zajedno, odredili me, da radim 
ovdje i iskopam lokvu za vodu. Mislio ja, gdje ću kopat: 
litica — gvozd je, a ne dadu mi ni trapnja, ni čekića, ni 


praha, ni kordovana. Kopao ja vinograd i pazio kravu, 
a iz kuće mi u rijetko hranu donašali. E, a ja trpio i 
mučao. 

Jedan dan dodje mi brat i uzvika se na me radi lokve. 
Ja muči i trpi. Čekaj poslije toga jednu nedjelju, čekaj 
drugu, ne će da mi šalje hranu, a ja ne budi lijen — zaklao 
kravu. Najeo se za dva, tri dana. Počelo meso smrdjeti, 
a ja s njim pod lozu. Da si vidio do godine roda na njoj ! 
Netko mi to javio bratu, i on i ćaća mi poslali, što je bilo 
od potrebe, da iskopam lokvu. Imao ja pušku. Dok bi bilo 
hrane, radio ja štogodj, a kad bi nestalo, ja bih puškom 
u lov. I tako loveć ranih zeca. Zec ranjen uteče, a ja za njim, 
dok mi se ne zavre u nekakav škrip. Ja se provučem, 
pa za njim poda zemlju. Kad ja dolje, a ono špilja. Objesili 
se mosuri i cakle se, ko da si ih posuo dragim kamenjem. 
Capam ja po špilji i ugledam rupu... nego, što kažem 
— ajde k meni. 

Mi se digosmo i učinismo dva tri koraka, a on nastavi : 

I onda stigoh u stan, donesoh, što je bilo od potrebe, 
zapalim dvije mine i poručim bratu i ćaći, da sam ja i zec 
našao lokvu, da je onake ni usred Mletaka nema. 

Još Ivan nije ovo ispripovijedio, reče mi: — ajde, 
udji — i pokaže prstom. 

Bio to izmedju gusto posadjenih divljih drača, koje 
pripovjedači vole nazivati akacijama, malen putić, a kad 
poprodjem s njim pet do. šest koračaja, ugledah slamnati 
krov nad zemljom, a pod njim rupu sa nekoliko stepenica. 
Siđjbh niza nje i udjoh u Ivanov stan. 

Lijepa je Ivanova kuća, lijepa i prostrana. Voda je 
nacijeđila po zidovima stupove i zastore, a povrh glave 
izmzala tanke prozirne listove. Ja sam ih dugo gledao 
a Ivan je bio veseo gledajući me zablenuta, pa mi reče: 

~ Što gledaš ? Ono su, bolan, grivne duhana — i 
nasmije mi se. 


60 


6l 


Stan Ivanov je dosta prostran. U jednom uglu je na¬ 
pravio postelju, do nje mu je u udubini velika škrinja, 
a iza nje posteljica za malu. U jedan široki šuplji stalaktit 
stavio je Gospinu sliku, pred kojom je gorio svijetnjak 
i obasjavao tanke stijene stupa, u koje su se uvalili gotski 
prozorčići. 

Alat je stavio Ivan u drugi ugao. Dvoje osti je položio 
stranom, a odijelo objesio. 

Na jedan stalagmit nasadio je veliku ploču, da mu 
služi za trpezu,, a tri druga oko nje je posjekao čekićem 
i lijepo izgladio za sjedjenje. 

— Ovdje je bio jedan kip, pravi pravcati čovjek, 
kad cilja. Ja sam ga otparao i prenio na jendek, gdje su 
mi vrše. Svezao sam preko njega štap. Ob noć on straži 
stražu, a ob dan se kupa u jendeku. Nema Neretvanca, 
koji bi mu se približio. Misle, da je ono bedasti Ivan 
s puškom, a Ivan u kući spava. 

— A vidi ovdje ovo pilo. Kaže stari Stjepan, da su 
na njemu vile robu prale. Je li da, da je smiješno? Ondje 
spava, kad su hladne noći, moj zec. 

— Kakav zec ? — upitah. 

— Onaj znaš, što sam ga ranio. Ovo je bila njegova 
kuća. Ja sam ga liječio i mlijekom napajao. Bio se pri¬ 
pitomio. Nego kad ozdravio, izleti ti ga van, pa zbogom, 
moj Ivane ! Mislim ja, vratiti će se. A da. Biti će našao 
curu. A živina se u ljubavi razlikuje od nas. Mi postanemo 
pitomi,, živina podivlja ... Čekaj ga ja i dva mjeseca, 
a zeca nema. Kada došla zima, evo ti ga jedne večeri, 
dovuče se i leže na svoje staro mjesto. I od onda češće 
dolazi doma. Ja sam mu stavio crvenu vrpcu oko vrata, 
da ga ne bi tkogod ubio ... A sada hajde, pa malko založi. 
Gladan si. 

Mala Ane mi je stavila na sto sira i kruha ; ja se stavih 
na posao. 


— Što ti kaže stric Stjepan, je li ti još dobar ? — 
upita je otac. 

— Dobar je on, ćaća, nego me uvijek ljuti. U večer 
hoće uvijek, da me on pokrije ćebinom, .a ne zna, pa me 
onda prekrsti i hoće da me poljubi, a ja ne ću. Ružni su 
mu brci, prava metla. 

Mala se tada malo zacrljeni i pogleda kriomice ćaću, 
pa ponikne glavom. 

Ivan mi reče : 

— Njezine oči ! — i poljubi dijete .. . 

— Čuješ, Ivane, — ja ću mu, — ti mi reče, da je ova 
špila bila odredjena za lokvu. Što će reći, da si ti sada 
u njoj ? 

— Što će reći ? Poludio ja ko poludio ! Kopaj, sadi, 
stiči i trudi, a brat po selu šetaj. Kad budi u trgačinu, 
evo ti ga, a Ivana ni ne zapoznaje. Kadu masline, ne daj 
mi ulja. Meni dodijalo, a u to i ćaća umr’o, pa učinio križ 
i razdijelio se. 

— A kako si se ono od žene odcijepio ? 

— A, moj sinak ! Prevarili mene. Rekoše: kupi va¬ 
rićak bajama. Ja uzeo, a koji će vrag misliti, da su šuve- 
raci. A, baš sam pogodio na onu pravu. Stavila ti se curica 
u svilu i postočiće ; ni nogama ni jezikom ne mirovala. 

I uvijek mami mojih truda. Ja sam je prvih osam dana 
trpio, a onda mi se prevrnulo preko glave, pa joj osijeci: 
„Znaš, ženo, ako si ti pronor, ja nisam vrelo.” I vidi čuda : 
unizila se pasja vjera i dobra mi bila. „Nije ovo mani” 
— rekoh ja. I pogodio sam. Ti znaš već sve, kako sam 
je potjerao i kako je rodila mule. A eto je'tamo, nek se 
prpa. Nego hajđmo u vrt, ja valja da malo kupusa okopam. 

Izišao sam s njim van. Iza kuće bio mu velik vrt 
pun zeleni, okružen gorom. Rašeljke je na višnju, a trn 

na krušku navrnuo. I rasadnik je amerikanske loze za¬ 
sadio. 

— Ti dobro živeš, te se znaš na svaku ruku promet¬ 
nuti — rekoh mu ja. 

— Vidi ovaj glavati kupus — reče on.' — Lani sam 
imao isti ko i ove godine. Nego brat mi bio mergindžija 
i radio, da će tu usaditi vinograd. Pred večer izhazio 
ja pred kuću i pri mjesecu gledam u moj kupus. U ime 
oca i sina... počeh se ja krstiti. Vidim ,,Orba”.' Sakrih 
se u kuću. Tako za pet, šest dana. Hm ! prosto mu sve, 
ali što mi kupus pohara ! Sedme večeri uzeh ti ja pušku 
i čuvam. Orbo opet dodje na kupus. Ja da ću bliže, a on 
noge diže, ja na se, a on opet pase. E, zlo je r prikaze 
su gore nego nakaze. Meni žao, da sam plašiv, pa se od¬ 
lučili, nategnuh vuk, a moj orbo na zemlju. Pristupih 
ja k njemu, kad što vidim: bratovo magare. Tužio on 
mene, ja njega i nikomu ništa. 

Ivan je okopavao kupus, a ja se šetao naokolo diveći 
se radinosti Ivanovoj i ujedno se čudeći, kako ga ljudi 
drže bedakom. Da rečem pravu istinu, ja sam ga veoma 
zavolio i u pameti mislio na sve, što sam danas kod njega 
vidio i čuo, pa sam se pitao, otkuda ovomu osornomu 
čovjeku ona Ijubežljivost i nježnost sa svojim djetetom ? 
Kako da on ima prijatelja ? Tko je taj njegov stric Stjepan, 
što „pod kolovratom” žive sam samcat ? 

— Ivane, — rekoh mu — kako to, da je tvoj stric 
Stjepan sam ? 

— A kako će! Zarekao se još iz mladosti ne ženiti 
se, a sa svijetom se ne može pošteno živjeti. 

— A zašto se zarekao ? — 

— Sada ću ti kazati. Bila su njih trojica. Tepo Bilas, 
Jure Rošić i moj stric. Tepo Bilas bio kljast, pa ga ni jedna 
nije htjela. Jure Rošić i moj stric hodili u dvije sestre, 
pa ih prevarile. Da, nisu ih one prevarile, nego ih mati 
obećala za drugoga, a ćaća hodio za materom. 


Ona dva se odlučila ne ženiti, a Tepo Bilas, kad ga 
ni jedna nije htjela, zavjetovao se uzeti bludnicu. A kako 
iz sela nije izlazio, nije se nikad oženio, jer je u nas nije 
mogao naći. E tako je onda bilo ! — reče Ivan i uzdahnu. 

— A, vraga, ti se šališ, Ivane. Ili nema još cura 
po svijetu ? Lako mu se bilo prom učiti. 

— E kad baš hoćeš, kazati ću ti, zašto je on htio 
uzeti bludnicu. Jer i ako si mlad, vidim te pametna. Znaš, 
jedan put otišao on na bad gruvati jegulju. Doletio od 
nekud gak i odnio Tepu na biskupa. 1 Jadan Tepo kušao, 
kako bi do kraja, ali mu nije bilo moguće. Učinio sto za¬ 
vjeta, pa sve jedno. Kad mu ništa nije pomoglo, zavje¬ 
tovao se uzeti bludnicu. Odmah potla toga dodje opet 
gak i odnese ga natrag na bad. — Ja se zasmijem. 

— Ivane, ja ću k tebi na večeru. Idem na glavicu 
čekati patke. 


Iza večere leglo je dijete. Ivan je kćer pokrio i molio 
očenaš ovako : 

„Oče naš, koji jesi na nebesim ! Sveto je ime tvoje. 
Daj nam dapriđjemo u kraljestvo tvoje. Budi volja tvoja. 
Kako na nebu, nek bude tako i na zemlji !” 

Mala mu je odgovarala. Iza molitve leže i Ivan, a 
ja uza nj. 

Kad sam se u jutro probudio, ja sam s udivljenjem 
gledao, kako Ivan spliće pletenice svojoj maloj. 

— A sad hajđmo k Stjepanu ! — reče mi ujutro Ivan. 

Otidjosmo. Putem mi pripovijedaše Ivan o svemu i 
svačemu. Ja svratih govor na Stjepana. Evo što saznadoh 
o njemu. 

Stjepan je dobar čovjek, kakovih je malo naći. Žive 
u sa nioći, jer bi s dobrotom medju ljudima ostao i bez 

1 „biskupom 11 zovu na ušću Neretve znak na jednom prudu u 
moru > koji odvraća mornare, da ne nasjednu. 


1 Vukodlak u spodobi magareta, koje leti. 

košulje. Ivan mu pomaže kopati. Stjepan je sve njemu 
ostavio. Starac žive sam samcat. U jutro se spusti putinom 
k moru. Idući baca na stranu kamenje, što mu se na putu 
namjeri. — ,,Mogao bi tko posrnuti” — reče stari. Kad 
dodje k moru para čupke i kunjke, bere štir za hranu, 
kupi ljeti sol po .škripima, a onda se uvali u zasjedu i tu 
cijeli bogovetni dan s ostima u ruci knja. On malo kada 
donese kući ribe, a i to ako s udicom uhvati. Starac zar 
ima nasladu gledati u more i u ribu, koja se ispod njega 
slobodno šeće... On je malo gluh. Dogodi se, da Ijud 
u blizini putem prolaze i zovu ga, a on ne čuje. Stjepan 
često sam sobom govori. Pred večer - dodje doma i kuha 
večeru. Sve valja da on sam uradi, pa ne dopušta nikomu 
da mu što u kući redi. 

Stjepan vjeruje u prikaze. S vješticama se je, kako 
on veli, puno puta borio, a mora ga i sada koji put tare. 
Morskoga čovjeka je vidio u Neretvi. Ima ruke ko i mi. 

-Stari zna priča i pjesama i pripovijeda ih u češće 

maloj Ani. . . 

— Sad ćemo k zasjedi — reče mi Ivan, — ajde za 
mnom i pazi, da nas stari ne ugleda. Vidjeti ćeš . . . 

Spustimo se k moru. Ja sam virio. Starac je tukao 
kunjke i lupare ... i bacao u more, u koje su bile uronjene 
osti. Okolo ostiju bez ikakova straha oblijetala je oborita 
riba, zubaci i lubini. Kad su izjeli ono bačenih školjaka, 
strugao je starac po litici morsku travu, a riba je po¬ 
žudno jela. 

— Eto Vam, nema više — govorio je stari. 

A Ivan me potegne za rukav. 

— Ovako sam vidio, da u Beču hrane ptice, —• reče 
mi, — a gledaj, je li svaki zubatac ko janje. A zaludu, 
ono je staromu zabava. 

U to se Ivan digne, a ja za njim i pristupimo 
k starcu. 


Kad Stjepan ugleda Ivana, ne makne se, ali kad 
mene opazi, gdje gledam u more i smijem se, nadigne 
osti, potegne se i izvadi jednog lubina od dva kila .. . 

Ja nijesam gledao starca, kakav je u tom času bio, 
nijesam se obazirao na Ivanovo začudjenje, niti sam mu 
išta rekao, kad je užeo plećima, niti slušao, kako je 
starac smeten i crven na svoje opravdanje rekao: — Bog 
je sve stvorio za čovjeka — ; nego sam mislio, da čovjek 
koji živi bez ljudi, nije ni bog ni živina, nego da dola¬ 
zeći iz samoće pred ljude radi njih takovim može da po¬ 
stane ... 

Ovako misleći uspeh se slijedeći ih „pod kolovrat.” 

Tu je Ivan i stari mjerio širinu vrata na pojati, jer 
• je trebao novi drveni gornji prag. 

Poslije podne sva trojica podjosmo k Ivanovu stanu. 

Ivan će mi: 

Niko, danu ti meni kaži, šta misle s ovom Ne¬ 
retvom. Ovako ni suho ni more, a od groznice narod u 
licu ko i onaj glib. Eto i dvadeset godina uvijek trube : 
presušiti ćemo, urediti ćemo baš ko i jezero. Nego jezero 
Ilija' presuši i bez njih, a ovo ? 

Ja mu na dugo pripovijedah. Rekoh mu, kako je 
more prvo najmanje do Opuzena dopiralo, ako ne i do 
Vida. Stare ruševine rimske nalaze se sada pod naplovom 
skoro ispod morske razine. Valja za to, da se je cijela 
okolica malo po malo prosjek. — Vidiš li, Ivane, onu 
tvoju špilu. Ovakih je puno i ispod sve one ravnice Ne¬ 
retvanske. A spile je voda izdubla prije, kad je ovaj kraj 
bio puno na višemu od mora nego danas. Što trešnja, 
to voda čini, da se kamenje nad spilama u njih obara i 
cijeli kraj malo po malo pada. Zar nisi čuo, kako se ono 

obaran je u češće javlja ; rekao bi : topovi pucaju ili iz 
daleka grmi... 

* Ilija = ljeto ; o Ilijinu dne je najveća vrućina. 

N. Andrijašević: Iz neretvanske krajine. 

_Ono Zar ? — presiječe me Stjepan. — Ono ti je, 

brate moj, car Narun. Skočio Narun s norinske kule u 
rijeku, a prvo zavika: „Što sam u Vidu vidio — vidio, 
što u Trpnju pretrpio — pretrpio, a što u Norinu zanorio 
— zanorio !” — I od onda ti plaši iz rijeke i u mukama 

paklenim riče, da u cijeloj Neretvi odlijega.- 

— Govori, Niko, naprijed — reče Ivan. 

— Kad se počeo pustošiti kraj, kroz koji Neretva 
tekla, voda odnašala zemlju, a rijeka je sobom gonila. Gdje 
se voda s morem na ušću sastaje, onaj se naplov počimlje 
na dnu taložiti. I tako malo po malo od petnaest stotina 
godina zatrpao je naplov stare gradove za kojih deset 
stopa i nasuo cijelu ovu dolu pred nama. A, jer je ovdje 
snešen cvijet od zemlje, grehota je, da ga more raduje, 
pa odlučiše cijelu ravnicu presušiti. Trebalo najprvo spasit 
ovo napiova od vode. Učiniše novu rijeku i suziše vodu 
med ju bregove. Nego pogrešiše, što ne uradiše još po 
jedan brijeg malo podalje, da sačuvaju polje za vrijeme 
poplave. Ostaviše put na nekoliko mjesta za natapanje. 
Navališe i kamenja sa strane mora, jedno, da valovi ne 
smetaju, a drugo, daše naplov zaustavlja. Vidio si, kako je 
dobro nasulo. Nego imalo se učiniti i drugih nasipa, a to 
radi morske struje. 

Radja se nekako zaustavila, jer nemaju za koga 
raditi, a i Bog zar tako htio, da se Neretvanac ne pooholi. 
A trebalo je još uraditi ili ne mrčiti ruku. 

Sedamdeset i pete izašao je zakon za presušenje 
Neretve. Tri godine iza toga ustupiše neretvanske općine 
državi dvije trećine blatija za to, što se ona zauzimlje 
urediti rijeku i presušiti blato. Iza toga se nešto uradilo, 
ali se i potrošilo mnogo bez potrebe. 

Vlada ne da više novaca. Proglasila je dapače ovu 
nizinu ribnjakom. Tudje bi banke dale, ali onda će nam 
tudjin u kući zapovijedati. A naši bogataši ne ulažu novac 


u ovakova poduzeća, jer im lihvom nosi bez ikakove 
brige do dvadeset po sto čista dobitka. A ipak bi korist 
bila vrlo velika. Neki inžinir izračunao je, da bi se od 
dvadeset hiljada jutara moglo spasiti dvanaest hiljada uz 
trošak od milijun i pol forinta. Koristi bi dakle bilo preko 
milijuna forinti. A ovaj dobitak valja da pane u težačke 
ruke našega čovjeka, Neretvanca. 

Ja sam još dugo dugo govorio i zaboravio, da imam 
pied sobom neuke težake. Ivan me na jednom presiječe * 

Oprosti, na kojoj si... A ja ću ti i drugu reći. 
Neretvanac je lijen. On ima dosta zemlje, koja mu uvijek 
radja. Jedino krčma i groznica ga tuče. A on ti je pohlepan 
na ribu. Dosta mu je svega, pa se za drugo i ne stara. 
Ako mu šta reces, pri bukari pripovijeda, kako je Neretva 
imala biti drugi Misir i viče na vladu, a može biti da vlada 
ima razloga, zašto ne da novaca... Kad su presušivali 
Rastok, pitao ja agu u Hercegovini, zašto vlada u njih 
piosiplje oniku-jaspru, a u nas ne će da Neretvu presuši. 
On mi reče : „Čuješ me, Ivane, da batalite zastupnike, 
pa budete bez njih ko i mi, i da je Dalmacija sultanova 
zemlja ovoj državi dana na uređjenje, i za vas bi se ra¬ 
dilo ko i za nas”. .. Može biti da ima i razlog, jer se gdjegod 
skrbnik više stara za djecu nego otac ili mati. A mi kad 
nemamo nikoga, imali bi sami po sebi raditi. Zar bi bilo 
truda Neretvancu jendečiti i ogradjivati, pa puštat u ogradu, 
mutnu vodu, a čistu vraćat u jendek? Što bi mu bilo i koce 
zabijati, pa ih pleterom oplesti i glib zaustavljati? Ja 
tako radim i spasio sam lijepe zemlje. A Neretva, ne boj 
se, uvijek dobro nosi. Eno rekao si, da su suzili Neretvu 
u bregove, jer onda ona sama dube korito, pa vidiš ipak 
valja, da ga svake godine čiste. A u more, koliko je gliba 
o sada nanijela? Ako ovako bude napredovala, moći 
e se do mala po suhu na Pelješac. 

— A što ima na Pelješcu? — upita oca mala Ane, 
koja je taman došla iz paše. 

— Ima lijepih, slatkih maginja, koliko ti duša hoće — 

reče Ivan. 

— A kakove su? Ja bih htjela znati: nisam ih se 
nikada okusila. 

* 

* * 

Večerasmo lubina, što ga ubi Stjepan ostima, a bilo 
i vina. Odakle, ni jesam se mogao domisliti. 

Po večeri reče Stjepan maloj Ani, neka zapjeva onu 
pjesmu, što ju je danas naučila, da vidi, da je nije po čem 
zaboravila. Dijete se malko nasloni i sitnim glasom pje¬ 
vaše pjesmu o dvjema sestrama Ani i Ljiljani. 

Mala je veoma lijepo pjevala. Ja pohvalih nju i Stje¬ 
pana. Ivanu se pjesma nije svidjela. 

— Je žensko vragu podobno, — reče on, - ali da 
će sestra sestru iz zavisti zaklati, ne mogu vjerovati. A 
Ane je bila luda ko luda. Htjela se pokazati, vratiti zlo 
dobrim, a onamo činila, da joj materi padne kap. To su, 
moj Stjepane, sve šuškarije ... 

Po večeri izidjoh s Ivanom pred kuću. Bila je blaga 
noć. Nebo je vedro, a pomrčina. Onamo iz daleka uz kraj 
vidi se vatra na tihom moru, pa se sve više blizi. I glas 
od onamo dopire do nas, glas mekan i razbludan jedne 
ženske. Sve jasnije i jasnije čuju se njezine riječi, zamamna 
je njezina pjesma, pa opija kao i zrak, kojim još struji 
miris mlada vina. 

„Mladjano momče kradom se krade, 

Da ljubi lice djevojke mlade. 

Oj dušo draga, dušice moja, 

Kako su topla njedarca tvoja”. 

Lagano se gube akordi ove pjesme, odzvanjaju negdje 
u uvali i opijaju u ovoj tišini, u samoći. 

— Što ti je ! — prođrma me Ivan. — Šta si se oka- 
menio? Niko, Niko, slabo ćeš ti proći, ti se puno upiješ 
u ono, što je lijepo. 

— Oh, pa i ti znaš, što je lijepo! 

— Nego šta ! Misliš, da je Bog samu tebi oči i uši 
dao. A da je vidiš ! Udovica je ono, mlada je, joguna, a u 
cijeloj Neretvi nema joj u ljepoti para. I ona često zalazi 
amo u lov i mata me, mata ko zmija ptičicu... 

Glasovi pjesme još zvonkiji i miliji šire se zrakom. 
Ja postajem neustrpljiv i gledam u Ivana. Njegovo je 
lice namrgodjeno, oči mu se stakle ; stiska šaku. 

Pjesma prestane, a ispod nas ču se glas lijepe udovice: 

— Ivane, Ivane, doodji... 

A Ivan se diže i otidje nekud. U čas se vrati s velikom 
bajamovom taptinom i sjekirom. 

— Bjež odatle ! — reče mi divljim glasom. Kad se 
đigoh, on baci taptinu na zemlju i stane mahati sjekirom, 
da isteše prag za vrata Stjepanove pojate. 

— Ja radim, a sada nek ona viče — reče on. j 

Malo iza toga maknu se vatra na moru. Udovica se 
udaljivaše sve dalje i dalje. Na jednom zatitra njezin 
prpošni glas. 

„Oj Ivane, budalasta glavo !”- 


* 

* * 


U jutro se digoh i ne nadjoh Ivana u kući. Jedva 
pred podne vratio se on trupinom s Pelješca. Kući je 
donio skuša, što ih je ulovio na panulu i krtočić maginja 
za kćer . . . 


ropodne je. Ja i on sjedimo u spili. Na jednom do¬ 
trči zasopljen čovuljak s punom vrećom na ramenu. 

Spasi me, sakrij me, kumim te živim Bogom — 
vikao je on u zdvojnosti. — Uhvatiti će me finance... 

A Ivan pristupi škrinji, pomakne je s mjesta. Ukaže 
se rupa. U nju baci vreću sa čovjeka, pa onda i njega spusti 
dolje i opet stavi škrinju na mjesto. 

U taj čas dotrkaše dva oružana financijska stražara 
i po svom običaju stadoše vikati. 

— Što vičete, — ja ću- 

— Kamo je utekao? On ga je sakrio. U ime zakona 
kažite Vi, gdje je. 

— Vidite, da ga ovdje nema — rekoh im ja. 

— Lažete ! Mi smo ga vidjeli, ovamo je utekao. 

— A kako vi smjedoste u tudju kuću bez dozvole 
općine? — ja ću. 

— Ovo kuća ! Ovo je spiletina, jama za razbojnike 
i kontrobandijere. 

A Ivan ih gledaše neko doba. Tada uze osti i naperi 
ih na njih. 

— Marš iz moje kuće ! — zakrivi se on i navali ko 
bik ostima . .. 

U tili čas izgube se obojica van. Valja da se sjetiše, 
da je Ivan lud ! 

Pred večer pusti Ivan sužnja na dvor. On je poznati 
kontrobandijer. „Ne radi on iz dobitka, nego za dobro 
naroda”. U Hercegovini slabo plaćaju duhan. On im ga 
trostruko plati. 

— A kako bude seljaku, kad ga ne donese na vagu? — 
upitah ga. 

— Ništa. On od mene dobije, recimo, sto forinti. Na 
vagi ne bi ni trideset. Kad bude pred vagu, upali kuću 
i javi, da mu je s kućom izgorio i duhan. Kuća mu ne 
valja" ni dvadeset forinti, a on je ipak za svih pedeset na 
koristi. 

— A zašto ga sade? — reče Ivan. — Neka sade lozu ... 
Vino im je ljupko. U polju filoksera lozi ne će nauditi, a 
rodi uvijek. Zaludu, komu Bog dade u svemu, uskrati 


mu u pameti. A ti, moj čovječe, okani se toga zanata, a 
prihvati se motike i mašklina. 

— Ne mogu ! — reče. — Meni je ovo život. Davao 
mi brat novaca i hranio me, samo da se okanim, pa za¬ 
ludu, ja sam uvijek ginuo za prvašnjim životom. Utekao 
sam izvan grada, zamijemo svoju novu robu. s jednim 
siromahom i opet ovamo doletio. Kao da sam se prepo¬ 
rodio, kad sam za pomrčine noćne uz pucanje gromova 
i silu mora prevažao prvi put iz nova dvadeset vreća du¬ 
hana. Mene veseli zuka financijskih taneta, što mi gdjegod 
oko glave lete. Ja nemam straha, jer Bog me čuva, što po¬ 
mažem siromahu. A kako me blagoslivlju, kad im dam 
vruć novac. Kako me vole, kako me čuvaju, kako me sa¬ 
krivaju, hrane i tetoše - 

... Pa ja da ostav m ovaj život, ja, koji ne radim 
za se, koji sam uvijek siromah- 

— A ne znaš ti, da krađeš. Onaj duhan, što ga od- 
neseš, država bi skuplje prodala, (um ona više novaca 
ima, narod plaća manje poreza — rekoh mu ja. 

— Je, a gdje je agina četvrtina, što je ovako ne plate? 

— A onda kradeš i agi. 

— Pa što za to ? I njihovi su stari kmetu prvo sve 
ukrali. 

Tada reče Ivan: 

— Čuj me malo. Naučila se mačka lizat žrvna. Ili 
žrvna razbij, ili mačku ubij ... druge nema. A tebi je 
na volju, pa radi, što hoćeš i kako hoćeš, ali k meni ne za¬ 
lazi više. Ja hoću imati svoj mir. Spas : o sam te u ime 
božje, ali, brate, nije pravo, da ja ginem radi tvoje ne- 
pameti. Reko si, da te Bog čuva. Nek ti bude, a kad znaš, 
da je tako, što je potreba, da te ljudi učuvaju ? Ti mi 
zdrav i veseo bio, ali u moju kuću više ne zalazi u tom 
P >slu... 

Lukavi čovuljak odnio je duhan i sakrio ga vani. 
Mene je izazvao i kazao mi, da je u svom današnjem skro- 
vištu svega vidio. 

— Užegao sam svjeć'cu, što je uvijek sa sobom nosim. 
Ima Ivan u onoj jami bačava punih vina, ima ulja, suha 
mesa i sira. Ima i duhana, a meni se još ruga. A u skrinjici 
mu je puna kesa n)vaca ... Ja mu n : sam u ništa ticao. 
Kažem ti, bogat je m čovjek ... Ali čemu mu bogastvo, 
kad mu n >vac utaman leži ?... 

Kontr »bandijer me nije cijele večeri pustio. On mi 
je pričao svoje doživljaje. Ivan je dovršavao drveni prag. 

U samu noć dodje po me brod. Ja se opr >stih s Ivanom. 

— Ivane, ako te budu mučili radi onoga današnjega 
i ako ti i drukčije bude od čega potreba, dodji k meni. 

— Hoću, Niko ! A do godine, ako ti Bog da zdravlje, 
doći ćeš opet u mene i ostati cijeli mjesec. Ne b)j se, ne će 
ti biti slabo. A znaš, naučiti ćeš mi malu čitati i pisati, 
jer mi je žao, da ostane neumitna... 

— Hoću, Ivane, hoću. — I ja ga dugo promatram, da 
zapamtim njegovo lice. Kao da sam slutio, da ga ne ću 
više nikada vidjeti. 

V. 

Nadodje i zima. 

Bilo je kršno vrijeme. Jugo-istočnjak sa sušnježicom 
uspjenio je more, na komu se je nakupilo na tisuće pataka, 
noraca, krža i ostale vodene ptice, što ju je led potjerao 
u vruće more. Jedini galebovi kričali su i neustrašivo ob- 
lijetali, ne bi li gdje naišli na osamljenu, na pola od leda 
smrznutu patku, da je kljunu u glavu i ubiju, a onda po 
malo izjedu. 

U zavjetrini sjedi Ivan benac i kontrobandijer. 

— Pomozi, Ivane, daj novaca. Što ti je dati koju sto¬ 
tinu forinta ! Do mjesec, dva primit ćeš ih natrag. 

Jesam li ti rekao, da me se okaniš! Ti ćeš s mukom 
stečeni novac zamijeniti s duhanom. Uhvatiti će te. Znaš, 
da su pojačali stražu. 

— Uhvatiti ! A tko je igda orla ulovio ?• 

Ivan se zagledao u more. Slučajno je nad patkama 
krilio veliki orao, pa se na jednom medju njih zaletio. Ali 
ga mah zanese i pade u more. Zalud se je trsio iz njega 
izići. 

Ivan reče kontrobandijeru : 

— To nije teško. Stavimo oklad, da ću ga još danas 
uloviti. 

— Da ne ćeš ! 

— Po što ćemo ? 

Ako ga ne uloviš i meni živa ili mrtva ne doneseš, 
zajati ćeš mi pet stotira forinta, a ti za se biraj. 

Ako ga donesem, ti mi ne smiješ nikada više 

na oči. 

— Evo ruke. 

Kad to uglaviše, sidje Ivan s puškom k moru. Udje 
u trupinu i vozio je prama ptici. Kad dodje blizu nje, 
opali i ubije orla. 

Kontrobandijer je sve to gledao i vidio „Propao sam” 
— reče, — „nego dok se on vrati, proći će i sat, vjetar mu 
je u provu.” 

I onda se diže iz zavjetrice, otrča Ivanovoj kući, 
odstrani škrinju, spusti se kroz rupu i ukrade mu novce. 
Tad izidje iz kuće, sidje k moru i sakri se u škrip. 

Ivan je svezao ubijena orla za trupinu. Jedva je 
jedvice mogao, da se uveze. Iza puna sata srvan i umoran 
pristade na kraj, baci prokislu tešku orlušinu na sedru i 
Pogleda je sa smješkom. 

Momu zecu jedan dušman manje ! — reče Ivan, 
zametne se s ptičurinom i penjao se do kuće. Zove druga. 
i e ga nema. Udje u kuću. Gleda škrinju i čini mu se, 


74 


75 


da ju je netko pomakao s mjesta. Udje kroz rupu, poleti 
k novcima, ali ih ne nadje. Izleti van i gleda. 

Preko Neretve prevaža se u njegovoj trupini kon- 
trobandijer. 

Ivan pobjesni. Uzme veslo i sidje k moru. Nadje 
jednu staru rasušenu trupinu ; ukrca se u nju i vozio je 
ko mahnit za njim. Voda je počela u brodicu ulaziti. On 
ne sustaje. Kontrobandijer se preplaši. Ivan mu se sve 
bliže primiče. A kad mu se dokuči trupine, uleti u nju i 
stade ga daviti. Nasta strašna borba. Izmače im se bro¬ 
dica ispod nogu, a oni se nadjoše u moru. Ivan je davio 
druga, ali se ovaj uhvatio njegove noge i ne pušta je. Ivan 
ga se uzalud gleda osloboditi. On ga se i mrtav drži. 

Ivan pliva kraju i vuče sa sobom mrtva kontroban- 
dijera. Izdavaju ga sile. Okrenuo se je na ledja, da mu 
slap pjeneće se vode ne napuni usta. On je umoran i sasvim 
iznemogao. 

Počimlje gubiti svijest. 

Gleda i vidi na drugom brijegu Stjepana i svoju malu. 
Ona ga dozivlje i hrabri. 

— Čaća, ne daj se ! Još to malo, još to malo ! 

A on čuje njezin mili glas i naprijed pliva. 

— Ćaća, ćaća ! — čuje se s drugoga brijega. 

A on je izgubio svijest. Vidi pred sobom Cvijetu. 
Ona ga milo gleda i zove k sebi: „Dodji ! Puno si se na¬ 
patio u životu ; dodji, da se milujemo, znaš, onako, ko 
prije”. I on ide k njoj. Gore su na brdu, na mekoj tratini. 
On se pričinja, da spava, a Cvijeta ga ljubi i slamkom 
draži po usnicama i piri mu medju oči. A tih morski vjetrić 
hladi ga po obrazu, gdje mu je ona utisnula vrući cjelov. 

— Ćaća, ćaća ! — čuje on zdvojni glas i kao da se za 
čas prene. 

— „Cvijeta, Cvijeta, što će ono siroče bez mene ?“ 
— prošapće tiho Ivan. A ona ga još milije pogleda i utješi- 


„Ne boj se, Ivane, sunce nam svima svijetli, ali nas samo 
radi siročadi sve grije. Ne boj se, mala nam ne će pro¬ 
pasti ! . . . 


Ćaća, još malo, uhvati se kraja, ćaća, ćaća moj ! 
Ivan se osvijesti. Zadnji put skupi snagu, pruži ruku 
i zahvati njome rukovet site. 

Ali labava bijaše obala. Naplov se sa sitom odcijepi, 
a njega struja zanese u dubinu. 

— I ti me izdade, zemljo ! — reče Ivan zadnji put. 


* 

* * 

Na drugom brijegu gledalo je plačući dvoje jadnika: 
stari Stjepan i nejako dijete smrt Ivanovu. Starac je za 
ruku uhvatio malu Anu i molio se Bogu za upokojenje 

Ivanove duše-- 

* 

* * 

Dugo i dugo sjedili su oni i gledali, ali Ivanu ni traga. 
Tek kad se spusti noć, vjetar utiša, a hladni tihi lahor 
izmreška površinu mora, ukaza se u svakom valiću svjet¬ 
lost traka netom izašla mjeseca, svjetlost, što poigravaše 
nad nemirnim morem, kao tisuće sitnih svjećica nad gro¬ 
bom Ivanovim.-- 

* 

* * 

Prodje od Ivanove smrti dosta vremena. Kad sam 
opet zalutao u one puste krajeve, kamo se je on bio 
utekao, nadjoh Stjepana, gdje sjedi u istoj zasjedi i p'ita 
ribe ko i prije. A gore negdje iza glavice čuh glas lijepe 
mlade pastirice, mlade Ane. Pjevala je sirota staru pjesmu 
0 dvjema sestrama Ani i Ljiljani.--*— 






NESRETNA KLAĆINA. 

i. 

U maloj uvalici kraj mora, tamo, gdje se neretvanska ni¬ 
zina odcijepila od visokih primorskih stijena, sagradio 
je Anton Gilić novu klačinu, u nas još nevidjenu. Uz ve¬ 
liki ober lijepa kamena prislonila se ona ko djevojka uz 
momka, prislonila se, da ga jede i njegov tvrdi kam obrati 
u mekano vapno. 

Klačina se gorila na kameni ugalj. U tri dana je đo- 
gorila. Željezna vratašca se otvoriše, a gotovo vapno 
poleti niz oboritu liticu probijenom putanjom u brod, 
koji je do obale pristao. 

Župnik je tada blagosovio prvi uspjeh nove tvornice ; 
općinski načelnik je ganut nazdravio radišnom seljaku, go¬ 
spodaru klačine, Antonu Giliću. Pred odabranim društvom 
rekao je : 

„Nazad osam godina otišao je Anton u svijet trbuhom 
za kruhom. Odveo je sa sobom sve svoje biće, neprežaljenu 
ženu i malu djevojčicu, lijepu Nedu. Kao crv radio je u 
tudjini, dok nije stekao novca, sagradio kuću, kupio zem¬ 
ljišta i dvije klačine. Ali ne mogaše ga primamiti bogatstvo 
Amerike. Kad mu umre žena, osjetio se je sam, povjerio 
svoju radju drugome i s nešto novca došao je ovamo. 

„Bio sam u općinskom uredu, kad me je došao po¬ 
zdraviti. Poljubio sam se s njim i upitao za zdravlje. On 
mi reče: 

— Gospodine načelniče, ja bih sagradio klačinu na 
svoj način. Još ne prodah stanje u Montani, pa ne mogu 


da kupim zemljište. Nastojte, da mi općina ustupi nešto 
gole kamene strane uz more blizu „Luke”, a evo, ja se 
obvezujem davati vapno svim općinarima za deset go¬ 
dina po osamdeset novčića kvintal. — 

„Ja sam se obradovao njegovu naumu, koji mi je on 
u tančine protumačio. Sva sela osim njegova glasovala 
su, da mu se ustupi mukte zemljište. On poče raditi. Su- 
mještani tužiše i njega i općinu, a Anton, da ne bude prav¬ 
danja, nadje novac i skupo plati ovu golet. 

,,I evo danas gledamo, što nikada ni sanjali nijesmo.“ 
Načelnik tada nazdravi Antonu, a on mu od srca za¬ 
hvali kratko, priprostito. — — — — —- 


Prodje proslava. Radja se je nastavila. Mine pucaju, 
ore se stijene, a dolje do peći loži Mate Šorić. 

Mate je nedavno došao iz mornarice. Krasan je on 
mladić, jaka ustroja, lijepa načina, birana govora. Služio 
je u Pulju u stara časnika, oženjena s bogatom mladom 
gospodjom . . . 

Ljetno je podne. Šorić tare s čela krupni znoj sjedeći 
u hladu. 


K njemu dolazi i nosi mu ručak mlada djevojka, 
gospodarova Neda. 

U ovaj pusti kraj doletjelo je u tudjem svijetu u 
obilju razvijeno seljačko curče, krasne puti, tanka stasa, 
mila pogleda, finih kretnja. Njezina ručica je malena, 
bijela; njene nožice počivaju u dječjim opancima. Splela 
se je djevojka po seljačku ; na glavu je stavila crvenu 
maramu, a krajeve joj preko glave premetnula, pa joj 
se vidi lijepo maleno uho i okrugla vitica: od zlata 
minđžuša, a više uha ružin pupoljak. Stidi se ona ružica 
Pred rumenilom njena lica, sjajnijeg od žeravice. .. Kad 
ona silazi, mala joj se nožica ne dotiče tla, nego djevojka 
leti - Gibka njezina pojava talasa se medju hridinama k6 

oblačić tamjana, koji ostavlja miris, kuda prolazi. Iz nje 
prosijeva život i mladost, pa se širi za njenim stopama 
i oko njena lika ... 

Mate Šorić je vidje, zatrepta i ustane. 

— Teško Vam je, mladiću, kod peći, — reče ona. 

— Lakše će mi biti u paklu. 

— Pa Vi ne ćete u pakao. Zašto bi izgubili dušu?! 

— Imate pravo ... A ipak za nešto bih. 

— Tako? Vi ste onda zao čovjek. 

— Nemojte me prekidati, Neda. ... Za Vas bih je 
izgubio ... Vidite, kad bih saznao, da Vas netko ljubi 
više od mene, ubio bih se. 

Mate pogleda djevojku u oči ozbiljno, duboko, stavi 
ruku na prsa i nastavi: 

— Bih, tako me Bog pomogao ! 

Djevojka se zacrveni ko mak i zanijemi. A njezino 
rumenilo šaptalo je mladiću, da će se razdaniti na nebu 
njihove ljubavi... 

II. 

Dan je umirao. 

Mate Šorić je dovršio radju, oprao uljem klačave 
ruke* otrao ih krpom i noseći pun rubac groždja sišao 
je k obali. 

Svuče se i udje u more. Plivao je k zapadu. Najednom 
začu pljusak. 

Iziđje na sedru i gledaše : 

U spili kraj mora sjedi gola djevojka — gospoda¬ 
rova Neda — na čistom bijelom žalu. Noge je samo malko 
utopila u more i nestašno s njima tapka. Bujne kose pro¬ 
suše se po kostima i ramenima, a gdjekoja vlas poigrava 
po djevičanskim uspravnim njedrima i šulja se medju nje 
k6 zlatna zraka. .. Djevojka gleda veselo u svoje nožiće 
i strese se svaki put ugodno se smiješeći, kad joj kapljica 


mora padne na suho tijelo . .. Čas prodje, a ona se umiri, 
uroni dublje male none i stajaše ne mičući se, sjedeći u 
plitkom moru kraj žala, te se pušta malenim morskim 
valićima, da joj miluju svježu put... 

Mate. je gleda nijem, začaran ... On bi se htio učiniti 
prozirnim, nevidljivim. Došao bi iza Nede, zahitio bi ne¬ 
koliko kapljica mirisna mora i ulio ih djevojci u onu sitnu 
plitku jamicu ispod vrata, pa bi gledao, kako malene kapi 
ližu odatle naprijed ... Ona bi tada uzđrhtala, stresla se, 
a bujna kosa bi je golicala po sniježnim ramenima i ru¬ 
menim vršcima dojaka... Pretvorio bi se tada opet u 
mladića, zagrlio bi je i ljubio,... a ako bi mu se otimala, 
upitao bi je : „Zašto si prije zadrhtala, zašto usnice po- 
otvorila i nasmiješila se?”- 


Mate Šorić se tiho udalji, otidje na sedru, gdje se je 
svukao, uze ubrano groždje, opere ga u moru, stavi na 
luku, koju je na prsa prislonio i podje, da opet gleda golu 
djevojku. 

... U spili je nestalo onih ljubičastih zraka, što su 
kružile oko Nedina tijela kao prozirni veo... Djevojka 
sjedi više na žalu nego se kupa. U tamnom polumraku 
bljeska iskričasto more u tisućama kapljica i biserom rubi 
njene gole nožice, alemljem kruni raskoš njezine mladosti 
na mjestima, gdje ne mogaše da dopre do gola tijela, a 
one zlatne kose pretvara u snopove svijetlih zraka mje¬ 
sečine .. . Kad se makne njezino tijelo,, male nožice; kad 
sitnom rukom takne u more : iz njezina se lika prosiplje 
biserje u tisuće i tisuće zrna... Djevojka se veseli sebi 
i svomu nakitu i punim šakama poljeva svoje mirne, još 
netaknute prsi: — zalijeva cvijeće svoje, da raste i — 
procvate ... 

Vani niče mrak malo po malo. Tihi lahor pun života 
i topline obavlja tijelo mladićevo .. . Zrelo groždje odiše 

slatkoćom. On ga ćuti, kako mu je na prsima sve to stu 
đenije,. . . ledenije . .. 

Podatni val liže uz izrovani kam i miluje morsku 
travu... 

U grmečak više njega doletješe dvije male sitne ptice, 
pune čežnje, milo cvrkućući. . . Grmečak se njiše, a s nje¬ 
govih cvjetova runi se pelud i miriše ... 

Djevojka se veselo previja po moru i grli ga i miluje, 
pa ga baca rastvorenim rukama na svoje raskošno tijelo, 
da ga zaspe biserjenr. .. Veseli hihot pun života oteo joj 
se iz mladih grudi... 

Momak pritisnu srce rukom, da mu ne tuče, da ga 
ne izda... Sgnječio je zreli grozdić, a slatki sok mu se 
cijedi niz prsa ... 

Digne se,... drhće,... ulazi u špilu. Djevojka ga 
ugleda kraj sebe, kako je grli. .. Vrisnu ... A on joj reče 
tiho, milo : 

— Nedo, slatka moja jabuko, ne boj se ... Ja sam . .. 
tvoj dragi... Ne stidi se,... noć je,... ne vidim te . .. 

Na žalu u pličini plakali su morski valovi dvoje mladih 
ljubeći im zdravo tijelo. 

Slatki poljubac začu se u mraku ... 

Više spile nadvije se galeb, poleti k moru i dotakne ga 
krilom, pa opet odleti, a more ostade mirno kč i prije... 

Po nebu svijetle mirne zvijezde, taknute uzdahom 
vjetrića trepere ... 

Na istoku rasla je noć i sljubila se zemlja s nebom, 
da im ni jesi vidio granice . . . 

... A na zapadu je ginulo zadnje stidno rumenilo 
umirućega dana---- 

III. 

Kad je Neda sutradan donijela Mati ručak, poniknula 
je niče i bojala se je pogledati mladiću u oči. A on je milo 


k njoj pristupio, podigao joj maljušnu glavu i poljubio 
je u sočna usta. Zatim joj reče, da sjede, i jeo je s njome 
zajedno s istom žlicom, s istom viljuškom... Draga mu 

i! i 1 '? d -! < ' v °j ka 1 tet °šio ju je ko malu ranjenu ptičicu. 
Mate Soric je ćutio za Nedu veliku samilost i ljubav. 

Od toga dana uživali su oni u svojoj mladosti ne¬ 
pomućenu sreću. 

Za njihovu ljubav saznade i Nedin otac i poče paziti 
na kćer. 

Često je Mate Šorić odilazio s klačine pun strasti 
i neispunjene žudnje... 

Dva mjeseca iza prvog sastanka dojedrio je u selo 
trgovac s vapnom, stari Garbin iz Stona. Mate mu je bio 
na brodu. 

Sutra dan došao je mladić na klačinu. Kad mu je 
Neda imala donijeti ručak, otišao je nekamo. Djevojka 
ga je uzalud dugo čekala, a onda ga je pošla tražiti. Kad 
ga je našla, bio je smeten .. . izgubljen ; odgovarao je 
prekinuto..., bezsmisleno ... Neda je plakala. 

Od dana do dana uvjeravala se ona sve to više da 
se je Mate promijenio. Bilo je časova, kad ju je ljubio 
i žarko i strastveno, ali to ne bijaše onako iskreno ko prije. 

Stara jedna žena prošla joj je jednoć mimo kuću 
i rekla, da Mate zalazi k Ružici Lukinoj : „Ona ga je za¬ 
vela, bestidnica, a muž joj se kini u Americi i šalje joi 
pare ...” J J J 

Neda nije mogla povjerovati staričinim riječima, ali 
zacvijeli gorko, očajno ... 

Tuga se je spustila kći crni veo na njezino veselo lice. 

Uz to je morila briga za oca: 

Tri puta izasebice nije valjalo vapno. Klačina je go- 
r>la kd obično. Sve je bilo u redu. - Jedino bi moglo biti 
0 grijača — reče Anton Neđi. — Ako zaborave ložiti, 
amen se ohladi, nikada vapna iz njega ! — Ona je tada 

N - Andrijašević : Iz neretvanske krajine. (. 

proplakala pred ocem i uvjeravala ga, da je Mate pošten. 
Šorič baci krivnju na drugoga grijača. Bio on sirotan, jedinak 
u majke, slijepe udovice. Radio je marno i savjesno. Anton 
mu javi, da ga odpušta od službe. Mladić je tada zaplakao 
od žalosti i upiljio u Nedu svoj moleći dugi pogled pun 
odavno zatomljivane ljubavi, pa reče : . _ 

— Gospodaru moj, ne odbacuj me! Ja ću ti i za po 

plaće raditi! . „ , „ 

Anton se ne ganu. Ne htjede uslišati ni molbu stare 

mu majke, koja je sutra dan jedva jedvice dobatala na kla- 
činu noseći gospodaru na dar sve, što je živa imala: jednu 

kokoš* 

Anton je ložio cijele tri noći, ali mu se izjalovi i četvrta 

klačina. , 

Nadodje i gora nesreća. Pun teret vapna propade. 

Mornari su se kleli, da su ga bacili u more, da se ne izvrnu. 

Djevojka je o svim nepogodama i o očevoj žalosti 
pripovijedala dragomu, a on se je tmuran i smeten ljutio, 
što baš njemu o tomu govori, a onda je s njome zajedno 

- Malo za tim reče Šorić Antonu, da će u Ameriku, i da 
za to prekida radnju. Anton ga je molio : 

- Pričekaj još koje doba. Velike nepogode iscrpise 
svu dobit i prištednju. Pokušajmo još dvie, tri klacme. 
Ako podju naopako, idem i ja u Montanu s kćerkom. Dodji 
s nama. Tamo ćeš raditi, dok prodam ono, što imam, a onda 
ćemo se vratiti, da započnemo s radnjom iz nova. 

Mate ne posluša, a Anton odmah obustavi radnju. 

IV. 

Djevojka je onog jutra okitila Matina prsa ražinim 
■ pupoljkom i umolila ga, da dodje pred večer u onu nji¬ 
hovu špilu, da se prorazgovore prije nego podje u svije • 
On obeća. 


Kad je pred večer došao, našao je Nedu u spili gdje 
sjedi. Dugo su mučali oboje. Ona ga je ogrlila i spustila 
glavu na njegova prsa. Njemu je bila teška djevojačka 
glava ; njega je davila oko vrata mekana ručica.. . Naj- 
radje bi se on sada izmakao i utekao daleko, daleko, da 
ga više nitko ne vidi... 

Djevojka mu tada poče milo šaptati, zašto je ostavlja, 
i reče mu, da joj obeća doći u Montanu, kad budu oni tamo: 

— Ti si duša mome životu ; nemoj da uginem mlada, 
pogažena ! 

On se je ganuo na njezine riječi i odlučno, iskreno 
joj rekao : 

— Ne boj se, Neda. Sve ću učiniti za te; sve, i život 
ću pregoriti, ali daj da bježim odavle, da se spasim : bolje 
je za te i za me. 

Onda su se dugo, dugo milovali. Sunce je kretalo k za¬ 
padu, a mladić opomenu djevojku, da podje radi oca. 

Neda mu je dala svoju adresu u Montani, plačući 
ga molila, da joj piše, ljubila ga dugo, žarko i otišla. — 


— Samo da podjem, da utečem, nek me nije više 
ovdje, — mrmljao je Mate i zavalio se na žalo. 

Njemu iznikne pred dušom Ružica, Lukina žena, 
prosta seljakinja. Radi nje je okaljao svoju ljubav prama 
Nedi, dragoj djevojci. On ih gleda jednu uz drugu : ko 
mlada, vita, bujna jela uz puštenu staru omoriku prikaže 
mu se Neda uz Ružicu. .. Onda prolete pred njim sve 
one žene, što ih je u životu susreo. Sjeti se svoje soldačije, 
gdje je bio ujarmljen kao živinče, da se u slobodi bez ika- 
kove grižnje poda nagonu. Uživao je onda i stotinu puta 
se je poslije opravdavao : „Ne sakupi pčela meda samo 
s jednoga cvijeta !” ... Ali sada, sad ga boli i peče radi 
Neđe, jer sve bijaše otrov izvan nje, a ona onako slatka 
1 mila ... 

— Sramota, sramota ! — reče Mate Šorić, a na njegov 
mozag navali spomen na sve ono zla, što je počinio Ne- 
dinu ocu, i sklopi oči od straha. .. 

Što vidi? !. .. Evo ulazi u špilu upirući se o štaku 
stara u crno zavita udovica, majka drugoga grijača, dr¬ 
žeći pod pazuhom onu istu kokoš, što je donese na dar 
gospodaru. Kokoš zakokodaka : „On ti je omrazio sina, 
on je kriv svoj gospodarovoj nedaći !” Starica kroči na¬ 
prijed ... Ne vide joj se slijepe oči: iskapaše zar od velikih 
suza u nevolji... Ali ona ipak vidi, dobro vidi, podiže 
na dnu zaoštrenu štaku, hoće da mu je usadi u jedno 
oko ... Nad čelo mu je sišla crna kokoš i pruža kljun za 
drugim... 

— Joj ! — kliknu Mate i ugleda nada sobom Nedu. 
Ruku mu je stavila na čelo i milo mu rekla: 

— Htjela sam te još jednom poljubiti u tvoje crne 
oči — i vratila sam se ... Ti si bolestan, Mate ; ne idi 
još na put. Čelo ti gori. .. 

— Ja sam jadan, nesretan čovjek, Nedo ! — uz¬ 
disao je mladić, dok ga je ona milovala i tješila. 

Rast ado še se. 

r; Mate leži nauznak na žalu. Gleda oko sebe. Čudna 
mu se čini špila. Nad glavom u njezinu potkrovu vire 
dva ogromna kamena. ,,A da padnu, da me poklope?... 
Ne smeta, bolju smrt nijesam ni zaslužio . ..” Žalo je 
morsko potjerano jačim valom zašuškalo, a njemu se 
učini, da se piljci oko one dvije stijene miču i da će se sada 
na nj srušiti. Srce mu poče jače tući... Nadigne se i po¬ 
gleda oko sebe... Čelo glave u polu uklesala nečija ruka 
križ. Uhvati ga bojazan. „One stijene, pa križ čelo glave, 
nije li to sve predznak smrti? Pa zašto sam baš morao 
tako leći?... Nije li ova špila prava grobnica, mračna 
i tamna?... Zar ne će Bog da me baš ovdje stigne kazna 
za sve ?. • •” 


Mate se brzo ustane, izidje iz spile i sjede na seđru. 
Na istom je mjestu sjedio onaj put gol držeći slatko groždje 
na njedrima, a da umiri svoje srce, zgnječio je maleni grozdić. 

Šorić ne htjede na to misliti, nego pogleda u more. 
Gornja voda 1 k6 rijeka tjerala je dva malena drveta. 
Jedno je bilo bliže, a drugo dalje od kraja. Kad doploviše 
do malene uvalice, što ju je špila okruživala, struja baci 
na žalo bliže drvo, dok je ono drugo dalje mirno naprijed 
plovilo... Momak se zamisli. Eto, ovo na žalu htjelo je 
zaviriti u svaki kutić i prva uvalica ga je bacila na suho, 
a ono dalje mirno naprijed jedri... Zašto bih se i ja na 
sve osvrtao ? Poći ću u svijet. Tamo me nitko ne pozna 
i ja ću se opet vratiti k Nedi. Nikada joj ništa ne ću ka¬ 
zati, a ako i sada lažem, lažem, da nju istina ne ubije, 
a ne da sebe operem” ... 

Mate Šorić se tada digne i podje. Na putu nadje Nedu. 

Što radiš, Neda? Noć se je uhvatila. Da te tko 
sretne, što bi svijet o tebi govorio ! 

— Ti si moj svijet i sve na svijetu ! — reče cura i objesi 
mu se o vrat. Onda nastavi: 

, v — Mi f lila sam ’ Mate > kak0 J' e snažna pučina, kojom 
ćeš ploviti... Evo, uzmi ove šklopare, nek ti Majka 
Božja čuva dušu i tijelo ... 

Neda odsponji svoja krasna njedra, izvadi šklopare, 
poljubi ih i objesi mladiću oko vrata-’ 

Pognute glave, ko ona uvela, klonula ružica u za- 
pučku mladićeva haljetka, vraćala se je Neda kući. 

V. 

Mate Šorić je otputovao. Došao je u Seattle. Tamo 
Je našao Ružičina muža Luku i ukrcao se na njegov brod 


1 struja morska od ozgara (s istoka) 

da riba. Na ušću Kolumbije rijeke lovili su velikim plu¬ 
tajućim mrežama salamune na plitkom badu. 

Jednog dana razvali bezkonačna pučina bijelim ve¬ 
likim valovima. Svaki je talas bio kao tamno zemljano 
brdo na vršku snijegom pokriveno ... Pljuska more i 
baca brod. U blizini valjaju valovi jedan engleski k o t e r 
bez kormila i bacaju ga na pličinu. Jadni mornari viču 
uzaman u pomoć... Jednoga po jednoga baca sila mora 
medju valove ... 

Mate Šorić to vidi i plašivo se obazire. 

Kormilar zaokrene prama pučini. 

Matu je strah i pita, zašto ne idu kraju. 

— Da nas na ščigi smrskaju valovi — odgovori kor¬ 
milar svezivajuć kormilo i umlazeć u nutrinu broda. 

Strašni vihor zaurliče. Valovi preskakuju preko broda. 
Svi drhću od straha i užasa. 

— Ovo ti je baš, kako kaže Englez: ili ti salamuna 
ili on tebe !... Gorak je ovdje svaki novčić, što ga za¬ 
služimo. A da je u nas učiniti ovako veliku mrežu za skuše, 
pa se u malom našemu moru pustiti struji, da te bez po¬ 
gibelji nosi ! — govorio je kormilar. 

Strašni pljusak bijele pjene obavije brod, a vršak 
vala preleti preko zatvorena k o t e r a . .. 

Svi drhću. Luka se je šćućurio uz jedno rebro i reče 
mirno, hladnokrvno : 

— A što bi mi sada, ljudi, radili, da ne znamo drhtati! 

Mate ga s užasom gleda. . . Legao je, okrenuo se 
prama strani broda i u strahu vadi iz njedara male šklo- 
pare, što mu ih dade Neda, pa ih ljubi- 

Sutra dan iskrcao se je Mate Šorić na kraj. Tražio je 
radnje, ali je ne mogaše naći. Dokolica ga je ubijala, silila 
na misao i sjećala svega, što je uradio.- On je htio da te 
uspomene pokopa, pa se skitao po salonima i igračnicama. 


Nitko ne bi više prepoznao Matu Šorića ! 

Otrcan, bez mladenačke svježosti rastrovanih živaca, 
osjetljiv i praznovjeran postade propalim bosjakom. 

Jednog dana se nadje na sred puta bez novčića u 
džepu, gladan. Jedino se je još uzdao u lutriju. To reče 
prijatelju Talijanu, a ovaj mu očitova tajnu, da će dobiti 
lutriju, ako ulovi crnu mačku, te je svari bez vode i vatre. 
Uzput ga pozove u društvo. 

Mate se je s drugom krao skitajuć se od mjesta do 
mjesta. 

U Takomi provališe u jednu banku. Dok je Talijan 
probijao tvrdu blagajnu, proleti niza stube crna mačka. 

— Eno je, eno ! — poviče Mate i poleti za njom na 
ulicu-U isti mah puče revolver u Talijana- 

'Mate Šorić pobježe iz Takome u San Francisko. Jedna 
starija dama učini kraj njegovoj bijedi i hranjaše ga. 
Njemu dodija takav život, odnese staroj nešto novaca 
i odmagli k istoku. 

Došao je u Montanu. Čas radeći, čas povlačeći se po 
krčmama, dovukao se je do jednoga seoca. U zakutnoj 
krčmi namjerio se je na pijana lopova, koji mu je pričao 
o jednom „Auštrijaku”, gospodaru klačina, koji je prodao 
veliko zemljište ; da je bogat, a u mjestu ga nije, ima cijela 
nedjelja dana. Kuća mu je na osami, a u njoj nema nitko 
nego jedna djevojka. 

Mate je druga razumio i kad se spusti noć, uvuče se 
kroz prozor u kuću, koju mu je on pokazao. 

VI. 

Nadje se u malenom hodniku. Dodje do prvih vrata 
i otvara ih. Mate Šorić polagano stupa u sobu. Zadovoljan 
je, jer vidi u kutu blagajnu. Prozori su otvoreni, a pramen 
mjesečine se šulja i igra po postelji, na kojoj spava dje¬ 
vojka. 

Mate ide k stolu . . . Otvara ladicu, ne bi li našao 
ključe. Izvadi iz džepa malenu električnu svjetiljku, pri¬ 
tisnu puce i gleda : 

U ladici vidi list, još ne zatvoren, a na kuverti je 
ženskom rukom napisana adresa : 

Mr. MateŠorić 

Seattle Wash. 

Old Street 156. 

On uzdrhta. Otvori kuvertu i izvadi maleno, još 
nedovršeno pisamce i čitaše: 

Mili moj Mate ! 

Mjesec dana iza kako si ti otišao u svijet, uputih se 
i ja s ocem. Došli smo u Montanu. Kako je ovdje pusto, 
pusto, ali je još pustije u momu srcu bez tebe. Sto puta 
mi padne na um ona mala špila . . . Uvijek mislim o tebi 
i čini mi se, da ću te svaki čas ugledati, kako od nekuda 
dolaziš. Onomadne podjoh na klačinu i vidjeh grijača 
gdje loži. Učinilo mi se je, da si ti ono, pa te htjedoh za- 
zovnuti. . . Dragi Bože, luda li ti sam ! Tko zna, gdje si 
ti onda bio i kako se mučiš! Još ću ti nešto kazati. U ne¬ 
djelju podjoh u crkvu i molim se Bogu sama samcata. 
Najedanput čujem da me netko zove : Neda ! Bio je isti 
tvoj glas. Ustresla sam se od veselja i okrenula, a sinu 
preda mnom prazna crkva. Onda sam se sita naplakala . .. 

Ja vidim, da mi nema života bez tebe, pa sam svu¬ 
kuda pisala, doknijesam saznala, gdje si. Dodji amo, odmah 
dodji. Govorila sam s ocem: on će te primiti na radnju. 

Šaljem ti malo bosiljka . . . Ono sjeme, što mi ti je 
majka darovala, posijala sam. Iznikao je bosiljak. Ja sam 
cvijeće svaki dan zalijevala i na sunce stavljala. Jednom 
ga sluškinja zaboravi unijeti. Preko noći se je smrzlo. 
Zaludu sam se poslije mučila. Bosiljak je venuo, ginuo ., • 
Prvo nego se osuši i pretvori u prah, ubrala sam ga. Sebi 

sam ostavila stručak, a tebi šaljem ovaj drugi. Vidjet ćeš; 
ne miriše ovdje ni cvijeće kao u nas ... Poljubi ga, i ja 
sam ga ljubila, plakala i zavidila mu“ _ __ 

Mate Šorić guta ova sitna slova pokapana tragovima 
suza, i obuze ga milje i bol. Dohvati maleni stručak bo¬ 
siljka i poljubi ga. Zamiri cvjetić tankim slabim mirisom 
i dozva mu u pamet davnu uspomenu-- 

K. .7 Ranim jutrom, netom se je ustao, rekao 

je majci, da mu dade malo bosiljkova sjemena : — Molila 
me je gospodarova kći, — lanuo je tobože hladno... A 
njegova starica majka znala je za njihovu ljubav i sretna 
I ja ila ... Vedra lica, brza hoda otišla je do škrinje, otvo- 
rila je, izvukla iz nje malenu krpicu sa sjemenjem. .. 
Izvadila, je tada dva para finih navlaka od čiste rudice 
srmom izvezene i lijepu tkanicu svilom osnovanu, pri- 
metnula još dva klupka vune i zamotala u svilenu ma¬ 
ramu. - Evo, moje lijepo dijete, daj joj, plojubi je mjesto 
mene i reci, da je čekam raskriljenim rukama, otvorenim 
srcem ... Jadna stara ! Kako joj je drhtala koštunjava 
namreškana ruka, kad mu je dala svežanj i krpicu 

. 0n J' e otišao - Svra tio se je u selo. Tu ga uhvate mor¬ 
nari staroga Garbina, trgovca vapnom. S njima je cijeli 
dan pio. Svežanj je ostavio u Ružice. 

Sutra u jutro, ponedjeljkom rano, došao je na klačinu. 
™ ga je sa suzama dočekala : „Bila sam cijeli dan sama 
kod kuće. Bog zna, kada će nam se nadati ljepša prigoda 1“ 
n se je vadio prijateljima, društvom, i dao joj je sjemenje. 

U večer je otišao k Ružici, da uzme majčin dar. 

Ružica je gledala fine navlake i zaželjela ih. „Vidi, 
kako mi lijepo pristaju, baš kao da su za me opletene. Ve- 
10 je ovo za Nedu” — reče ona, zavrne suknju i obuje 
aviaku .. Mate pruži ruku i stiska joj nogu ... „Kako 
: studen, pun si ljubavi...“ 

Mate je došao s klačine pun čežnje i strasti i pripo¬ 
vijedao je o Nedi i njihovu milovanju... Mlada žena se 
je sjetila svojih dana i val tamne žudnje prostruji joj kroz 
prsa ... Ona se nije stidila pred mladićem prikoriti muža, 
što je šest mjeseci iza vjenčanja otišao u Ameriku . . • 
Mate ju je razumio. Pričanje mu je uzđrhtalo živce i uhvati 
je za ruku ... Njezina ruka zadrhta mu u šaci kao ranjena 
ptica. . ■ Malo su se rvali, a to rvanje još je više pođra- 
žilo zdravu ženu ... 

Mate je darovao Ružici za Nedu odredjen dar. 

Kad je izišao van, zaboljelo ga je teško, teško, dok 
ne oćuti u prsima prazninu. Gavljenje nad samim sobom 
tjeralo ga sve dublje i dublje u propast. Kad je otrovao 
život i sreću, htio je ispiti čašu do dna i iskapio ju je : 
One iste večeri prodao se je staromu Garbinu 

Evo, ove misli i uspomene pobudio je u Matinoj duši 
tanki miris bosiljka ... On ljubi malene, osušene njegove 
listiće i stupa polagano do postelje. 

Svijetli mjesečev val obavio je glavu i prsa Nedina. 
Sniježna košulja svršavajući čipkama ko prekrasnom 
pjenom morskom sljubila se uz mramorne grudi. Djevo¬ 
jačka njedra odišu svježinom k6 jutro, nadižu se tiho, 
polako puna života, topline, mladosti i raskoši. Pumje 

su njezine grudi nego prvo, ljepše je njezino lice. 

.Pupoljak nije nikada bolje mirisao od stopro rascvala 

cvijeta, suncem obasjana ! 

Mladić je gleda pognut, zamišljen. Najednom se gane 
i svlači se... Legne uz djevojku, zagrli je lako, lako, da 
se ne bi prenula i prošapće u strahu : 

— Neda ! _ 

— Mate, mili moj ! — buncala je kroza san djevojka 

i prebacila ruku preko mladića. Ona oćuti, da tiče ne¬ 


koga ... prene se i vrisnu. Mate je čuo taj povik : onako 
je kriknula prvi put u spili... 

Kad se je djevojka uvjerila, da je uza nju dragi, zasja 
njezino lice ko sunce... Obradovala mu se je k6 cvijet 
rosi iza duge, ljetne omarine ... 

Milujući se zaspala je od sreće na njegovu krilu, a 
Mate je tada oćutio, koje bi mu blaženstvo pružio život 
s ljubljenom ženom, s lijepom Nedom- 


VII. 

Sutra dan dočekala je Neda svoga oca na povratku 
s putovanja i bacila mu se u naručaj pričajući mu, da je 
došao Mate Šorić. „On je, ćaća, odmah jutros otišao u nas 
na radnju”. 

Antun pomiluje po kosi svoje dijete i obeseli se nje¬ 
zinoj sreći. 

Pošao je k Mati i rekao mu, da ne radi danas. „Ja 
hoću, da proslavim dolazak moga staroga grijača”. 

Anton se je hvalio pred mladićem, kako mu posao 
uspjeva. 

Stotinu puta sam se mislio i mislio, kako je u nas 
u Dalmaciji bila ista vrsta uglja, kamen sladji od ovoga 
ovdje, a isto sve podje naopako... Nego, dragi Mate, ovdje 
ćeš vidjeti, kako se radi, pa kad se uputiš u posao, do koju 
nedjelju ćemo u Dalmaciju na našu klačinu. Ne boj se za 
plaću. Ja ću te držati kao sina...” 

Od sutra dan hodio je Sorić redovito na posao. Antun 
je ob noć nadgledao radnju, a Mate se je tada milovao 
s Nedom. 

Sjećali su se oni lijepih naših golih planina i zore, što 
i e praskala iza njih k6 svijetlost bliza, sakrivena plamena; 
sjećali su se i sunca, kako tone u krvavo more malo po 
mal °, sjajno, veliko. Pričali su o prvašnjem životu, o 

tišini, što je vladala oko klačine, o lijepim noćima s mje¬ 
sečinom ... A u onomu miru pjevao im je osamljeni modro- 
kos u jutro rano i večerom ljubavnu pjesmu... Ne za- 
boraviše ni cvijeća, što su jedno drugom darivali, ni polju¬ 
baca kriomice utisnutih... i hvatala ih želja za starim 
domaćim krajem, daleko od ove buke i vreve, daleko od 
tuđjine ... tamo negdje kraj klačine pri moru u onoj skro¬ 
vitoj spili.. ■ 

Dok je djevojka sve to spominjala, zažarilo bi se 
njezino lice, zakrijesile bi joj se oči i ona bi češće od milja 
zaplakala. Šorić je bio na spominjanje o tomu više puta 
tužan, pokunjen, pa ga je draga djevojka jedne večeri 
upitala : 

— Što se smućuješ, Mate? Brzo ćemo u naše malo 
selo. Ocu sam kazala, dasi me zamolio. On je zadovoljan. 
Reče mi, da ćemo kući, netom proda klačine. Sve će ti 
dati u ruke, pa ti upravljaj. On će otpočinuti: i vrijeme 
mu je. 

Mladić je bio smućeniji nego prvo. Suze mu dodjoše 
na oči. Poljubi djevojku i reče : 

— Tvoj je otac dobar ko Bog ! 

Šorić se je posvetio svim silama svomu zanatu. Svugdje 
ga je bilo vidjeti ; sve je radio s voljom, s požrtvovnošću. 
Ne prodje dugo, i otac ih posla župniku, da zapišu navje- 
štenja. 

Antonu podje za rukom naći kupca. Još jednu sed¬ 
micu, pa će sklopiti pogodbu i primiti novac. Dotle će 
se mladi vjenčati. 

U to doba dobi Anton pismo iz svoga sela od Slo¬ 
venca zidara, da mu proda klačinu i zemljište za dvije 
tisuće forinta. Ljutito ga raskroji i zasmije se. 

Tri dana prvo vjenčanja dogodi se nesreća. Šoriću 
se omaknu noga i on pade u vrijuće, stoprv poliveno živo 
vapno. Izvađiše ga na pola mrtva. 


Lječnik reče Antonu, da mladiću nema spasa. 

Mlada djevojka sjedila je do uzglavlja svoga dragoga 
i gutala je suze. 

Šorić se je ispovjedio i pričestio. Kad je u strašnim 
mukama uvidio, da ga izdaje snaga, zazovnuo je staroga 
Antona, umolio je Nedu, da ih pusti na samo i pripovijedao 
je žalosnomu gospodaru : 

VIII. 

„Oprosti mi, dobročinitelju moj ; ako je moguće, — 
da se mirno s dušom raziđjem. Puno sam ti sagriješio, 
puno te ucvijelio. 

„Kad no si zasnovao radnju u svom selu, svatko je 
bio proti tebi. Govorili su, da si lupeštinom stekao novce, 
da si u Nevrljanu pokupio prištednju onih, što su se za 
poplave utopili. Mene su mitili duhanom, da ti ne ložim 
u redu. Ne htjedoh pristati. 

„Jedan dan đođje u selo stari Garbin trgovac s vapnom 
i ponudi mi dvije stotine forinta, da ti desetak puta, — 
ako bude moguće — izasebice pokvarim klačinu. Zavedoše 
me novci i ja te izdadoh. 

„Mornari su ti prodavali vapno na svoju ruku, a la¬ 
gali su i radi onoga tereta, što rekoše, da su bacili u more. 

„Mene je zazeblo u duši, ne radi tebe, oče, nego radi 
tvoje jadne kćeri, koja me je ljubila. Ja sam te vidjao na- 
breknutih vedja od besanice, mrka i zamišljena, i nije me 
toliko boljelo srce, koliko kad je Neda preda mnom pla¬ 
kala radi tvojih nepogoda. Teške su mi bile one suze, i 
ja ti ne mogoh više činiti zla, nego utekoh u svijet... 

„Bio sam na ribanju u Seattlu. Kad je jednom uz- 
bjesnila silna vjetrušina, a pučina provalila dugim, bijelim 
talasima, činilo mi se je, da se na me diže i buni, i iskrcah 
se na kraj. 



„Tada sam se dao po piću, igri i lupeštini. Skitajući 
se dođjoh i ovamo. Rekoše mi za bogata „Auštrijaka”. 
Udjoh ti u kuću noću, da ti ukradem novce. .. Nadjoh 
svoje blago ... Nedu. Ona me je spasila. 

„Ti si me primio kao sina i obećao mi svoju kćer za 
ženu. Ja sam zavolio tvoje dijete ... Ali se nisam nigda 
nezasluženoj sreći nadao ... Bog ne plaća svake subote ! 

„I evo, oče moj, kazah ti sve k6 pred ispovjednikom .. . 
Ako mi možeš oprostiti, oprosti. .Ako ne možeš... evo 
me ... ubij me,... kuni me, ali mi zadnju želju izvrši: 
Oče moj, ne reci ništa o ovomu Nedi 

Antonu padahu suze s očiju. — Bog ti oprostio, sine! — 
reče tužno stari i zajeca: — Ne boj se, ne će ona ništa 
saznati. 

Bolesnik uhvati ruku svoga dobročinitelja, približi je 
ustima i poljubi. 

IX. 

U sobu je ušla djevojka. Kad je vidjela, da joj se dragi 
bori s dušom, nadvila se je nad njegovo lice, ljubila ga 
i šaptala ko van svijesti: 

— Zbogom, Mate !.. . oprosti... radi mene si na¬ 
stradao . . . Pozdravi mi majku ... A eto i mene brzo 
k tebi... Do vidjenja, Mate — —-- 


Staroga Antuna obuze tuga. Naše ljude nije više 
trpio. Klačine nije prodao. Ime je promijenio, da ga zem¬ 
ljaci ne prepoznadu. 

Uzalud mu je zidar Slovenac ponovno pisao, da mu 
proda zemljište i zapuštenu klačinu. On ne htjede . . . 

A]Slovenac je od Antonovih mješćana dobio na istok 
njegove klačine zemljište mukte i sagradio je dvije nove. 

Iz Kranjske je dozvao radnike, da nadgledaju posao, 
a naš mu je čovjek vrijedan i pošten nadničar. 

X. 

Gdje je bilo Antonovo zemljište, sada brste koze 
i pasu ovce. Malena njegova kućica je porušena. Na p6 
razvaljena klačina, s koje pokradoše gvoždja i cigle, stoji 
i dan danas mrtva, nijema. Nitko u nju ne zaviruje, nitko 
je ne obilazi... Ne zalaze u njezin hlad za nesnosne ljetne 
žege ni mladi pastir, ni lijepa pastirica, čija se stada tuda 
veru, nego kad im dojadi vrućina, idu k moru, gdje još 
uvijek sitni valić ljubi izlizani kam i morsku travu, i 
kradu se ... u malenu špilu. —- — — --- 


Antonovu klačinu prozva narod nesretnom. 


Teško je mladu umrijeti, ali je teže živu zakopanu ! 

Bijedna Neda ! Svaki dan je hitala na Matin grob 
i padala na njegov zemljani humak, da ga okiti kao naj¬ 
ljepši vijenac živa, mirisna cvijeća... I ginula je kao 
cvijeće ... U suzama joj je otjecao život... A suze su za¬ 
ljubljenu srcu što i voda ubranoj ruži.. . Staviš je u vodu 
i ona gubi miris i rumenilo, rastvara se i runi - 


Dva mjeseca iza Matine smrti umre Neda. 













USTAŠA. 

I zidje naredba, da se u Gradcu skupi ronda vodjena od 
ustaše Jure Jukića i da đođje pred načelnikovu kuću 
u Brist. 

Rondari se obukoše u bijelo, ljetno, soldačko, mor- 
narsko odijelo, zametnuše se puškama, nataknutim bodo¬ 
vima, i podjoše pred Jurinu kuću. 

Ustaša im ide u susret u čohi, vas u zlato ogreznuo. 
Teške srebrne toke poskakuju na širokim prsima, a bo¬ 
gati pripašaj nabreknuo od malenih pušaka i svijetlih 
noževa. Zaodio se junak u teški ogrtač. Ustaški mušket 
je prebacio preko plećiju. Kad ga zahvati svijetli pramen 
zraka: 

„Sve od njega otskakiva sunce, 

Pa se žarkim zavadio suncem !” 

Jure se stavi na čelo rondi i prolazi kroza selo. A 
seoske žene, kad ga vide u opremi onako kršna, ogromna, 
počeše se plašiti, k6 od oluje što strepe, kad se iza gore 
pomoli velik, golem oblak. 

— Biti će rata !... Opet će naši u ustaše !. . . E, 
kako i ne će !... Hoće li i tvoj Ante?... Da je tko više 
lud ! Onaj put ih natjerali, a onda ih pohvatali i u tam¬ 
nicu spravili... Bijaše se izmaknuti ko i Jure .. . 

Jure sve sluša i ne obazire se, već prolazi oštro, do¬ 
stojanstveno. 

Dodjoše u Brist. 

Načelnik je gol do pasa sjedio u krošnji crne murve 
i zobao. Bijelu košulju je svukao i prebacio preko plota 
prije nego li se je uspeo na stablo, da je ne okalja. 

Kad ugleda četu, sidje s murve, obuče košulju i uđje 
u konobu. 

Tu mu je bio općinski ured. Sa grede skide krtočić, 
u komu je držao spise. Natakne stare četverouglaste na- 
prašene naočare i poče premetati papire. 

Tada reče : 

— Evo kapetan zapovijeda, da ronda bude uvijek 
spravna, da se vježba i po redu čuva krajinu, jer počeše 
oružani Turci provaljivati preko granice. Ti si, Jure, ime¬ 
novan harambašom ... A sada, dok ja ovo . malo bolje 
proučim, ajde na dvorište i uči četu. 

Izidjoše svi osim načelnika. 

— U red ! — zaviče Jure. A tada nastavi: 

— Da na te sama, Miško, navali stotina Turaka, 
što bi ti? 

— Što bih? Ne gubi ovaj u ludo glave ! Ako bih mogao, 
utekao bih, ako ne bih, sakrio bih se. 

— A ti, Ivane? 

— Ja bih se predao. Oni su isto naši ljudi. 

— Ti, Paško? 

— Ubio bih se sam, prvo nego bi me oni smjestili. 

— Pavle? 

— Dok bih mogao, branio bih se. Gledao bih ubiti 
što više njihovih, da ne padnem bez zamjene. 

— I vi ste mi bili soldati !. . . Evo, meni se je to na 
Prologu dogodilo. Ugledali me sama i iz daleka navališe 
na me. A ja se potulio, pa stao vikati: „Ne boj se, Jure, 
drži se : evo nas cijela četa tebi u pomoć . . .” Utekli Turci 
od straha, a ja pucaj za njima ... A ti, Miško, deder da 
vidim, kako bi bježao. Skači niz medju ! 


N. Anđrijašević: Iz neretvanske krajine. 

Bila rneđja visoka četiri metra. Miško se smete... 
Jure nenavičan čekati, izvadi crnosapac i navali na Miška, 

3 on poleti ispred noža i strovali se pod međju. Haram- 
baša skoči k njemu, održa se na nožnim pistima, upita 
ga, je li se udario, zametne se s njim kao perušinom i 
u tren ga uznese uz medju. 

— A sada ćemo se umetati kamena s ramena — 

reče Jure. 

Bacali su po redu. Harambaša ih sve do jednoga 
dvojinom prebaci. 

... Na vratima konobe stoji načelnik u bijeloj ko¬ 
šulji i zove Juru : 

— Dodji, sivi sokole, da se napiješ. Ne vidjeh u svoj 
dan takoga momka. 

Harambaša odvede četu u općinski ured. 

Jure i načelnik piju, a družina posjedala i sluša. 

— Čuješ, Jure, — načelnik će — kako ’no vam lani 
prodje ustašija? 

— Naopako, brate. Kad zajedrismo put Metkovića, 
stadoše nam kukati majke. Mislile i one i mi, da idemo 
u rat. Sila nas bilo. Narod gladan, a obećaše nas hraniti 
bijelim kolačima i galetama. I plaću nam dadoše. Mušket 
zapadao svaki po sedam novčića. Nakupovali ih mi na sto¬ 
tine .. . Zimi smo na njima vatru ložili. .. Rekoše nam, 
da se možemo zalijetati preko granice u Hercegovinu, ali 
da ne smijemo na našoj strani napasti Turčina... Za 
harambašu imenovaše staroga Danku. Nikada ne si eto h 
veće plašivice. Sto puta mu rekoh : „Ajde naredi navalu.. .; 
ako ti ne ćeš, mi ćemo“. Ali da. On bi klekao preda nas 
i molio nas, da mirujemo. Meni dodijalo čekati i jedne 
noći navalih sam samcat u Vitinu i upalih Turcima han. 
Oni se razbjegoše, a ja srnuh kroz vatru i odnesoh sve 
novce, što nadjoh. Kada se vratih, dadoh ih Danki.. • 
Obogatio se je njima. Sto puta sam ga radi toga pred dru¬ 

žinom prekorio. A on, kukavica, htio se pokazati i na¬ 
valio na turske trgovce u našoj zemlji. Ubio im magare 
i pokrao novce... Zatim ga stade jadikovanje, da ćemo 
propasti. „Ti si, Jure, svemu kriv; uvijek si me tjerao 
u napast, dok me nijesi u zlo uvalio”. A ja pljucnem preda nj 
i ljutit odletjeh prama granici. Nadjoh ubijeno magare, 
uprtih ga i htjedoh s njim u Hercegovinu. Turci sasuše 
oko mene tuču taneta. Dva pogodiše magare, a ja ga bacih 
i počeh odgovarati iz mušketa ... 

Dodje turska i naša vojnička straža i nadjoše ma¬ 
gare na našoj strani. Tužiše nas i osudiše koga na dva, 
koga na tri mjeseca tamnice. Zabraniše nam više u ustaše. 
Njih poloviše, a ja utekoh k Crnogorcima i tamo izdovoljih 
srce. Kad mišljah, da se je sve zaboravilo, vratih se doma ... 

Načelnik nuka Juru, da pije vino, a junak ga ne štedi. 

U sunce umicalo spavao je Jure tvrdim snom. 

Načelnik tada dozva rondare. U ruci nosi sindžir i 
katanac. Prvo je njim bilo privezano njegovo vjerno pseto. 

— Ej, rondari, čujte me malo. Saznali Turci, da Jure 
nije izvr šio tamnicu, pa se tuže: „On počini najviše zu¬ 
luma i nitko ga ne gleda." Još govore : „Vlada ih nije na¬ 
tjerala u ustašiju. Ne bude li pravice, ne ćemo ni mi našim 
branit, da svijeste kaure”. Kapetan poručuje : „Nek se 
pravica vrši, pa taman propao narod. Sveži, glavaru, Juru 
i pošalji ga u tamnicu. Zašto si glavar, nego da te rondari 
slušaju”. Deder, Paško, evo sindžira, sveži mu ruke. 

— Ili su tvoje otpale? 

— A ti, Ivane i Ravle ! 

— Njega se ne smije vezati. Sramota bi bila. On će 
i na dobre poslušati — reče Paško. 

Budalo! Kada se je od svoje dao soko zatvoriti u 

kavez ? Nego vi ste kukavice---_ 

Šta? — javi se Miško. — Pazi se ti, što govoriš! 
Znaš li, da sam ja pod Visom granate, što ih na nas ba- 

* 

cahu sa talijanskih brodova, u ruke dočikao i opet medju 
njih bacao?! • • • 

— Je-e, a ne smiješ ga vezati! 

— Tko, ja ? Daj sindžir ! 

Miško uze lanac i podje u konobu. Za njim dodjoše 
ostali rondari i načelnik. 

Jure leži. Nadvio je ruke nad glavu. Široka jaka prsa 
mu se nadimlju, brci podrhtavaju, kad diše. 

Miško se prigne. 

— Deder, načelniče, odigni mu ruke. 

Načelnik se ne miče. 

— E, pa brate, kad je tebe strah, nije ni meni stalo. 
Draže mi je biti s njim u dobre — Miško će. 

— A zašto obeća, da ćeš ga svezati ? 

— Ne bih ja, nego sve sam, pa da poslije bacite svu 
krivnju na me. Ja hoću da bude po onoj : „Tko ga je ubio?” 
— Sjekira. ,,A tko je držao sjekiru?” — Svi. 

— Ne ćemo te izdati — reče načelnik. — Obećajte, 
ljudi, da ćete reći: „Prodjoše žandari i okovaše te, pa nam 
narediše, da te dovedemo pred kapetana”. 

— Obećaj emo! 

Miško se tada prigne i uhvati Juru za ruke. 

Junak se prene i okrene na stranu, a Mišku poletješe 
ruke u vis, ko da se je ispario na usijanom gvoždju. 

Junak je spavao slatko, tvrdo. Stavio je ruku 
u ruku. A Miško uze praljak i pomno kopaše zemlju 
izpod njih. 

Tada provuče lanac, stavi katanac, zaključa ga, dade 
ključ načelniku, digne se i odmakne te zaviče : 

— Ej, Jure, na noge se : evo Turaka! 

Momak se ne budi. 

— Jure! — zaskiči načelnik. 

Junak se strese i skoči na noge. Osjeti se vezan i reče : 

— Čemu ovo ? 



— Prodjoše žandari i okovaše te. Kapetan te zove. 
Tnrci te opet potvoriše, — načelnik će. — Zakon je, da 
ideš. Da ti ne bude sramote, hoditi ćete noću. 

Šta je bilo potreba, da me vežu? Ja bih pošao i sam. 
Ne bojim se ja ni kapetana, ni tamnice : i ona je za ljude 
A gdje mi je mušket? 

— Zabraniše žandari, da ti ga dam. 

Ja bez njega ne podjoh ! Pušku na srijedu. 

— Hoćeš li onda s rondom? 

— Rekao sam ti, da se bez puške ne ću nikud s mjesta 
maknuti. 

Načelnik mu udovolji: Sapeta orla stavi u oborite 
litice. 



II. 

Na istoku raste noć. Pun mjesec je otkriva, ali ne ubija. 

Načelnik zazove Miška : 

_ ~ Uputite se ! Hajdete gore putinom. U Podaci se 
javite.glavaru, nek vam dade još koga rondara. Danju 
se skrijte, da ga ne bi svijet oteo. 

Otidjoše. Juri prebaciše preko ramena ogrtač i sa- 
kriše mu svezane ruke. 

Miško u putu zbija šale s ubijenim magaretom, a 
lcmdari se smiju... Jure pokunjen stupa teško, muča- 
ljivo, bez nade, k6 dan u sutonu... A kad dodje pred 
prvi komšiluk u Podaci, ustavi se i — zapjeva : 

Moja vila tanku svilu prede, 

Da izveze vjenčanu košulju. 

— Baci ljubo tkivo i predivo, : 

Sokolu ti podrezaše krila, J 

Na njjnapaše ptice kukavice, 

Pa mu sivo raznašaju perje ... 

Jak, turoban glas zatalasa mjesečinom ... 

Više puta zaškrinuše vrata. Obasjan svjetlošću ukaza 
se stasiti ženski lik. 

Djevojka gleda u noć i vidi pratnju. Jure u svom 
ogrtaču stoji izmedju družine nasred puta ko ozbiljni 

čempres medju jablanima u zimi.. • 

Ona sidje na put, kroči do junaka i objesi mu se o 
vrat kao slatki grozd. On je htjede zagriiti.. •: — za- 
zveketaše sindžiri, klonuše mu ruke k6 orlu skrsena krila 

i on uzdahnu milo, žalosno : _ . 

_Anko, lijepa moja djevojko ! moje malo janje ! • • • 

— Svratite se k meni u krčmu — reče moleći dje¬ 
vojka ; nije vam o glavu. 

— Ne smijemo, — Ivan će. 

— Šta ne smješ? — okosi se Miško. — Eto nas, spravi 

ti samo štogod večeri i napoji nas. 

Podjoše. Cura im donese vina opojna k6 ljubav. 

— Odriješite mu ruke — reče ona. — Kako će piti? 

- Počekaj malko, - Miško će. On može i ovako. 

On stavi Juri bukaru u zube, a Jure je odigne i po- 

cijedi sve vino do dna ... 

- Sada daj nama piti. Ovaj tvoj gjuveglija je ponor ... 
— Pustite mi ruke ! — reče Jure. 

— Ne možemo ! 

— A zašto su me svezali? 

— E, zašto ! Tko ti je govorio ticati u tursko ma¬ 
gare ! Turci su rekli, da je ljudska krv na onome mjestu, 
odakle si tovara odnio ... Kad ste grizli mukte galete, 
imali ste ih i zaslužiti, a ne magarad vući... 

— Kada, zar danas, je li? ! 

Djevojka donese na sto sira i suhu svinjsku butinu. 
— Eto, pa se zabavite, dok se što drugo ne spravi. 
Paško je p'itao junaka. Malo po malo pijuckali su 
naši ljudi. Kad ih vino dobrano ugrija, poče Miško :. 

— Pa šta ! Zašto Jure baš tebe proganjaju? Zvali te, 
nagnali te, a sada hoće da te vide u tamnici. Neprilike, 
nisu ljudi... 

Uz Juru sjedi djevojka. Kao maleni mirisni pupoljak 
do velikoga cvijeta prislonila je svoju glavu na njegovo rame. 

Ona reče Mišku : 

— Da znadu moji Podačani, da ga vodite u tamnicu, 
ne bi vam lako bilo. U nas ne ćeš naći čovjeka, koji bi 
svoga mješćanina pratio. 

Istina je, ali su Podačani jedini u primorju. Nema 
nigdje složnijega sela, nigdje odlučnijih i odvažnijih ljudi! 

— Ni ljepših cura ! — javi se mladi Ivan i ponikne. 

A vi Gračani? Što ste vi? Govori svatko, da ste 
junaci, a nama zavidite ! 

— Pravo govoriš — reče pijani Miško. — Eto ih 
tamo. Ala braćo, oslobodimo ga. Sramota je... A i ti, 
Jure, što ne reče : „Miško, rodjače, zašto me sveza? 11 Zar 
si zaboravio, da smo od dvije sestre !... 

Ako uteče? — šapnu Ivan. 

Oho ! Pa neka bježi. Bolje nego da pravedan po¬ 
bijeli u tamnici. 

— A šta će biti od nas? 

Šta? Ništa ! Mi ćemo krajem u Makarsku. Kada 
dodjem pred kapetana, reći ću mu : „Izdaja, gospodine ! 
Saznali Turci, da ga vodimo, pa kod Drašnica na nas na¬ 
valili. — „Ovaj nam je jada zadao !“ — rekoše i oboriše 
se na Juru. On škrinu zubima i viče, nek mu pustimo 
ruke, da će ih on sve pomeljaviti. Ali u nas ne bilo ključa. 
Po naredbi kapetana ostade, u načelnika .. . Turci od- 
vukoše Juru uza stijene govoreći: — Hajte vi i kažite 
kapetanu, da se ne stara za nj. Sutra mu kolac ne gibi”. 

Jure se zasmije: 

Deder, rodjače, sada mi bar pusti ruke. 

Miško pristupi i kušaše otvoriti katanac. Nije bilo 
moguće. Htjede razvući koju viticu, ali ne imadjaše snage. 

Jure reče : 

Evo, ovdje uz kuću je kovač, odvedite me k njemu. 

Podjoše kovaču. Junak je položio ruke na nakovanj .. . 
Kovač uze sječivo i čekić i riješi ga okova 

jure provuče dva prsta kroz jednu zdravu viticu i 

razvrati je. 

Svi s udivljenjem gledahu u nj, a njegova djevojka 
prisloni se uza nj blizu... blizu... reko bi, siasla je 
s njime — ko mahovina uza stablo. 

Momak je odcijepi od sebe, zagrli je oko vrata, obu¬ 
hvati oko pasa, digne u vis i poljubi u lice... 

Vratiše se u krčmu. 

Jure uze gusle i zapjeva. Na njihov glas skupi se 

cijeli komšiluk-- - 

U kasnu noć, kada je svatko spavao, milovao je Jure 

svoje zlato. 

— Ja idem opet u goru ! 

— A kada ćeš natrag? — upita ga cura. 

— Svake subote eto me k tebi na sijelo ! 

— Ako te budu tražili žandari, što ću reći? 

_ Reci im, neka se promuče, ako ne mogu želji odo¬ 
ljeti : naći će me gore, gdje kosovci sude ! 

Dvoje se mladih rastaju. Vrući poljubac utisne dje¬ 
vojka svome junaku u čelo, a njemu je bilo u onaj tren, 
kao da mu je dala vila moći od pomoći. 




GROBAROVA SMRT. 

i. 

J a ću biti tvoja smrt ! — govorio je za života stari Ivan 
Batić grobaru. Grobar se je malo osvrtao na ovu nje¬ 
govu prijetnju, ali je ipak bio zadovoljan, kad je Ivan Batić 
umr’o. Jer zaludu, pokojnik je bio vražji čovjek, smrknuta 
pogleda, okrutna srca, lupež, a kažu ubojica i vještac. — 
Kako je živio, tako je i dospio. Kad izidje iz njega duša, 
vidješe crnoga mačka, kako je proletio kroz oblok, a u isti 
mah začu se neko strašno urlikanje i zveka sindžira. I čaša 
se je na stocu sama od sebe prevalila, a krštena se je voda 
iz nje prolila. 

Grobar je ukopao Ivana Batića u novi grob. Kad ga 
je lijepo namjestio na dva kamena zuba, sašio mu je crnim 
koncem obje nogavice, da ne može trčati, ako se digne. 
Grob je dobro zamazao nedavno ugašenim vapnom, a u 
jednu malenu rupicu udio je trn, neka se na nj ubode, 

prvo nego izidje na vidjelo. 

One iste noći otukla je krupa cijeli kraj. Seljaci su go¬ 
vorili, da će se pokojni Ivan Batić sigurno povukodlačiti.. . 
Ne prodjoše ni dva dni, umre u selu troje djece. Majke su 
se klele, da su čule Ivanov glas više kuće, kako do življe 
djecu ... Stara Kate Matina, kad se je vratila iz branja 
doma, pričala je u velikom strahu, kako joj se je ukazao 
Ivan i rekao, da je odavna čekaju na onom svijetu. „Ja 

sam mislila, da se on šali.Jedva u putu sam se jadna 

dosjetila, da je tunomadne umr’o.” Kate Matina dospje 
treći dan iza toga. 

I to je bilo dosta. Svak je u selu govorio, da valja Ivana 
Batića probiti smrdeljevim kocem, jer će pomoriti po na¬ 
roda. 

Iste Ivanove nevjeste bojale su se mrtva svekra. 

— Kaži mi, dušo moja, da se nije po čemu u kuću na¬ 
vraćao, otkad je umr’o? —- upita mu nevjestu Jelu stara 
Mande Jurina. 

— Ništa mi ne govori moja kuma. Ne mogu ni štaka 
zaspati od pusta straha. Znaš, on je bio crni vrag još za 
života.. . Kad mu je fratar donio sveto otajstvo, primio 
ga je, ali nije progutao, nego ga je po.slije malo vremena iz 
usta — prosti mi, mili Isuse ! — izvadio . . . Valjalo se je 
fratru vratiti i uzeti posvećenu oštiju. Kažu, da ju je iz¬ 
gori >... Stari je na čas smrti psovao sve, što je sveto .. . 
Ob noć nam nešto zavija oko kuće .... Ja prekrižim dvije 
blagoslovljene grančice masline i stavim ih na prag svake 
večeri. 

— Znaš, što ću ti kazati, ali da nisi nikomu rekla. Pri¬ 
povijedao mi je muž, da će ga grobar i fratar namatati na 
zvono i probit kocem od smrdelja. 

— Probiti ? ! — upropasti se Jele. 

— E, e, probiti. Kažu ljudi, da to valja uraditi, jer 
nema veće nesreće, nego kad se tko ustane iz groba. Tuča 
će obiti selo. Nitko se ne će uzdati ob noć vanka kuće, jer 
nema toga, tko bi vukodlaku odolio u rvanju . .. Kažu, 
da se jednim ukaže, a drugim ne će i da to najviše ubija 
one, koji ga ugledaju. A može ga i drugi vidjeti, samo valja 
da onomu, komu se ukaže, prebaciš ruku preko ramena i 
svojom nogom staneš na njegovu, pa dobro upiljiš pogled, 
gdje ti on reče, da je prikaza, i ukazati će ti se sve, što i 
njemu... A stalno će ga probiti. Grobar je jučer bio tri 
puta u fratra ; namrgodjen je i ne će da nikomu ništa o 
tome govori. Pa šta bi ga i štedili; kad nisu u staro doba 
Devku, što nije nikoga plašila, zašto bi njega ? 


— Što je bila ta Devka ? 

— To su stari ljudi pripovijedali. Bila je u selu jedna 
udovica i zvala se Devka. Imala je dvoje nejake djece. Devka 
se zimi iznenada razboli i umre. Siročad ostade nasred 

puta. Morila ih studen i glad-Djeca su znala, gdje su 

im majku ukopali, i otišla su joj na grob. Na grobu su pla¬ 
kala i majku dozivala. Bogu se je smililo na djecu i na¬ 
jedanput otvori se raka, a Devka živa u njoj sjedi. Od 
tada su djeca svake noći k majci dolazila. Ona je u grobu 
šila odijelo i redila svoju siročad. U selu se ljudi počeli ču¬ 
diti, tko se za djecu stara. Upitali mladju curicu. Ona se 
izludila i sve kazala. Iste noći otidjoše seljaci na ukopište. 
Otvoriše grob. Pred svijećom je Devka krpila košuljicu . . . 
Onda su je ubili... 

— Kako ih nije boljela duša ?-- 


U to bane iz sela Jelin muž i potjera ženu kući. „Što 
naklapaš, ili nemaš prešnijeg posla ?” — upita je. Ona mu 
je sve ispripovijedala, što je čula. 

Do malo dana opet udari tuča.Seljaci podjoše 

župniku i tražahu, da zabrani Ivanu izlaziti iz gnba. 

Ali ništa se ne prepade narod, dok ne ukopaše staru 
Marij anu. 

Donijeli Marijanu na grobište. Na jednom dotrči Ni¬ 
kola Mijin i kaže grobaru, da nema na Ivanovu grobu vapna. 
Svi se skočiše na noge. Grobar gleda na rupicu i ne vidi 
trna. Uzemašklin, nadigne ploču, prevrne je i na užas sviju 
zijevnu pred njim prazan grob ... Samo kapa je pala u 
dubinu ... Zazovnuše fratra starog, dobrog župnika. I on 
se smete. 

Od tada je svatko vidjao Ivana Batića .... I iz drugih 
sela stizali glasovi, da su ga sretali pođbrađjena. —- 

II. 

Malo za tim jedne proljetne noći izmedju petka i su¬ 
bote diže se iz postelje grobar i uze mašklin, sjekiru i 
kosi jer. 

Žena ga odgovaraše, da nikud ne ide. On je ušutka. 

Kad ne mogla inako, a ona mu objesi oko vrata zapis... 

Grobar izidje iz kuće, prekrsti se i podje do bliže gla¬ 
vice. Tamo obali sjekirom smrdelj, što je od vajkada na 
raskrsnici rastao. Kosijerom ga zaoštri i podje k župniku. 

Prije nego mu udje u kuću, sakrije kolac i alat na dvo¬ 
rištu ispod zida u osjenu mjesečevu. Onda pokuca navra¬ 
tima, otvori i stupi u župnikovu sobu. U njoj nadje još dva 
stara redovnika. Skine kapu, zašapće „Hvaljen Isus” i oz¬ 
biljna lica mučeći ih poljubi po redu u ruku. A tada uze 
malu škropljenicu od tuča s krštenom vodom i ustoboči 
se u uglu gledajući redovnike kako oblače kote. 

Župnik izidje prvi iz kuće, a za njim oba svećenika i 
grobar. 

Noć je bila vedra i svijetla. Zrak oštar. 

Kad se redovnici uputiše, uze grobar kolac i mašklin 
i podje za njima. 

On gleda, da ne bi vidio kakovu prikazu. Ljut je, što 
svećenici obukoše bijele kote, jer ih može pokojni Ivan I 
Batić pripoznati. Grobar zna, da bi mrtvac utekao, da njega 
ugleda s kocem, pa se libi i traži mrak. U to mu se učini, 
da nešto šuška ispod njega, ali on ne pazi na to, jer je zlo 
okretati se natrag.... 

Dodjoše i do ukopišta. Svećenici ostadoše kod kape¬ 
lice. Grobar podje k grobu, u koji je bio ukopan Ivan Batić, 
i otvori ga. Tada se ukrade do vrata ograde, sakrije se za 
prag i naperi oštri kolac. 

Župnik je potezao konopčić malenog zvona, a zvonce 
je brecalo. Dva druga fratra su molila. 

Grobar napinje snagu i vid. 


Prodju i ponoća, a nema nikoga. 

Grobar ne može dulje da čeka. Izidje van ograde i 
reče župniku : 

— Valja, da je noćas daleko odmaglio, kad ga još 
nema .... Kako bi bilo, da se ja uspnem na polu i da po¬ 
gledam, je li ga odkuda .?... 

Župnik migne glavom i poškropi ga vodom iz škrop- 
Ijenice, što mu je stala do nogu. 

Grobar svuče haljetak i baci ga na gusti ružin grm. 
Tada pokroči naprijed i upirući se kocem uspne se na 
bližu polu. 

Zaplovi pogledom u daljinu. 

Sjajna mjesečina uzlelijala je cijeli kraj i ne dala gro¬ 
baru da išta tačno odredi ili upozna. Njegovo umorno oko 
uzalud se je napiralo, da na kojoj stalnoj točki počine. 

More se je prama istoku bjelasalo kao živo srebro... 
Na jednom se ono poče dizati ko zid sve više i više uz kobni 
muk. 

Grobar iznenadjen poviče : 

— Pogledajte k istoku. Cijela pučina se blizi. Popla¬ 
vila je mjesto ... More dolazi k nama. 

Svećenici otidjoše do kraja ograde i vide sve kako 
kaže grobar. Uhvati ih strah .. . Nitko ne ide, da se maši 
za konopac zvona. Nitko ne moli. 

A bijela pučina sve to više raste i raste i to samo na 
istoku. Studeni lahorić bez šuma brije ih po licu. A oni 
stoje začarani od užasa gledajući more, koje se blizi... 
Na jednom se začu maleni štropot, kao da more dižući se 
nešto ruši i guta. 

Taj ih šum prenu i oni se odvrnuše od mjesta, gdje su 
stali, i pohitaše prama zapadu. 

A na. zapadu ugledaju zvijezde i more i upoznaše obalu 
morsku. 

— Bježmo, bježmo ! — poviče župnik grobaru, koji 
je stao na vrh pole s naperenim kocem. 

Grobar ga začu i vidi, gdje oni trče. Silazi s pole .. . 
U to ga okruži gusta proljetna magla. 

On grčevito stiska kolac i kuša ići naprijed. Čini mu 
se nepoznato cijelo ovo mjesto. Korak mu je nestalan. 
Grobar misli: 

„Evo, dolazi Ivan Batić. Vidio nas je i sakrio se je u 
more, a kletve su nagnale pučinu, da se digne i da ga svali 
u grob. On dolazi, a oni utekoše-” 

Studena magla hladi grobarovo lice. Neprozirna nje¬ 
zina blještavost ganja ga u očaj. Traži put, da može za 
svećenicima ... Udre nogom o škropljenicu . .. Uzme je 
i ide naprijed .. . 

Na jednom što vidi! Pred njim stoji čeljade u haljetku- 
... Grobaru prolijeće uz kosti hladan, bolan ježur... 
Kosa mu se uzdiše.... Zamakne škropljenicom i polije 
po sebi svu kršćenu vodu .... Htjede govoriti; „Kršćena 

dušo.”, ali ne uzmože . .. Napne tada svu snagu, 

ipruži kolac, zatjera ga u prikazu i pade bez svijesti... 

U jutro ga nadjoše, gdje leži u ružinu grmu s kocem 
u ruci. On je njim probio svoj haljetak, što ga je bacio 
prije, nego se je uspeo na polu ... 

Za osam dana nije znao za se. 

Poslije toga se je osvijestio i malo pridigao, ali ne bi¬ 
jaše više života u njemu. Nikomu tudju ne htjede o doga- 
djaju pripovijedati. 

Mjesec dana je još živio, a onda je mučen strašnim 
prikazama umr’o. 

Žena mu je pričala, da joj je očitovao, kako se je 
s Ivanom Batićem rvao. Rekao mu je, da se ne smije više 
svijetom vući, i poslao ga s dušom i s tijelom u pakao. Ivan 
mu je htio najprije odnijeti zapis ispod vrata, ali ga je grobar 


prvo probio. Ivan Batić ga je tada uhvatio noktima za lice 
i rekao mu: „Svladao si me, ali znaj ipak, da sam ja 
tvoja smrt.”- 

Ivan Batić nije više od onog dana plašio. 


Nedavno su seljaci đubli u okolici ukopišta nove gro¬ 
bove. Iznenada naidjoše na ljudski kostur. Pokupiše kosti 
i htjedoše ih odnijeti u zajedničku rupu. 

Tu se namjerio i sin Ivana Batića pa reče : 

— To mi je ćaća. Ja i brat smo ga one iste noći, kad 
je umrla stara Marijana, izvadili iz groba i tu ukopali, jer 
su ga htjeli probosti kocem. Bila bi nam ostala do vijeka 
na plemenu sramota.... 

Kosti Ivana Batića prenesoše u stari njegov grob. 

LJUBAV. 

N a 15. januara 189* poslije ponoći udjoh u Vrgorcu u 
đirižencu. 

Poštar, koji me nije ni poznavao, reče hotimice glasno 
koči jašu : 

— Čuješ, ako je gospodinu po volji, možeš ukrcati 
onog bolesnika u Ravči, ako nije, a ti naprijed. 

— Hm, djavla po volji — bolesno, duša mu svaki 
čas na jeziku, smrad... a, gospodaru — šaptao mi je 
tobože ljuteći se kočijaš i tada zatvorio vrata, pa nastavi 
glasno poštaru : 

— Dobro, bit će kako Vi zapovijedate. 

U diriženci sjedio suproć meni vojnik. 

— Dobra večer ! — rekoh mu. 

— Dobra večer! — on će. 

— Čujete, meni se čini, da Vas ja poznam .. . još iz 
gimnazije... 

— Je, je, Vi ste N. N. — reče on meni mirno. 

— Baš tako. A Vi u soldačiji? 

— E, u soldačiji. 

— A kako Vam je? 

— Meni dobro. Ne mogu se, hvala Bogu, potužiti. 
Služim kapetana ; ne treba mi marširati, a hrane uvijek 
dosta. A kapetan je znaš... znate... strog, ali valja 
primučati i pustiti, neka te izgrdi i izruži. Onda ti je, brate, 
ko kruh. Eto, valja mu znati narav. 

— A grdi Vas on. 

— E, grdi, a ja mučim. Šta ćete, služba je služba. 


— A šta misliš kad izidješ. 

— Ja ću u žandare. Kapetan hoće da idem. On kaže 
da ću u službi brzo napredovati. 

Oba zamukosmo. 

Kola se tromo vuku po putu. Škriplje ispod njih. 
Drma se kočija. 

— A koga ‘no ima ukrcati, koga? — upita me. 

Jednog seljaka, što ga je ranio nožem u mjehur 
neki komšija, pa mu valja u bolnicu. 

Kočijaš nenadano ustavi konje. 

Šta je to? — upitah. — A ha ! — nastavim odmah, 
— hoće netko da se mukte vozi. 

I nijesam se prevario. K nama uđje mladić od kakvih 
25 godina. Na glavi je nakrivio crnu kupovnu kapicu. 
Čelo mu pokrivale „francette". Brčiće uvio i namazao, 
pa mu se savili ko kučiperje. Udarao je jako nekim sa¬ 
punom. 

— Dobra večer ! — reče sjednuvši do soldata ne bez 
smetnje, — no što govorim, jutro je sada : dobro vam 
jutro ! 

— Bog da ! — odgovorismo. 

Kola se pomaknu. 

Kuda ćeš, brate? — upitah ga. 

Od cure do cure — odgovori on. 

— Daleko? 

— Tute tamo u Jovića. 

Čuješ, a znaš li, što je od onoga ranjenoga? 

— Šta, neprilike, živine — eto ti ! 

— Ne pitam te za to, nego kako mu je ! 

Nikako, ne će ostati. Ljekar je rekao, ako ga uhvati 
»vinbra", 1 da mu nema spasa. 

— A zašto ga je ubo oni drugi? 

1 febbra = ognjica. 

N- Andrijašević: Iz neretvanske krajine. $ 

— Zašto, za ludoriju. Dok je ubojica bio u soldačiji, 
oženio se ovaj ranjeni s njegovom curom. Vratio se on iz 
soldata, pak miran brate ko janje. Onomadne ti se opio, 
nasrnuo na ovoga, i puc nožem, pa put pod noge. Eto ! 
Što će reći divlje pa divlje. Odnio ga vrag, ali mu nije bilo 
još cura po svijetu! 

— A je li djevojka s voljom otišla za ovoga? — ja 
ću mu. 

— Molim Vas, s voljom ili s nevoljom. Vi znate, kako 
je ovuda. Čaća i mati se za njih ženi i udava. Nego, što su 
mi kazivali, je on bio puno u nju zaljubljen, a i njoj je 
potla bio odražao. Pripovijedao mi je baš jučer jedan 
seljak, da se ne može izvj ero vati, kako mu je žena izvan 
sebe od tuge, da ne će ništa da jede ni pije i da se sve skriva 
od muža ... 

— A jesu li uhvatili onoga? — prekinu ga soldat. 

— Ne znam, bogami. Došla ml je i gospodarima na¬ 
redba, da ga sprate, ako ga ulove. Nego šta je vinancama 
stalo, pa ni ne idu za njim. 

— Ti služiš u filanaca? 

— E ! 

— A jesi li ti iz ove krajine? — ja ću mu. 

— Koga, mene zar pitate? Bih se, bogami, gospodine, 
ubio, da sam odavle. Pa ni ovako mi se, vjerujte mi, ne 
bikne ovdje stati. Brzo ću doma. Nije meni bilo potreba 
ić služiti. Imam ja doma veliko biće ; nego eto, ovaj moj 
gospodar, — ovaj kapo M* ako ga znate, — uzeo me 
na silu još od 12 godina, pa nikako ne će, da me pusti. 
Ja mislim, da sam mu draži od brata. 

— A odklen si? 

— Iz Bukovice . . . 

Soldat, koji je na nešto mislio, najedan put lane 
glasno : 


A, uhvatit će ga, ne boj se, ako nisu dosada. Žan¬ 
dari !... moj sinko ! 

Znat ćemo brzo. Onaj ranjeni će nam najbolje ka¬ 
zati, — ja ću mu. 

— A šta ćete ga zar pustiti u diridžencu... — upi¬ 
taju me obojica u jedan put. 

— Dakako ! 

— A da umre u putu? — soldat će. 

— Hvala Bogu ! 

— Mogli su oni narediti kočiju iz Makarske, — go¬ 
vorio je tresući ljutito glavom pun gorčine financijski 
sluga. — Nego ne će ! Vidite, meni je pravo, a ja ga baš 
ne bi ukrcao. 

Ja ga ne ću unutra — reče soldat — čuli ste, što 
Vam je rekao kočijaš. 

— A ni ja ne mogu s njima. Slobodno Vam kažem, 
ja ne bih ni u raj s onakim ljudima — drugi će. 

— As njihovim bi djevojkama i u pakao — rekoh mu ja. 

Noć je bila hladna. Stakla su se orosila. Ja jedno 
protroh rukom i zagledah se van. 

Mjesec je sjao visoko na nebu. Strmo ispod ceste 
bjelasalo se je golo kamenje, gubeći se u magli, koja je 
zastirala dolinu. Padala je guta rosina. 

Kola su drndala, a kočijaš je hodio putem uz diri- 
gencu. Najednom ustavi konje. 

„Zar će ukrcati opet kog slugu“, mislio sam. 

— Ovdje je krčma, gospodine, ako izvolite piti — reče 
mi kočijaš držeći pritvorena vratašca kočije. 

Sidjoh i platih mu čašu rakije. 

— Ne bojte se, ne će on unutra — govorio je kočijaš, 
kad smo se opet ukrcali. 

Ispod kočije škriplje više nego prije, a na mahove se 
đirigenca trese. Umorna glava željna počinka udara o tvrde 
drvene strane. 

— Pijan je kočijaš — poče soldat. 

_ a eto — drug će mu — drago mu je, znate, malo. 
A komu nije? Nego dobričina je, a puno pametan. Učio 
je pet godina u fratara u Sinju. 

Ja sam gledao van. 

Doline je nestalo, a preda mnom se je prostirala ka¬ 
menita strana. Jedva gdjegod iz kakvog škripa diže se 
goli osamljeni grmečak, koji, obasjan mjesečinom, gubi se 
sa svim svojim tankim prućem u bjelkastoj magli i pepelju- 
gastom kamenju, pa ga jedva prepoznaš po sjeni, koju 

baca na bližnju golu liticu. 

Najednom mi udari u oči svjetlost. Dvadeset. kora¬ 
čaj a daleko od ceste sjede ljudi oko vatre i griju se. Spustim 
staklo i nadvirim se glavom van. 

— Stani ! — zaviče krupan seljački glas. 

Kočijaš ustavi konje. 

— Počekaj ! sad će ga na donijeti — govorio je tiše 
seljak. 

— Sve jedno ti, brate, nosili ga ili ne donosili. Nema 
mjesta. 

Dolje oko vatre se ljudi užurbali. 

Dvojica se uputila noseći nekoga na nosilima. Za njima 

se nižu ljudi i žene. 

Vatra zaplamsa življe. Povorka se je crnila izmedju 
kamenja osvjetljena mjesečinom, dok se ne piimaknu 
i kočiji. 

Ona dvojica spustiše nosila na zemlju. Na njima sje¬ 
dilo čeljade, omotano u sukanac. Na glavi mu je crvena 
gnjusna kapa, a povrh nje ženska šarena marama, podve- 
zana pod vratom. 

Kraj nosila uz seljake stajala starica — majka ranje¬ 
noga — plačući, a do nje brat mu, lijepo, zdravo, crveno 
momče od kakovih trinaest godina. 

Kočijaš se je omeo. Napokon će.: 

— Ma šta vi ljudi hoćete baš na silu? Jesam li vam 
rekao, da nema mjesta, a ne ću zar gospodu radi vas istje¬ 
rati. — A onda će šapćući jednom seljaku u uho : — Nije, 
brate, gospodinu po volji, a naredba je, da ga ne krcam, 
ako on ne će. Eto sad znaš, da nije do mene ! 

Kad to začu mali brat bolesnikov, zanabraja u vas 

glas. 

Seljak, što je ustavio kočiju, dodje meni, pak će mi: 

— Pogledaj, gospodaru, na siromaha. Pusti ga, nek 
od je. Ne dao ti Bog, da saznaš, što je bolest i potreba. 

— A zašto ni jeste kočiju naredili? — rekoh mu. 

Seljak se potuli, malko raširi noge, poklekne, pruži 
obje ruke, izdigne glavu i rastvori usta, pa će : 

— Iz neba, gospodaru ! 

— E, pa dobro, ja mogu i s kočijašem, a nek on udje. 

— E, hvala Vam, dobri gospodine, do Boga Vam 
hvala, ko pravom čovjeku — govorio je seljak, skidajući 
kapu, pa se okrene na stranu, namigne lopovski smijuckajući 
se drugom seljaku i u svoj žurbi naredjivao je ljudima, 
kako će unijeti bolesnika. 

— Ja idem van — reče mi soldat. 

— Dobro, hajđete, možete s kočijašem, a ja ću ostati 
unutra. 

— A ja? — pitao je drugi. 

— Kako Vam drago ! 

— Ja ću onda čak !? 

— Meni pravo. 

Oba druga izidjoše. 

Seljaci staviše uz veliko govorenje bolesnika u kočiju. 

Bio on mlad čovjek od kojih trideset godina. Njegovo 
lice je blijedo. Čelo mu je visoko. Oči su mu velike, lijepe, 
crno-kestenjaste, mutne, bez sjaja kao u mrtvaca, a sakri¬ 
vale nešto tajna, zagonetna, nekakav strah i užas, a i 
nemoć; ujedno te mamile i plašile. Nos mu je pravilan. 


118 


usta malena, brk crn. Vilice su mu oširoke, pa se blijedo 
dugo lice spuštalo skoro upravno dc njih od malko udubljenih 
očiju. 

Miran i spokojan sjedio je on u kočiji. 

Maleni brat plakao je još uvijek. Nijesam htio da 
žalosti bolesnika, pa mu rekoh: 

— Što plačeš više, umiri se ! 

— Nestalo mu posla — reče nehajno bolesnik. 

A stara mu majka, malena, mršava i blijeda ženica, 
stenjući i ridajući korila je mladje dijete, što plače. 

Tada se okrene bolesniku i ne mogući zadržati suza 
poljubi ga i reče : 

— Zbogom, dite moje, i ne pridaji se. 

— Gledajte se vi doma — odgovorio je on mirno. — 
Meni, kako Bog da. A njoj reci, da se ne ubija utaman ... 
ludo se ona vlada !... 

— Eno ti je ondje, dušo moja, eno tvoje žene. Tko će 
nju moći umiriti... — i stara poče nabrajati. 

Malko podalje ugledah lik mlade bolesnikove žene. 
Ona je nizoko pokunjila glavu i pregačom otirala suze. 
Nazivajući je imenima punim milinja uhvatila ju je ispod 
pazuha jedna postarija žena i uzalud nukala, da ide s njome 
doma ... Onako nastoji ražalošćena svojta, da odcijepi 
od groba čeljade, koje je najviše ljubilo čas prije ukopanog 
mrtvaca ... 

Neki seljaci su se već uputili k selu. Oni su hodili 
veselo čavrljajući, ko da se vraćaju sa sprovoda, pa treba 
da odahnu od hinjene ili iskrene tuge. 

Seljak, koji me je molio, da ukrcam bolesnika, ušao 
je k nama. Njega je platila općina, da ga otprati do bolnice. 

Soldat se je uspeo do kočijaša, a sluga financijski 
izvalio se je potrbuške na vrh dirigence. 

Starica još jednom poljubi sina, ne pomaknuvši se 
s mjesta. 

Za njom ga cjelune rnladji brat, a njegove suze padahu 
po bolesnikovim obrazima. 

On je sjedio miran i gledao u drugu stranu kočije. 
Samo njegovo blijedo lice ko da je jače problijedilo. 

— Na stranu ! — viknuo je opet pijani kočijaš. 

Dječak provali u grčevit plač. Uhvatio se je rukama 
za glavu i oteturao se do međje, na koju je prislonio čelo. 

Majka je stajala ko okamenjena na mjestu i gledala 
može bili za zadnji put sina. 

A on ko da je oćutio silu njezina pogleda, pomaknuo 
se je s velikom mukom na mjestu. Tada okrenu k starici 
glavu i pogledav je svojim zagonetnim očima, reče joj 
tihim, milim, pridušenim glasom : 

— Čuješ, majko, ukloni se, mogu te kola ... 

GOSPODIN POGLAVAR. 

O n sjedi u svom uredu i otvara malo pisamce. — Oho, 
nema potpisa ! Opet mi dojavljuju koju tajnu . .. 
Čita : 

„Poštovani gospodine, čuo sam da ste u kloaci ra¬ 
zapeli k6 pauk krstaš tvrdu paučinu, ne bi li ulovili koju 
učiteljicu, što ste ih oko sebe okupili. Varate se, ako mislite, 
da su one zlatne muhe. Nečista vam je paučina, svak je 
vidi. A i ona jedna ispiti će vam mozag...“ 

Uzbjesni. List je poslan iz Vrgorca. U Vrgorcu žive 
gospar Pave, Ljubo, Ugo, Dušan, don Ante... 

— Ej tajniče, tajniče, piši: 

„Pavi ćeš poslati odluku, da mu oduzimljem dozvolu 
za krčmu ; treba obići i onog vladinog bika, što je u njega 
i upitati žandare, da li bik u Pavinim rukama izvršava 
u dovoljnoj mjeri svoju zadaću. Javi mu još, da je vlada 
odbila njegovu molbu i da ne će dobiti kravu. 

„Ljubi naredi, da divede onoga konja na vizitu. Što 
on misli, da će vojničkoga konja hraniti samom lozinom! 
Javi mu, da odmah popravi školu. Drugačije ću ga oglobiti. 

„Ugu i Dušana zabilježi. Brzo je stavnja ; valja 
osloboditi varoš od buntovnika". 

,,A don Anti piši, da ga imam na oku njega i Ma- 
leka ... 

Gospodin poglavar čeka zadovoljno spise, a kako 
mu ih donaša, potpisuje ih tarući ruku o ruku. 

U večer je legao. Misli na današnji dan i maleno pi¬ 
samce, misli i na stroge odluke i ukore, što ih je poslao. 


Oči mu se sklapaju malo po malo. 

On vidi sebe svezana. Što je to ? Pretvorio se je u 
bika, Pavina bika, a gospodar ga goni u tor. Zatvoren 
je. Najednom evo žandara i pitaju Pavu : 

Čujete, gospar Pave, dovode li seljaci krave ?... 

— Slabo. Ja sam upitao jednu u vlade, pa ne dadu. 

Bik spusti glavu i osjeti, kako je teško biti samu 
na ovomu vajnomu svijetu ... 

Svi podjoše. Samo Pavin stari pas ostade do bika i 
gleda ga prijateljski. On mu govori: 

Što se skrivaš, ili misliš, da te ne poznam ? Ne 
boj se, ne žali: i ja sam bio poglavar. .. Mogao sam tri 
puta opet postati, ali ne htjedoh, ovako mi je bolje... 
Gospodar mi samo jednu stvar zapovijeda. Prije nego 
li izreče: „General der šarže. ..“ ne smijem baciti sa 
čunjke kruh i proždrijeti ga. A prvo koliko jada i 
muke... 

Prodjoše dva đni, a Pavi dodje naredba, da mora 
radi slaba uspjeha poslati bika u Gradac seoskomu na¬ 
čelniku, poglavarevu prijatelju, i ako u Gradcu ne bilo 
ni jedne krave ... 

Izvukoše ga iz staje i poslaše preko Metkovića. U 
Metkovićim ga dočeka kolega i doprati do parobroda. 

Bili su na pogled Gradcu. Bik vidi selo kao glavu zmaja, 
koja je do mora otvorila velike bijele zube, da smrska njega 
i parobrod. Do njegova uha dopire trubljačina sa sviju 
strana. 

Luka je okićena rožinama i starom raspalom obućom. 
Putevi su posuti mekinjama. 

— Što trube ? 

— Ima doći poglavar, — reče netko. 

Prista parobrod na kraj. Načelnik gleda bika i govori: 

— Strašna živina, strašna živina ... 

A bik se naljuti i htjede izgrditi poniznoga svoga slugu, 
ali zamuče samo. Kad ga začu silni svijet, svatko poče 
u jedan glas : 

— Muj, muj, muj ... 

„Čekajte vi, skotovi jedni, upamtit ćete me“. 

Načelnik vodi bika ... Ali eto straha i trepeta. Mladi 
Gračani idu prama njemu u crvenim košuljama, u cr¬ 
venim kapama. 

Bik pobjesni. Htjede uteći u općinu, ali bijaše za¬ 
tvorena prije reda. 

„Platiti ćete ga, platiti ! Zar se tako vrši služba ?“ 
misli on. 

U jedan put pristupi blizu njega jak momak i reče 
narodu : 

— Pogledajte, ima iste oči ko i naš poglavar ! 

„Prepoznali su me, prepoznali, izmlatiti će me“ i 
htjede zovnuti žandara u pomoć, ali opet zamuče, a narod će: 

— Muj, mali, muj. 

Bik gleda žandara, kako prisluškuje. Netom tko spo¬ 
mene njegovo ime, naraste žandaru svako uho za po prsta. 
Bik se je divio, kako se kod njegova vjernoga sluge vid¬ 
ljivo opaža preobraženje u magare, i obraduje se novomu 
kolegi.. . 

„Prepoznali su me, prepoznali", promrmlja bik, za¬ 
vjetuje se, da se ne će nikada više vratiti u ovo gnijezdo 
i uteče niz đolnja sela... 

Kud on leti, hvata narod strah i trepet... 

Samo u Živogošću mu se učitelj smije. „Čekaj ti, 
čekaj". 

Uhvatio se mrak. Podje naprijed. Nasred puta sretne 
divlju mačku. 

,,Oh, ti si to, Mate, dragi dobri Mate, što radiš ?“ 

— Lovim ptičice. Ne mogu ih podnijeti. Meni su 
drage samo lire i lirica ... 





U to prodje časna svita. 

Divlja ih mačka broji: 

— Mare, Zane, Jaka, Matija... najviše ih iz Za- 
ostroga. 

Ženske stadoše... Iz Živogošća ih dodje mnogo, 
mnogo. One idu na sud. 

— Ajde s njima, — reče Mate. 

Bik podje. 

U noćnoj tami zavrla se Sutikla 1 u more i sjaje se 
ko sunce od alem-kamena, što na njoj blista. I slijepci bi 
progledali na takovoj svijetlosti !... 

Samo biku ona smeta i ne da mu naprijed... 

„Oklopnjače ću natjerati, da razruše tu buntovničku 
tvrdju, što nam ni mrtva ne da mira !“ 

Bik ne može dalje da putuje i leti „uza stazu". Dug 
je, dug put... Jedva dopre do vrha. Kuša napred. Na 
jednom eto skače u propanj Ljubin vojnički konj i govori : 

— Moj je gospodar vještac. Vidiš : u pet dana, otkada 
si poslao naredbu, on me je natovio ... Ali ti, kuda ćeš ? 
Ne hajde gore, poznati ćete. Onda će te zaustaviti i dovesti 
tu tamo nad onaj ponor .. . Činiti će te, da skačeš preko 
njega... Do lani su se pastiri kladili, tko će ga preskočiti, 
ali kad je lanjske godine jedan skačući u njemu tragom 
nestao . .. više se ne klade, niti skaču . . . Vrni se, pa 
ćemo preko Tučepi... 

Bik se vrati. Opet dostigne časnu žensku družbu 
i u jutro unilazi s njima u Makarsku. Dočeka ih dječurlija 
i poče se bacati kamenjem. Jedna se zaustavi i vikne: 

— Čuješ, ti mali, odniti ćete onaj crni, što tičeš u 
moje posvećeno tijelo ...“ 

Dodjoše u sud. Pita jednu sudac: 

— Tko je otac tvome djetetu ? 



1 Sv. Tekla, grobište u Podgori, 
Pavlinović. 


gdje je ukopan don Mijo 



Ona muči. 

— Valja, da ih je više, kada ne znaš? 

— Oprostite, gospodine suce, što Vi mislite, da sam 
ja od onih ? ... Otac mu je ... otac ... otac ... Mate Š.... 

— On te ne može uzeti. Pitaš li kakovu naknadu ? 

— Kako bih, gospodine, pitala ? Bog mu dao stotinu 
dobara ! Da je htio još koje, ne bi se meni bilo potreba 
za starost misliti. Moj mali je moja hrana ! 


Bik se zgrozi i uteče. 

Dodje na trg. Jao strahote! Standarac omašten 
dvijema bojama su digli, a postavili su na pročelje Ka- 
čićeva spomenika onu zabranjenu ploču sa grbovima 
slovinskih naroda ... 

On je bijesan od muke i trči... Na obali stoje dva 
siva sokola, dva junaka Klarića u sokolskom odijelu ... 
a za njima zasja plamen od sokolaša... 

Strašno ti li je biku crvenilo ! ... 

Jedan žandar trči za njim, a on bježi u ured. U bijesu 
je udario o prag, razlomio roščić, a iz roščića malo po 
malo izvija se on, prvašnji poglavar. Od bikova repa 
postaše mu brci... 

Kad ga žandar opazi, službeno ga pozdravi i reče: 

— Oprostite, gospodine poglavaru, ja sam mislio 
da ste bik. 

II. 

U jutro je bio gospodin poglavar sretan, kad se je 
probudio, te se vidio u ljudskoj spodobi. 

Udje u ured i pošalje po nadzornika i tajnika. 

On stisne oči i vidi divlju svinju, kako se blizi. Kad 
dodje na prag ureda, lupne glavom u prašinu i stvori se 
fićfirić : nadzornik. 


Poglavar mu reče : „Živogoškog učitelja premjesti u 
Pođgoru. Sve druge, koji i najmanje žubore proti meni, 
zovi na račun, nek troše novce i zdravlje. Treba da upamte, 
da njihova autonomija stoji jedino u tomu, da ih zemlja 
slabo plaća, a mi dobro pritištemo. Zastupnika se ne 
bojim, nek slobodno radi toga viču ; još u Vrgorcu sam 
im rekao, da su koze... A onda, janje moje, obidji kotarom 
i po onu tvoju razvidi i ispipaj... nu, mi se već razumimo. 
Kad sve doćukaš, znati ćeš me svjetovati. Ta, da nije 
bilo tebe, ne bi mi bio Ljubo oprostio, što sam nazvao 
općinske vijetnike fakinima. „Ne će biti škola više u 
tvojoj kući”, ti si mu zaprijetio, je li ? E, fin si ti čovjek, 
pametan, pametan . . 

Nadzornik podje, a udje tajnik. 

— Ej tajniče, pomoć, pomoć ! Radi što hoćeš, sve 
ti je dopušteno, ali smrvi mi Gradac i Gračane. U momu 
kotaru ne smije više biti crvene košulje. Buntovnici se 
legu u nesretnoj ovoj krajini. Zapovjedi; napiši: sve ću 
potpisati. Hitar si, domišljat. Kad sam onu dvojicu iz 
vrgorske općine izlupao u uredu, a strašni Petar iz Pri¬ 
morja ih nagnao, da me tuže, bio bih propao, da ne bude 
bilo za te. Prije rasprave nagovorio si me na lijepu misao. 
Ja sam ih zazovnuo, dao im zaplijenjene novce i putni 
list i otputio ih u svijet, samo da ne mogu svjedočiti na 
raspravi... Izbavio si me tamnice, izbavi me i ovih lo¬ 
pova . .. 

Ne prodje dugo i dogodiše se čudesa . . . Poglavar 
morađe uzeti blijedu siromašicu kćer jedne šivačice ma- 
traca. Njezin brat je bio šegrt u jednog postolara u ko¬ 
taru. On mu prisili gospodara, da ga istjera, jer je sra¬ 
mota za njega plemića, da mu je blizu... Oh kako bi se 
bio rado izmakao, da ga ona nije čvrsto obavila njegovom 
paučinom !... 

Ali se za to izvršiše njegove sanje. U Gradcu proglasi 
opsadno stanje, koje je trajalo šest mjeseci. Ne smio 
nitko nositi bijelog pasa ni crvene košulje. Trobojnica 
je značila izazivanje. Pero šojke, kokoši — da i ne govorim 
o sokolu, otvaralo vrata tamnice... I djeca postadoše 
buntovnici. Ljude je mučio za ništa preda se i rikao ko 
bijesan. U svetom gnjevu naduo bi se kč žaba zapuhača, 
namujsio se, naškrpunio se. Oči bi izvalio k6 hobotnica 
i onda grdio ... 

Dodje doba i on ne smio nikuda iz grada. Nego i 
on mu postade preširok, a one crvene košulje bole mu 
oči i tjerale ga u bijes. 

On učini i tome kraj. Tuži sokole radi veleizdaje. . . 
Natpis: „Slavenstvo nek vlada, tudjinstvo nek pada” 
bio je dokaz. 

Oružani žandari šeću po gradu, a on zadovoljan 
sjedi na svome naslonjaču i snijeva. 

Snijeva i vidi kroza san ona dva išćuškana zagorca. 
Vratili su se iz Amerike. Vodi ih lukavi, strašni Petar 
iz Primorja u sud, da obnove tužbu. .. 

Strah, užasni strah uhvati poglavara i netom se prene, 
zamoli premještaj... 

Dadoše mu ga... Hodio je parobrod u Šibenik, a 
ljudi na rivi rekoše mu na odlazku : 

— Mi se nadamo, da Vas od onamo ne će više ni pu¬ 
stiti ... 

III. 

Parobrod pristaje uz šibensku obalu. Puna je obala 
sokolaša u crvenim košuljama, a svaki nosi tablicu s nat¬ 
pisom: „Slavenstvo nek vlada, tudjinstvo nek pada”. 

— Je li ovo san ili java ? — pita se on. 

Izilazi van. Nitko ga ne dočeka... 


127 

Iz silnoga mnoštva stupaju dva išćuškana zagorca i 
gvozdenim ga mišicama pograbiše, pa nose, nose gore 
u — ludnicu. Zaludu on govori, tko je, zaludu prijeti. 

— Jest, Vi ste taj, — kaže mu upravitelj — mi to 
znamo. IzprvaVas proglasiše ludim, da izbjegnete kazni, 
a poslije ste u istinu pomahnitali.. . 

Staviše ga u malenu ćeliju ... 

U večer pristupi k njemu Pavin pas i izgrdi ga, što 
nije ostao bikom... „Ne bi bio tamo zapao”, govori 
mu on prijateljski... 

Kad se uhvati noć, trči suprot njemu Ljubin konj. 
„Htio si me oteti gospodaru. Lagao si, da me slabo hrani. 
Vidi, kako sam jak”. I konj se rita u njegovu glavu i 
prsi... 

Mladi Gračani dolaze k njemu jedan po jedan. Netko 
mu navlači gvozdenu, usijanu, crvenu košulju, netko mu 
bada oči perjem, netko ga podbradjiva bijelim pašom.. . 

Makaranska zlobna djeca pripovijedaju pred cijelim 
svijetom o njegovoj punici, šivačici matraca, koje se on 
stidi.. . 

— Jao, jao ! — klikne on izmučen svakojakim mu¬ 
kama, — je da li koga da mi pomogne ! 

On gleda i vidi postolara, koga sestra — njegova 
blijeda žena — ne može da ustavi, vidi ga, kako prama 
njemu trči. 

— U pomoć, u pomoć ! 

— U pomoć, je li? — govori mu Sura — i navali na nj. 
— Ti si me potjerao, jer si me se stidio. Nevolja me tišti, 
nemam čim ni da kupim štetina za šivanje postola. K tebi 
dodjoh po nje. 

Postolar ga uhvati za grlo i poče mu guliti jednu po 
jednu dlaku iz brka i brade, dok ih sve ne poguli. 

— Jao, jao ! — stenjaše on u mukama. — Gdje si 
ti bar, o Mate, dobri mili prijatelju ?... 

U to mu se ukaže negdje u daljini cijeli čopor mačaka, 
koje uzalud gledahu osloboditi iz stupice divlju mačku 
— njegova Matu ... 

Mačka se previjaše : 

— Uzdaj se u Boga, On ti jedini može pomoći. Ako 
si igda išta učinio, što je Njemu milo, uteći Mu se, i ne 
će te zapustiti. 

Poglavar se poče moliti: 

— Oprosti Svevišnji grijehe moje. Da obranim čast 
doma Tvojega, osudio sam buntovne Gračane, što za¬ 
pjevaše u crkvi izazivnu pjesmu obešćastivši tako sveto 
mjesto. Radi one „Lijepe naše” proganjao sam ih tri go¬ 
dine. Natjerah im na mjesto silne šumske globe i nijesam 
ih puštao umiru, dok sam god mogao. Bezakonja sam činio, 
listine krivotvorio, izbore nepravedno proveo, da ne đodju 
na upravu općire bezbožnici.. . Mladiće njihove sam tjerao 
u solđačiju i ne davao im putnih listova ... I Ti si ih kaznio 
za to, i malo da se ne utopiše, kad ih jednom zvah preda se. 
Kolovodji njihovu ne dadoh živjeti. Opisao sam ga svagdje 
i nitko ne će da za nj znade. Ubiti će ga bijeda i grižnja, 
jer on nije vičan siromaštvu ... 

To učinih, Gospode, za te. Smiluj mi se i izbavi me 
ovih muka .. . 

Kad poglavar to izreče, ukaže se pred njim vodja 
gračkih buntovnika i uz demonski posmjeh pokaže mu 
prstom u daljinu. 

— Pogledaj prama zapadnom obzorju ! Vidiš li onu 
prvu notu „Lijepe naše”. Eno ondje je zapisana tvoja 
sudbina... 

Reče i nestade ga. 

A on gleda, kud mu je pokazao. Vidje onu kajdu, 
kako mu se približava. Nije ono više kajda, nego netko 
visi na pruženom konopcu .... Gleda on i vidi sebe. Kako 
je isplazio jezik, kako mu se je nagnula glava. A što je 

ona piknjica kraj nje ?... Čini mu se, da je gavran, što 
mu kljuva ugasle oči. Ali ne, nije... 

Ta ono je truplo pauka krstaša... Prozirna, čista 
paučina jedva se vidi, a u nju se ušuljaše dva mala sitna 
pauka, dugih noga, što ne znaju plesti mreže ... Blijedi 
su, blijedi. On ih gleda ... Ta to mu je žena i postolar 
Oni se bane na lijepoj paučini. Stupaju k mrtvomu truplu 
pauka krstaša i sišu mu krv, meso . . . 

~ Imadjahu me za što staviti u ludnicu, šapće on 
njišući se o konopcu. 

U to se zasja križ na mrtvom pauku zlatnim sjajem. 

Veseli hihot odzvoni zrakom. 

Poglavar se probudi. 

Više glave stajaše njegova blijeda žena i reče mu 
veselo, blaženo ; 

— Evo brzojav je prispio, da si dobio viteški križ 
za zasluge. 

On dvostruko iznenadjen zaplješće rukama i reče : 

— Baš mi se je sad na sanjalo, da vidim zlatni križ... 
Rekao sam ti ja, da se meni svaki san ispuni. 


Niko AndrijaŠević: Iz neretvanske krajine. 


ANTE VUJICIC. 


T oplo je i ugodno u staroj kući vrhgorskoga župnika fra 
Viče. Evo minuse tri debele ure, od kada sjedosmo za 
sto, a mi to vrijeme ni ne osjećamo. Bježi ono nama, ali 
i mi njemu, a u tomu i jest veselje života. 

Petorica nas je za stolom : fra Viče, ja i tri župnika 
iz okolice. 

— Propadosmo, propadosmo, — govorio je don 
Ante. Voda odnese rod u polju, duhan ni po što, šumu i 
pašu nam oteše, nestade živa, a s njim gnjoja i odijela ; 
pritisnuli trgovci, pričepio nas porez i kamatnici, a narod 
bježi u svijet kao rijeka. 

— Eto, hvala Bogu — drug će mu — ako je voda i 
odnijela, Bog je tako htio ; ako je plaćati porez, kralju 
valja dati kraljevo ; ako ti traži trgovac, i dao ti je; ali 
oni, oni nam ispiše krv. Eno, znate ga, hvala Bogu, u 
našem selu. Djed mu je hodao po krajini prodavajući po 
litar rakije na dan, a on danas ima preko po milijuna. A 
ipak živi gore nego ikakova živina. Niti spava, niti jede kao 
čeljade. Bog ga je smeo, a kako i ne će! Uzimlje najmanje 
trideset na sto, a dok izbroji jaspre, znade mu se pet šest 
puta ili tuka ili par kokošiju ili butina. Dobit odbije, odmah 
i... ; nego bolje je mučati, jer mi se vrti u glavi, kada na to 
pomislim. 

— Oho ! — don Ante će. — Ne bih ja, nego sve gledao 
i puštao. Nije to tako, moj dragi, nego bi valjalo pisati i 
pisati, svakomu otare otkriti i sve na vidjelo iznijeti, što 
se radi ne samo ovuda, nego po cijeloj Dalmaciji; i onda tu¬ 


131 


žiti svakoga, pa:bioj ti i brat. Jer propade, brate, težak 
s glave, a onaj, koji što imao, podložio sve jamcu i utekao 
u svijet. Ja nemam više od koga ni redovine naplaći¬ 
vati : e, tako vam je ! 

— Tužiti svakoga ! — reče smijući se fra Viče. — Evo 
ti ovog našeg upravitelja. Razdijelio je u vrhgorskoj krajini 
preko dvadeset hiljada Kruna iseljenicima za Novu Zelandu 
uz mjenice sa 15%, uzimajući dobit unaprijed — osim što 
bi dužnik morao potplatiti troske bilježniku za pismo, 
kojim bi svojim jamcima na mjenici podložio sve svoje 
imanje. Za takova pisma plaćalo se dvadeset i osam kruna 
ne računajući druge p e š k e š e. On je davao novce ne 
samo prostim osobama, nego dapače i istim svojim radnicima. 
Malo mu je bilo, što bi k njemu dolazili, nego bi se subotom 
po pazaru prošetao i tu ljude lovio nudeći im novce uz 
gornje uvjete. Nemoguće mi je izbrojiti sve, koje je tako gu¬ 
lio, a za ove sam saznao : (fra Viče je čitao iz jedne kartice) 
Tolić Dane p. Ilije, Tolić Dane p. Mate, Raos Jozip p. Ante, 
Radić Josip p. Jozipa, Radić Ante p. Dane, Vujičić Mijo 
p. Jakova, Vujičić Marko p. Mate, Radić Ivan, p. Dane, 
G'ranić Ivan p. Mate, Katavić Andrija, Radić Ante Matin, 
Radić Ante Ivanov ; zatim Polić, Cikoja, Šoljak, Roglić, 
Raos i drugi. Ovo sam ja sve službeno direkciji javio, a ona 
je mukom mimoišla. Upravitelj, kad je vidio, da je svak 
skočio na nj, počeo je praviti mjenice na svoju suprugu, 
a ovjerovljavao ih je u sudu, mjesto kod bilježnika. 

— A odakle mu toliki novci ? — upita don Ante. 

— Znate, što u nas čine. Zajme novaca na banki uz 
šest, a daju narodu uz dvadeset i pet po sto, — ja ću mu. 
Fra Viče kimnu glavom. 

Treći župnik, pop, visok, a košćunjav, koji je do sad 
mučao, poče govoriti: 

— Znate vi svi, ali tebi ću, Niko, kazati, što se je nazad 
malo dana dogodilo od nekog Ante Vujičića s Oraha. Ima 

on obitelj, radio i životario kao siromah. Nego počeli se sve 
sebice ljudi selit preko mora. Dobar dio ih stekao novaca, 
posagradio kuća ; neki došli puni zlata i pripovijedali ču¬ 
desa o Ztlandi, u kojoj se samim mesom dave i još ga psima 
bacaju, o čaju i pustim galunima mlijeka i piva , o laku 
životu i množini gume, o novcima, što ih kao lopatom grću, 
o svom gospodskom životu i ponašanju i što ti ga ja znam. 
Gledao ih Ante, slušao ih i slušao (i divio se kakio liepo go¬ 
vore ingleški) i napokom odlučio, da će i on u sv^et. Reče 
ženi, a ona ga stala odvraćati. — Tko dobro stoji, oni ide 
u svijet, — govorila mu ona. 

N.go on pripeo opanke na noge i s tukom pod pazuhom 
u Vrhgorac. Otišao u Nige. Niga primi tuku, a njemu dade 
rok, kada će se vratiti. Došao on i drugi put, dohodio i treći 
i deseti, a nigda prazan, — prošle i dvije godine, ali mu Niga 
ne dala novaca. 

Nazad tri mjeseca klekao je preda nju i kumio je živim 
Bogom, da mu dade novce. 

— Dobro, dati ću ti, ali mi donesi jednu gudicu od 
vladine race. 

Jadan čovjek tražio i tražio. U nas u Dalmaciji ne 
mogao naći, ili ne htjeli mu prodati. Obadje p6 Heicegovine, 
dok je napokon u nekoga Mije Pavlaka u Veljacima ne kupi 
za pet forinta. 

Kad je donese Nigi, ona mu reče, da traži jamce. Opet 
muka, opet darovi. Nego nekako ih nadje- 

Ja se baš onomadne šećempo Vrhgorcu, kad na jedan¬ 
put čujem viku : „Poludio Ante Vujičić, poludio ! 

— Kako, što ? — pitam. 

— Kako ! ? Dala mu novce, a on eno poludio od ve¬ 
selja, kleči joj pred vratima i pjeva : „Niga, Niga, sveta 
gospe Niga, ti si meni veselije dala”, a kad joj došla mala 
iz škole, uhvatio joj se torbice i sve je ljubi. 


Niga je uzela novce od Ante Vujičića, a on lud sprema 
se u Zelandu ; po vas dan pjeva i smije se ; gleda se izmak¬ 
nuti kako god iz sela, a ne dadu mu. I u onom ludom ve¬ 
selju izgara mu život s dana na dan, dok ga i nestane .... 

Svi mučasmo. 

Najednom će fra Viče ko iza sna : 

— Kako bi se dalo stati na kraj ovomu duženju ? 

— Nek se svijet ne seli, — reče don Ante. 

— A tko će ga hraniti ? 

— A tko nam je stare hranio ! ? Bog, njihovo siro¬ 
maštvo i pravica. 

Prodje i četvrti sat u razgovoru kao čas. .. Zaista, 
toplo i ugodno je u staroj kući vrhgorskoga župnika fra Viče. 

* 

* * 

Skitajući se ko obično od mjesta do mjesta, dodjoh i 
u jedno primorsko selo. Drugoga dana u jutro po dolazku 
ugledah mnoštvo dječurlije, kako nekoga prati. Približih 
se. Mlad, odrpan čovjek ide pred djecom. Rastvorene prsi 
zaštitio je kartonom, što ga je negdje na putu našao. Mršav 
je i opao. Gnjusan je, ko što se ne umiva. Jedno su mu 
uho paklinom namazali. Žive, crne oči vire mu odmah 
ispod obrva, kojima uvrek miga i smiješi se. Nos mu je 
omašan zakučast, a crni brci podastriženi. Na glavi nosi 
dvije izderane kape. Preko ramena prebacio je staru raspalu 
torbetinu. Desnom rukom drži gaće, da mu ne padnu ... 
Ide bos . . . 

On koraca veselo preko rive. Kadikad se prigne i 
skupi kakovu kartušinu, pa je u torbu spremi. Kaže, da 
mu to treba. 

Ja ga ustavih. 

— Kako se zoveš ? 

I — Ante. 

— Plemenom ? 





— Vujičić s Oraha. Nego čuješ, gospodaru, ti si.danas 
puno zaslužio, daj štogod. 

Dadoh mu komad od deset para. 

— Ovo vrijedi dvadeset para* — reče on. 

— Nije, nego deset. 

_Je dvadeset i muči, -— a tada mi namigne, nasmi¬ 
ješi se i proguta jaspru. 

Dogodio se tu i jedan trgovac, pa izvadio forintu i 
pita ga: 

— Koliko para nosi ovaj komad? 

— A šta si ti, šta si ti? — priupita Ante. 

_Trgovac je on, a daje i novaca za u svijet, - - ie- 

koh ja. 

— Aha, čekaj, neka sračunatu. To ti, brate, nosi taman 
sto i pedeset milijuna, — i ludov opet namigne. 

Ante se uputi naprijed. Na rivi su bila privezana dva 
ćozotska broda. On skoči u jedan bragoc. Crno i poti¬ 
šteno njegovo lice zasjalo je, ko kad se razgali naoblačeno 
nebo, na kom se se zasvijetle dvije zvijezde: njegove 
žive oči. 

— Ej, hoćemo li u Zelandu? Ala i ti tamo i ti, gospodine, 
unutra, brzo, ala naši u brod, sada ćemo se oturit, 
vikao je-on i dobacivao svud naokolo poljupce lijevom 

rukom. 

Netko turnu malko bragoc. Brod se maknu s mjesta. 
A Ante kad vidi, da se brod miče, poče plesati po palubi 
od veselja i u svoj preši govoriti: 

— Ej, u Zelandu, u Zelandu! Vozi, voze, vozi, voze, 

vozi, voze, vozi.. 




PLEMIĆKA KUĆA. 

i. 

jematvu je. Vrućina stjerala staro i nejako u hlad. Ja 
besposlen sieo do staroga Jure i slušam, što starac 
priča. Upravo dolazio brod s maštom, što ga dadoše kmeti 
za dohodak seoskomu plemčiu Ivanu. 

— Otkud u njega onoliko baštine? — upitah ja staroga. 

Blago onome, komu se stari u paklu peku ! — on će. 

— Bio mu djed nazad stotinjak godina mrtvi prosjak. Na¬ 
valio glad. Kopali bi ljudi cijeli dan za kapu murava. U 
to petnaeste godine harala kuga. Ne bilo ni u koga ni 
začina u kući. Hodili u M*, u njegova djeda. On ima 
nešto pokvarena ulja. Otkinuo bi od njega, ko da sir reže, 
zamotao bi u komad mreže, pa nos‘ doma. Novaca ne bilo. 
Dobit je računao svrh dobiti, a zemlja bila cijene, pa se 
na njoj naplaćivao. A koliko je općinske muše prigrabio, 
to zna samo on i vrag. Okrenuo cijelo primorje pod kmetstvo. 
Pa što mu vrijedilo, kad mu u cijelom koljenu nema jed¬ 
noga pametna ! Bog ga je pokarao ! 

— A kako ‘no su ovoga Ivanova brata ubili, kako? 

— upitah ja. 

— Ima od toga, ako ćeš, i četrdeset godina. Ivanov 
brat Kleme prodavao nešto robe i pokvarena vina. Tvrdica 
bio, a naprašite čudi, ko cijelo mu pleme. U ponoća bi se 
digao za dva novčića. 

Bilo u ono doba u nas hajduka. Dvojica s granice 
začula o njegovu bogatstvu i silovitosti, pa mu odlučili 
istresti džepe. Došli ti jedne noći i traže vina za novce. 




On ih uvede u konobu i dade im piti. Ljudi se dobro 
napoj'li i u pijanstvu i zaboravili, zašto su došli, pa se 
digli da će čak. 

,,A platit vino?“ — upita Kleme. 

,,'.,Šta vino, kakvo vino? 44 “ — ljutito će oni. 

A moj ti ga Kleme ni te ni ove, nego uhvatio tak, pa 
da će se njim baciti u jednoga od njih. Drugi izvadi nož i 
zakla ga isto ko janje. Kleme je valjda pol metra iskopao 
zemlje ispod sebe u onoj muci, dok je umro. Ona dvojica 
ukradoše mu nešto novaca, što su našli, i robe, pa htjedoše 
izići na dvor. Ali da! Ne mogu nikako preko praga kora- 
čiti. Pitaju jedan drugoga, što je, gledaju se, kušaju opet 
izići, ali se ne da s mjesta. 

Onda će reći jedan : 

„Čuješ, rekao mi je pokojni ćaća, da valja ostaviti 
štogod svoga, kad koga ubiješ, jer drugačije da se ne ćeš 
moći ocijepiti od ubijenoga 41 . 

Ubojica odkroji rukav od košulje i baci ga, a onda 
obojica s novcem i s robom preko ramena opružiše uza 
stijene. U putu bi se svako malo vremena ustavili i 
ne mogli naprijed, nego valjalo uvijek nešto baciti. Pro¬ 
čulo se to i po tragu ih žandari tražili. Jednoga uhvatili 
i osudilo ga u Istriju, a ubojicu mušketala turska straža 
na granici. Kad su ga ljekari parali, našli su mu u srcu kost...“ 

II. 

Starac pripovijeda, a baš mimo nas prolazi zadnji 
ogranak plenrćke kuće, Ivan. 

On je postariji čovjek. Na skoro sasvijem ćelavoj glavi 
ima nešto prosijedih vlasi. Dva mu uha vel ka, klepasta, 
ko da će poletjeti. Lice mu crveno zagasito, ko crveno na 
dimu osušeno meso. Oči mu ko u ribe, nos omašan. Cijela 
mu glava s tankim vratom sličila glavi goliša vrabca. Ivan 
je malen, na jednu nogu šepav. Kad ide, sipi ko konj; kad 


govori, miga vjedjama, trese obrvama i opetuje po sto puta 
istu stvar... 

— A komu će on svoje stanje ostaviti? — upitah ja 
staroga, pokazujući na Ivana. 

— A komu? ! Da sve ostavi za dušu, ne bi je iz pakla 
izvukao ! Ostavit će što ženi, što ju je potjerao, a što 
onoj, što s njim žive. 

— Ti ćeš to znati, pa ću te za to pitati. Kažu mi, da 
je pokojni Jakov R. bio napržit i silovit čovjek ; kaži ti 
mem, kako je on pust : o, da mu Ivan preotme ženu Jelu? 

— Jele je po kući bila takova, pa varala neko doba 
muža. Kad on zaćutio, potjerao je. A šta bi mu ! Nego 
se je on lijepo njemu osvetio. Ubio Ivan, da prostite, gudu. 1 
Jakov zaćutio, ukrao je i razdijelio po komšiluku, neka se 
narod gosti. Tužio ga Ivan sudu. Kad bilo pred sudom, 
pita sudac Jakova: 

„Jakove, zašto ukrade g)spodinu Ivanu gudu?“ 

A Jakov će: 

„uospodine suče, on meni moju, a ja njemu njegovu, 
pa miran i ja i on .. 

I nije mu ništa mogao učiniti. 

Nego ih je Jakov ipak kebao, i Ivana i ženu. Jedan 
put je, kad su se vraćali s derneka, u njih iz puške zapalio. 
Srećom bil) daleko, pa ih ne mogla shvatiti saćima. Ivan 
za to tužio Jakova i Jakov ti izagnjio u Istri. . . 

Ja se oprostih od staroga i podjoh šetnjom, da vidim, 
kako napreduje radnja nove Ivanove kuće. 

III. 

Zidari i radnici planduju. 

— Zašto radi šjor Ivan ovu kuću? — upitah. 

Bit će za kravu. Vidio si, sagradio je lani onu na 
obali, pa mu sad stoje svinje u njoj. 


gudina, svinju (krmka) 


Još zidar u riječi, a dobata gospodin Ivan. 

— Tako se radi, a, funcuti, lupeži mojih truda i 

Radnici počeli nositi stijene. Ivan ih grdi: 

— Brzo ne ćete moći u četiri ni jaje na čivarama, 1 
nositi. 

— Teško je, gospodaru, ne bi ni Vi mogli, koji ste 
lasni, — reče jedan radnik. 1 t 

— Šta ne bih mogao ! Daj čivare, nosi sa mnom 
pa da vidiš ! 

Radnik Jelačić navali na čivare dva veoma teška 
kamena. Ivan je sprijeda, a Jelačić straga. Odigoše čivare 
i nose. 

— Teško je ! — reče Ivan Jelačiću — pusti ! 

Ali Jelačić ne pušta ! 

— Pusti, prijatelju, pusti, bolji si! 

Jelačić nosi i muči! Ivan bi pustio, ali se boji, da ga 
stijene ne udare po nogama. Jelačić gleda, kako se dršci 
od čivara izmiču iz ruku gospodarevih i smije se. 

— Pusti, pusti, prijatelju, u ime božje. 

Jelačić spusti čivare, a gospodar odahne. 

— Jelačiću, dodji sa mnom, pa ćeš piti ; Jelačiću, ti si 
zmaj, znaš, zmaj si ti, dragi, zmaj, prijatelju, ognjeni 
zmaj !. .. 

Ivan i Jelačić podjoše, a radnici i zidari ostaviše 
posao smijući se. 

* 

* * 

Bilo je pred večer, kad sam se rastao sa zidarima i 
prolazio mimo Ivanovu kuću. Pred vratima stajalo nekoliko 
mješaca mašta, Što mu ih donese kmet. Mast ne imao tko 
iskrenuti u badanj. Jaše ponuđih plemenitomu gospodinu. 

— Ti si Jure Korić rečeni Ban — reče Ivan. 

— Jesam, gospodaru — odgovori kmet. 

1 nosiljKa, na kojoj se obično prenašaju stijene (kamenje), prazi itd. 


— Koliko si donio, dohodka? 

— Dva stolitra ! 

— Dva stolitra, a imaš po procjeni donijeti pet ! 

— Odnijela maća, gospodaru ! 

— A šta nijesi sumporavao !. 

— Izjela mi bolest vas novac. 

— Ti si lopov, Bane, čuješ . . . 

Ja sam primio od Korića mješac, da izlijem mast u 
badanj. Odrješih uzicu, ali iz mješca jedva prokapalo. 

— Šta je to, gdje je mast? — govori Ivan. 

— Znate, gospodaru, tijesno je ušće u mješca, pa ne 
može van — reče Korić. 

Ja na veliku muku istresoh ono đropa iz četiri mješca, 
a Ivan je svedjer govorio : 

— Varešikov badanj, Varešikov badanj ! 

— Što govorite? — upitah ja. 

— A, dragi, a, što govorim? Varešikov badanj, eto što. 
Gledaj, prvo bi samo jedan kmet, pokojni Varešik, napunio 
s dohodkom cijeli badanj, a sada ne može ni njih dvadeset, 
a svaki ima više zemlje, nego je on imao. Lupeži su, svak 
lopov, svak lupež. Varešikov badanj, Varešikov badanj ! 

Kad sam iskrenuo mast, upita Ivan Korića, kad će 
donijeti ona druga tri stolitra. 

— Sve mi se u vodu pretvorilo, što sam vam zanio ! — 
reče Korić. 

— A da čijega ši prodavao, lopove, čijega? 

— Nisam, gospodaru ! . 

— Lažeš, lopove, lupetino ! I muči, znaš, muči, bolje 
po te ! 

— Ja mučim, gospodaru ! 

— Muči, Bane, ženu ti... ! 

— Gospodari ste, gospodaru ... — reče Jure Korić 
rečeni Ban i izidje vanka. . . 



ANE KOVAČEVA. 

oditelji ođlučiše oženiti kovača Šimuna Matića. 

Jedne nedjelje zazovne Šimunov otac sve znance, 
prijatelje i starešine kućanske iz komšiluka. Bila po obi¬ 
čaju gospodska gozba. Kad se ljudi počastili, digao se 
stari i poče govoriti: 

— Eto, ljudi moji, vi ćete i sami znati, zašto se danas 
ovako u zdravlju i veselju okupismo. Po starom se obi¬ 
čaju i ja vladam, pa vas zato i zovnuh, da se porazgovo- 
rimo, od koje bi se kuće ženio moj sin. 

Gosti počeše brojiti jednu po jednu u selu i govo- 
rahu : — Ne od ove: lupeška je . . . U drugoj bila čeljad 
lajava, u trećoj upaljena..... 

Na jednom se digne žena staroga i reče: 

— Čujte, ljudi, i moju ludu. Ja bih najvoljela, kad bi 
me moj sin poslušao — a mislim, da hoće —- pa kad bi 
uzeo Luču Antonovu. Znate, koja je: ja bih s njom skla- 
dovala, a sklad je najbolja začina. 

— Hm, — javi se stari Jure Šišić — lijepo je to, moja 
stara, ali ću ti ja i drugu reći. Je mala od dobra ćaće, ali 
ju je oholost preuzela. Kad idje, nina se ; očima vrtli po 
svijetu; gologlava napuha ono vlasi na glavi ko prtvu, 
pa nikakve čipke po njoj, nikakovi vršnjaci u rukavima, 
sapela ono nogu u postočiće, gizda se ko paunica ; — a 
u rukama joj nikada ništa osim ogledala; jedino, što je 
jezik uvježbala, pa je ne bi ni vrag predobio ; nego ajde 
da: ni mati joj uvijek ne muči, 

Stara se naljutila : — Bome ako i nosi čisto lijepo, 
neka je: lijepo na lijepo i ide, a što govoriš od drugoga, 
ja je znam bolje nego ti. Ćaća joj je pravi čovjek, kuća je 
na glasu, a mati ako i pregriješi kadgod jezikom, hvala 
Bogu ; znaš, što mi je pokojni djed govorio : „Daj mi je 
od kuće, pa bila i od kučke.” 

Kovaču bila osudjena Luče i pošalje ga majka jedne 
subote u nje na sijelo. 

Bila je lijepa noć s mjesečinom. Mladi se kovač libi 
strahom, da ga tko ne ugleda. Teško je zakucati na tudja 
vrata; stidno je pristupiti u ovim poslima u čiju kuću. 

Verući se na prstima, zastade na jednom kovačev sin. 
On ugleda i čuje mladog žbira, gdje govori s Lučom An- 
tinom. Htio bi da sluša, ali se boji, da ne čuje nešto ne¬ 
ugodna, i zazebe ga u srcu. 

— Ludove, bolje da znaš ; nije ono mani — pomisli 
u sebi. 

Kovač se ošulja, čučne iza drva i slušaše: 

Luče : Hvala Bogu, moji hoće na silu, da idem za 
onoga buzdu. Ajmemeni, jadna mi majka, za koga me daju. 

Zbir : Pa hajde ; ti znaš, da te ja isto ne bih mogao 
uzeti do pet godina, a tko zna, bi li moji bili i zadovoljni; 
nego se ti drži njega, a ja ću mojim pisati, i čuvaj se. 

Luče: Lako je za me, pazi se ti, da nas ne zateče. 
Čuješ, on će večeras doći ; nemoj se ti izuvraćati, nego 
ćemo se vidjeti sutra po podne u Mile Stipanove. 

Dvoje se mladih poljubiše i rastađoše. 

Kovačev sin se digne, pljucne na zemlju, stisne šaku 
i škrine zubima, pa se uputi kućama. U jednoj kuhinji 
gorjela je svijeća. Kovač dodje pred vrata. 

Teško mu je bilo unići, pa je onako smeten stao pred 
vratima, a iznutra začu razgovor: 

— Nesreća jedna od nesreće, šta ona misli, da je ko¬ 
vačev sin magarac, pa da ne će saznati, ili da mu ne će 

kazati. Ja bih se stidila svijetu i na oči. Eno večeras joj 
je njegova mati poručila, da će doći, — i može svaki 
čas banuti — a ona s njim pod solar, pa pred kuću, i nitko 
joj ništa ne govori. 

Mladoga kovača ganu ženski glas do suza. Otvori 
vrata i bez kucanja, te jedva jedvicese osvijesti, kad ugleda 
punu kuću svijeta i nazove dobru večer. 

Za ognjištem sjedilo pet šest ženskih i zidar, sadanji 
badžanak kovačev. 

Kovač pogleda naoKOlo i ustavi mu se oko na mladoj 
djevojci, koju je bilo crvenilo oblilo. 

— Ona je ono govorila — sjeti se kovač ne skidajući 

očiju s nje. 

A Ani je bio težak njegov pogled, pa mu ponudi stolac, 
da sjedne. 

Vatra je na ognjištu plancala, djevojačka su se lica 
žarila, a svatko je mučao. 

Ane će prva : 

— Šta smo zamuknule, a još tudj čovjek u kući ; 
govorite štogod. 

Zidar počne pripovijedati, kako je dobio na karte 
tri oke vina. 

Mare — Anina sestra — mučaše, uzdahnu samo, — 
a Ane mu reče: 

— Čuješ, moj Stipe, kani se ti karata. Znaš, što stari 
ljudi kažu : „Kartaš će zaigrati i o ženu.” 

A kovaču je raslo srce slušajući Anu, zdravu djevojku, 
kako pošteno i slobodno govori. 

Prolazilo je vrijeme, a kovač nije ni riječi proslovio. 
Napokon se diže, pozdravi sve, reče : „do vidjenja” i otidje 
ravno doma. 

Sutradan o podne govorila je sinu stara : 

— Plašivice jedna, što im se ne javi; ili ćete izjesti? 
Nego si surgao u onih gladnih ušiju ... 

Kovača je zaboljela majčina riječ, ali se ne odazva. 

Dodje i druga subota. Kovačev sin opet podje k Ani. 
Nad je je samu za krosnima. 

— Ane — govoraše mladić — ne budi ti žao, što se 
u tebe svratih. Hoće moji, da uzmem Luču. Rodica si 
joj, znam, ali si i poštena djevojka; kaži mi, svjetuj me. 

Ane je prestala tkati. Puno se je začudila njegovu 
govoru, ali se sabere i reče: 

— Oprosti, brate, ali ja se ne smijem usijavati u te 
posle. Za me može biti najbolja, a tebi se ne svidjati. Jesi 
li odlučio k njoj, hajde, pa vidi. Ako ti budeš zadovoljan, 
bit će svatko. 

Kovač, joj ne znadijaše što reći, već joj pripovijedi 
cijeli dogodjaj sa.žbirom. 

Ani je bilo žao svoje rodice, ali je ne htjede braniti: 
ne mogaše lagati, već mučaše. 

A Šimun se oslobodi, pa reče: 

— Ane, znaš me. Siromah sam, ali su mi tvrdi prsti. 
Reci, Ane, bi li ti pošla za me. 

Djevojka se smete. Obori oči i gledaše na otkano 
sukno. Do malo pomiljiše joj suze. Ona kratko uzdahne i 
odgovori mu : 

— Hvala, mladiću, od srca hvala ; Luče je moja ro¬ 
dica — pa zarida bolno briznuvši u dug grčevit plač. 

— Ti se bojiš — reče mladić — ali sve jedno : Luče 
ne će nikada biti moja žena, — i otidje van. 

Ne prodjoše ni dva dana, a Šimun se stretne s Anom 
na putu. 

— Ane, ne muči me, — reci, živim te Bogom molim, 
bi li pošla za me. 

— Tvoja te majka muči, Šimune, što ne ideš k Luci ; 
a kad bi saznala, da ideš k meni, kako bi se mogla pod¬ 
nijeti sa mnom tvoja, a kad bi pošla za te, i moja majka? 

— Ja sam ti i otac i majka — odgovori mladić — 
obećaj se, Ane, i ne boj se ; pogledaj ove moje šake. — I 
on razvrati pred njom čvrste žuljave ruke. 

— Tvoja sam, — -reče cura i uteče od njega. 

Mladi se je kovač obazirao za njom, a od velike sreće 
i zadovoljstva nije se znao maći s mjesta. 

Kovač je majci kazao sve, što se je dogodilo, a stara 
je pomahnitala od srdžbe. 

— Hajde, nesretni sinko, u što si zapr’o, hoćeš li me 
ubiti? Baci benaviju s glave, a slušaj starijega. Nekakva 
ljubav te mori,, kažeš. Ljubav; Bože moj Bože, nesretne 
li mladosti ! A u moje vrijeme nije se za to ni znalo. Sta¬ 
riji te, sinko, ne će na zlo svjetovati, nego je se kani i po¬ 
slušaj me, bolji si. A vidjeti ćeš, nije Luče loša. 

Šimun je mučao. 

One večeri došao je u Ane. Za ognjištem stala je stara 
Anina baba, odmakla u godinama, nemoćna i jadna. Ši¬ 
mun nije ni riječi prozborio s Anom, već se okrenu k staroj 
i upita je : 

— Stara, kaži pravo, koga je čovjeku više ljubiti, 
majku ili ženu ? 

Anina baba se pomaknu mrvičak, pa će mu : 

— Eto moj sinko, baš kad me pitaš, kazat ću ti jednu 
priliku. U ono davno doba, kad je Gospodin sa svetim Pe¬ 
trom hodio po svijetu, dodje i u jedno selo : Nitko ga ne 
htjede primiti na konak. Kad je bio na kraj sela, pokuca 
na vrata jedne potleušice. Ukućani im otvore, a oni udju 
i zapitaju prenoćiti. 

„Nemam postelje nezaporavne” — odgovori siromah, 
— „jermisežena babi; nego ako hoćete, prostrijet ću vam 
na ognjištu, pa se privalite.” 

One večeri rodi siromahu žena sina. — „Ja ću ti biti 
za kuma,” — reče Gospodin. Krstiše dijete, a Gospodin 
ne imadjaše, što da mu daruje, nego reče siromahu: — 


„Kad budeš ženio svoga sina, javi mise, jaču mu biti opet 
za kuma.” —,,A gdje ćeš ti biti, da ti se javim?” — „Lako 
je za to. Kad dodje tomu doba, klekni na gola koljena i 
pozdravi Gospu. U onaj čas ja ću doći.” - Siromah se za¬ 
čudi vele, ali ne reče ni riječi. Gospodin i Petar, otidjoše 
naprijed po svijetu. Dijete je raslo i uzraslo do ženidbe 
i ćaća ga nagna, da se ženi. Kad su se skupili svatovi, pade 
• ■ staromu na pamet riječ putnika, pa kleče na gola koljena i 
pozdravi Gospu. U tili čas stvori se pred njim’Gospodin. 

Svati se upute po djevojku. Mladi se vjenčali i vra¬ 
ćah doma. Kad su bili blizu sela, — a onuda je pred njima 
tekla rijeka, — zaleti se obad u nozđrve konju, na komu 
je jašio mladoženja. Konj se od muke pomani i poleti u 
rijeku. Mladoženja se utopi. Nastade tuga međju svatima. 

■ ■ Mrtvaca staviše na sred kuće. Stade nabrajatanja oca i 
matere, a jadna se žena žabi u nugao i od tuge ne mogaše 
m plakati ni govoriti. Otac i majka jaukahu: „Zašto 
nas voda ne proždere, nego našu hranu!” A Gospodin 
slušaše sve i reče staromu : 

„Eto, stari, tvoj je sin mrtav i od roda nikoga više 
| nemaš ; lezi ti mjesto njega, a on će oživjeti.” —- Stari se 
nakanjivaše da legne. 

.. Tada Gos P odin reče majci: „Eto, stara,, dala si mu 
■ život, stara si i brzo ti se i onako smrt primiče. Ako ćeš 
ga zamijeniti, možeš: ti ćeš umrijeti, a on će oživjeti ■ 
lezi samo k njemu.” 

Stara plakaše i pogleda na muža, pa ne htjede. 

Tada Gospodin podje k mladoj nevjesti, podigne joj 
glavu i reče : J 

„Hajde ti !” 

A ona se diže i leže uz mrtva muža. 

Gospodin — slava mu i hvala — uskrse mladoženju, 
ah ne ubi mu žene, nego mu reče: 

N. Andrijašević; Iz neretvanske krajine. 

■ 

„Čuj me dobro, mužu ! Ako vidiš, da se topi otac 
tvoj,'majka tvoja i žena tvoja, najprije skoči i spasi ženu, 
pa taman ti se otac i majka utopili ! 

Starica ne govoraše više, a kovač se diže i pristupi 
k Ani, upre svoje oči u njezine i reče joj : 

— Jesi ii čula ? ! Mene proganja moja majka radi 
tebe, ali se ipak ne boj. Bog je na našoj strani !... 

Teško je opisati, koliko je jada vidjelo dvoje mladih- 
Na Anu je navaljivala Luče i majka joj. Šimuna je njegova 
stara klela, a on podnašaše mirno, sretan, što mu otac još 

ne zna. . 

Ane je puno trpjela. Isti njezini ukućani ne puštahu 

je na miru. Ni sam Šimun — ne đolažaše k njoj. 

Jednom ga srete i reče mu : — Sitnune, ti si me za¬ 
boravio ; zašto me ubijaš ? ' 

On joj pripovijedaše, kako mu majka mahnita, kako 
proklinje i jedno i drugo i kune se, da je nikada ne će pri¬ 
miti u kuću. On je ipak ko benast od muke, a ne dolazi 
k njoj, jer zna, da bi puno pretrpjela. — Nego, — reče, — 
dat ću novce zidaru nek sagradi kuču u uvalici na onomu 
tvomu zemljištu, pa ćemo se vjenčati i-tamo živjeti sami. 
Upitaj svoje radi zemlje i Štipana, pa mi kaži. 

Poslije mjesec dana gradio je zidar novu. kuču. 

Imao Šimun zapisati navještenja. Žao mu bilo išta 
učiniti mimo roditelja. Otidje k ocu i kaže mu sve po istini, 
zašto nije htio Luču, a kako mu je majka protivna Ani. 
— Ako će me i Bog pokarati, meni ne bi srce moglo odo¬ 
ljeli, da mi majka nju proganja, pa ću sam, ćaća, u onu 
novu kuću, dok se stara smiri, a s tobom ću jednako ra¬ 
diti ko i do sada. Blagoslovi me, oče, i oprosti mi puno. 

Starac nije znao, što će. Ljutit je bio na sina, a opet 
mu je davao pravo. Ne mogaše ništa, nego zaplače i.P 10- 
mrlja. ; — Ti, moj jedinak, ne ćeš ispod moga krova ; ja ću 
umekšati staru. 

Iza prvog navještenja dodje Šimunova majka dom? 
i drhćući od jeda i muke navali na muža, da istjera sina 
iz kuće. 

U starom uskipi žuč na ženu i izgrdi je. Ona mu 
odvrati, a njega zanese jed, htjede je udariti, ali mu pade 
kap i on se strovali na zemlju ko mrtav. 

Staromu ostade uzeta cijela desna strana. Jedva se je 
kretao. U kući nastade mir od straha. Šimun zaustavi na¬ 
vještenja, dok ga sam otac, koji za petnaest dana nije ni 
s kim progovorio, k sebi ne dozove i reče mu, da navje¬ 
štenja govori i odmah se oženi, jer je on još za mala, a 
htio bi vidjeti, gdje mu se omlađjuje taptina. 

Šimun se je vjenčao s Anom., Staromu se nije ispu¬ 
nila njegova želja. On umrije mjesec dana poslije vjen¬ 
čanja. Na smrti preporuči ženi Anu. 

— Vidiš je, je li mirnija, nego angjeo božji; grehota 
je, da je uzmeš na ozub : stiglo bi te božje pokaranje. 

Stara je plakala za svojim drugom, a u srcu joj je 
plamsala mržnja na Anu. 

A ona je jadnica uvijek mučala i radila, a s£ara ju je 
mučila, na nju se brecala, bez razloga je korila. 

Ane se nakon šest mjeseci osjeti trudna. Kaže mužu 
i uz put ga umoli, nek reče materi, da je ne proganja: 

— Ili znaš, nije lijepo, da se tebi tužim na nju, ja 
ću joj sama pred tobom kazati. 

I rekla joj je: — Majko, vidim, da ti nijesam na srcu, 
kaži mi, što sam ti skrivila i oprosti mi. 

A starica, kojoj se je Ane prvi put usudila nešto da 
kaže, jedva dočeka čas i ciknu ko zmija : 

— I jezik si ispružila, kučko jedna. Zar hoćeš i mene 
ukopati, ko i starog ? 

Ane izgubi svijest. Muž je odnese na postelju. Pri¬ 
digla se je, ali joj život ginjaše. Ona bijaše samo srce, a 
u srce je dosta i taknuti, da života nestane. 

* 

Bolesnica rodi sina, maloga Matu. Zavoljela je svoje 
dijete više nego sebe, tetošila ga i milovala, cjelovim ga 
obasipala i ne bi ga bez suza iz ruku puštala. 

I stara se je razveselila svomu unuku. Hvalila se je, 
da joj puno sliči. Nosila ga je ispred majke, — i ne pazeći, 
koliko je tim ubija, — pa ga ninala i pjevala mu. 

Šimun je sve gledao, sve znao, ali je mučao i puštao, 
da mu žena na oči gine. A ona mu se nije nikada potužila, 
nikad ga prikorila. 

Milujući dijete svoje na prsima, izdahnula je kao ptić. 
Ukopaše je blizu zida nove ograde u ukopištu. 

Kovača je ubila i postarala ženina smrt. Buncao je 
prvih dana, govorio svega na majku, dijete joj iz naru¬ 
čaja otimao i pitao ga : — Gdje je tvoja majka, gdje ? 
Napokon ga stara nagna, da predje u novu kuću. 

U zabiti daleko od sela i ljudi živio je čovjek hraneć 
se svojom tugom. 

* 

Na dušni dan dodje kovač s majkom i s djetetom, 

da obadje grob svoje žene. 

Mande je držala u naručaju unuče i mirila ga, da ne 

plčiČc 

Seoske žene su se okupile oko starice i žalile bijedno 

siroče. Mlade majke plakahu. 

Kovač se je skrštenim rukama ustabočio čelo ženina 
groba ko međju ruševinama još preostali stup od nekada 

lijepe zgrade-' 

A dijete je plakalo, cvijelilo . .. Okrenulo je glavu 
prama starici i pružilo svoje male ručice tražeći njima 
staričine presahle, ledene grudi-■ 


BOLEST U KOVAČEVIH 


i. 

TAanas je treća nedjelja na izmaku, da se Šimun Matić nije 
dotakao čekića ni naložio vatre u kovačiji. On — kršan 
čovjek — okanio se posla i zato se na pola razbolio. Ci¬ 
jeli bogovetni dan zaviruje u kovačiju i gleda nekako polu 
prezirom, polu tugom na obješene maškline i motike, na 
pobacane brave, kosijere i trapnje. Česabise rukama'do¬ 
takao, sve bi bacio i samo uzdahnuo : Ne da mi se radit, 
pa Bog, — a onda bi mu se guste obrve stisnule, čelo namr- 
štilo, usnice jače približile, a podstrižena prosijeda brada 
i neuredni brci malo oskočili. 

Eno ga i sada prislonjena na vratima od kovačije s ru¬ 
kama u džepu. Ne prodjoše ni dva časa, obuze ga obični 
nemir, potegne ključem vrata, pritvori ih i poče se pe¬ 
njati uza stepenice. Udje u kuću i zakrene na lijevu 
stranu. Stupi u malu sobicu, gdje mu je ležao jeđinak. 
Teška ga je bolest postelji privezala. 1 liječnik ga je 
obašao, mrgodio se, pa „samo da utješi” kovača, jednu 
jedinu dobru riječ rekao : „Ima još nađe“. 

Uz postelju na škrinji sjedi kovačeva majka, — stara 
Mande — malašna i pognuta, niska čela, podbuhla lica. 
Obrva skoro nije ni imala, a dva crna, suha, svijetla oka 
uvaljena u vjedje bez trepavica kazivahu staricu na daleko 
vješticom. Nos joj je bio- dug i šiljast, usnice se na krajima 
spustile, a kad bi ih rastvorila, vidio bi samo dva očnjaka 
s jedne i druge strane. Iz usta je starici uvijek suzilo, te 

bi se ona okrajkom crvene marame na cvijetove, koju je 
na glavi nosila, svaki čas utirala. 

Starica je u ruci držala „moći” — malu, čudnovatu 
lepezu od hartije, koja je bila na drveni držak pričvršćena 
i na njemu se ko klupko u stotinjak vrpca vijaka. To joj 
dade fratar za suknene bječve i dvanaest kokošijih jaja, 
da njom tjera muhe s bolesnika, a ujedno da mu kakova 
nauda ne naudi. 

Kad Mande ugleda sina i ne čekajući, da je upita, pro¬ 
šapće : 

— Uvijek jednako. 

Kovač duboko uzdahne, sjedne na stočić, stavi ruke 
na koljena, a pogled upre u bolesnog mališa. 

II. 

Na zidu je visjela starinska ura i glasno, osječito naz¬ 
načivala kretanje njihala. Muhe su dosadno zujale oko 
glave bolesnika, a starica ih je plašila. „Zlo je, kad se oko 
koga puno mušica kupi”, mislila je ona bojeć se za unuče. 

Dječak od kakovih dvanaest godina leži blijed i znojan 
na postelji. Oči su mu poluotvorene, suzne i tmurne. 
Kosa mu se priljepila čela. Diše brzo i prekinuto. Prarna 
njemu je jedini obločić na zapadnoj strani zida, okrenut 
k moru. Starica je „radi prokletih mušica” pritvorila kapke, 
na kojima se je jedva znalo, da su bili negda bijelo oma- 
šteni. Sunce je kroz daske prodrlo, pa su se na mjestima, 
gdje su latice čavlima za stranice kapaka pričvršćene, uka¬ 
zale male rupice, kroz koje se je krala jaka svjetlost dana , 
a kad bi ih sunce obasjalo, ukazali bi se na zidu ili na ta¬ 
vanu svijetli maleni kolobari. 

Polutama i vonj znoja širio se je izbom. 

Baba je u čaši miješala kamomilu i prinijela žli¬ 
čicu ustima maloga. 

Kovač je mislio po stoti put uvijek jedno te isto. 


Eto na ! pa na jednom. Danas stoji sa mnom u 
vignju, poteže mi po običaju palicu, zdrav i veseo. Još mi 
kaže: „Čuješ, ćaća, daj mi gvoždja, učiti ću se i ja kovat: 
učiniti ću za se jedan mali, mali lukić.” A ja mu dao i 
meni srce raste gledajući ga, kako po nakovnju tuče. Su¬ 
tradan donio ja gvoždjija, da ću mu načinit novu postelju, 
jei nije vise prilika, da s babom spava. U jutro radili, a on 
popodne: „Ćaća, ćaća, đrž me, ne mogu stati na nogama!” 

i eto ga sada tako !... I otac skine kapu s glave, za- 
vrati neočešljanu, kuštravu kosu na zatiljak, otare ru¬ 
kavom znoj sa čela, puhne na sva usta. i opet stavi kapu 
na glavu. 

Sunce je zalazilo, a zapad se je u dnu crvenio. Dijete, 
čim je jenjala svjetlost, rastvori bolje oči i upre pogled u 
svijetli prostor izmedju pritvorenih kapaka. On gleda 
vidi u njemu gvozdeni štap na dnu ražaren. Kako njihalo 
tuče, čuje oca, da po štapu čekićem udara, da sve varnice 
skaču, a u kucajima srca svoga razaznaje teško i prekinuto 
disanje očevo, koji se je zaduhao od truda.... I to traje 
dugo, dugo .'.. Stap ne će da se hladi, otac ne prestaje 
udarati, nego je uvijek zapijehan od umora, znoj mu se 
1 obara niz obraze, lice mu se nabire od napora .... A ma- 
I lomu je oca milo i bunca kroz vrućicu: „Počini, ćaća, stani, 
dosta, vidi ga !.... ”, ali ura ne će da se ustavi, sunce 
sporo zapada, a srce još kuca_ 

III. 

— Čuješ, majko — reče kovač — ja idem u selo krč-, 
maru, nek mi piše badžanaku dva slova, da pusti ovamo 
Maru za koje doba. Ti si i onako slaba, pa ne možeš svukud 
doprijeti. Grehota je, da se tako bez potrebe kostolomiš.. 

Ja je ne bi zamučila, da sam na tvomu mjestu, 
ali eto, kad si zasnijetio, a ti hajde. 

Kovačeva kuća bila je od sela udaljena po prilici dva¬ 
deset časa dobra hoda. Cijeli put je zasadjen maslinama. 
Izmedju kuće i sela na malome ratu nalazilo se groblje i 
samotnika kovača još bolje čuvalo u zabiti. 

— A znaš li ti, gdje sada kovač stoji sa svojom ma¬ 
terom vješticom ? ! — govorila su djeca. — Onamo, vidiš, 
iza grobova. Gledaj* kako se dim baš nad čemprese uz- 
vija. Tamo stara svakog ponoća odleti, otvara ploče i krade 
mrtvačke kosti za čare .... A sin joj ? !... Pravi vje¬ 
štac ! Odnio bi te na očima, da ne rečeš ,,u ime Isusovo”, 
kad ga ugledaš. 

Sunce je bilo zašlo. Kovač zaokrene uza stranu, samo 
da ne prodje kraj grobišta. Zašto, to je sam pred sobom 
tajio. 

Našao je krčmara u krčmi. 

— Piši mi, Andrija, badžanaku — govorio je pre¬ 
kinuto kovač, — da je stara, slabo, i da ima petnaest dana, 
da nije oka sklopila, i da je već sasvijem pala i da ne može 
dati načina djetetu kako treba, i da je malomu svaki dan 
to gore i da uvijek manta i od podne do ponoći da ne zna 
za se. Onda mu dobro pripomeni, da sutra pošalje ljekara, 
a da ću ga ja platit, a onda da amo pusti ženu i to sva¬ 
kako na koji dan, i puno ga umoli, i kaži mu sve, kako 
je, i preporuči puno ... 

— Dobro je, odgovori krčmar, umakajući zama- 
zano gušće pero u crnilo od sipe i pišući po nečistom listu, 
koji je iz starog notesa isparao... 

Već se je smračilo. Kovač je bio nešto mirniji, kad 
se je kući vraćao. Nije ovoga puta ni obilazio groblja, nego 
je uz more šetao može biti za to, jer nije mogla od mraka 
da ga svrati bijela crkvica, što je jedva provirivala iz- 
rnedju maslina i čempresa. Tek kad joj se približi, sjeti se, 
da nije imao onuda proći, pa htjede okolati preko baština. 
Ali je bilo kasno. On je već razabirao blizu zida ukopišta 

bijeli kamen i križ na grobu svoje žene.... „što me 
bježiš: ?” činilo mu se, da progovara maleni uzdignuti 
humak . .. „Zar, jer ti sin bolestan ? I moje je on dijete, 
dodji . .. ” I kovač — podje i ustavi se pred grobom svoje 
žene. 

IV. 

Svugdje je naokolo tama, koja je nekim pepeljugastim 
velom pokrila ploče uredjenih grobova, u koje su se bra¬ 
timi ukopavali. Na malenim humcima ko da obigravaju 
zadnje zrake umirućega svjetla, verući se oko kog busa 
cvijeća ili kamena, što je zapao medju zemlju, pa ti se 
pred očima bliješti, ko da se ona nadiže i opet pada, te da 
će se sada na ukazati podbradjena glava mrtaca i izmedju 
kakvoga grmećka viriti, može li izaći, da plaši. 

Kovač stoji prislonjen na ogradu, a oči mu lete na 
prostor izmedju zida i ženina groba, pa ga mori misao : 

„Vidiš, ovdje je baš mjesta za jedan maleni grob”. 

„Da, da, ondje će mene ukopati. Pravo je, da uza nju 
na uvijek počinem”. 

„Ali malo je mjesta za te”, — ko da mu nešto šapuće, 
— „dosta je taman, ali za tvoga sina? Pogledaj samo ! 
A neka siroče uz majku počine, vjeruj, tako je dobro, pa 
će tako i biti !...” 

„Ne smeta, da me i stisnu, kad me budu u jamu uva¬ 
ljivali, ne će me boljeti !” 

Kovač se provuče uza zid jedva jedvice i u sebi priznaje: 
„jest, taman je za nj dosta”, a pruža ruku za križem i na 
glas govori : 

— Zardjao je ... Valja ga omastiti... Čekaj, da se 
po čemu nije rasklimao ... Nije, dobro sam ga učvrstio ... 
i on uvijek gleda i tiče križ i stiska ga jako, jako, da ga i 
prsti bole... 

Napokon se skoči i zabrza, da će doma. Ptica prepla¬ 
šena odleti iz bližega grmećka, a kovač se ustrese. Zar je 
u njoj duša kog pokojnika, pa hoće da se spusti na grob 
najdražeg mrtvog bića i da mu pripovijeda, kako je kovač 
došao k ženi, ne da se za nju Bogu moli, nego da gleda, 
je li dosta mjesta uza nju, da ukopa dijete? . . . 

I kovač strese glavom od muke, stavi ruku na čelo i 
osjeti, da se znoji, pa promrmlja : 

— Što je ovo meni danas, ja sam stalno bolestan — 


Ledeni lahor burina ušulja se kroz masline i čem¬ 
prese, a tihi, tihi šum otajstveno se je sterao nad malenim 
humcima : rekao bi: mrtva majka uzdiše i šapuće molitvu 
za bolesno dijete- 

j ' V. 

Sutradan bila je nedjelja. 

Malo poslije podne došao je badžanak kovačev i pri¬ 
povijedao, kako njegova žena Mare nije mogla doći, jer 
mu je najmladje dijete bono, pa kako je mjesto sebe njega 
poslala; kako će se u sunce umicalo svratiti kum kovačev 
i kako će doći ljekar do dvije ure. Kovač se je sam sobom 
ljutio : „Koga će mi belaja on ; nije ni za šta, nego za 
smetnju, a ne zna ništa nego piti. Moliti mi je Ivu, da ostane 
noćas, ako bude potreba. 

Ive je bila u rodu s pokojnom Anom, kovačevom 
ženom. Ko obično svecem, došla je i danas, da vidi dijete 
i uredi kuću. Starica se nije dobro s njom podnosila, što 
joj Ive nije dala, da puno oko djeteta prpa. I malo prije 
se skoro ne pokaraše. Dijete upita vode. Starica mu doda, 
pa će onda: 

— Kako ti je, Mate moj? — Mali ne odgovara. 

— Hoćeš, da te prevrnem? — On opet muči. 

Jeli ti vruće, hoćeš još vode? Kaži ti, dušo, babi 
svojoj, sve će tebi tvoja baba ... — 

— Ostavi to dijete već na miru, — naljuti se Ive. 

A starica ni ne slušajuć primakne malomu čašu, da 
će mu dodati piće, ali joj se tresaše staračka ruka, voda 
se prolije, a mali zaplače. 

— Molim te Bogom, pusti ga na miru. Što za koga nije, 
nije, — reče Ive. 

Stara se digne, sjedne na škrinju, skrsti ruke na prsima 
namujsi se, uzdahnu „Bože moj, Bože moj !” i pogleda 
poprijeko Ivu, da ju je do dna duše zazeblo- 


— Pripazi mi na maloga, — reče joj stara pošto 
je badžanak došao, kao da je zaboravila sve, što je na nju 
imala — dok se ja iz crkve ne vratim. Nemoj ga ti puštat 
sama, a ako mu bude što gore, pošalji po me. — I izidje. 

Starica sidje u vrt iza kuće. Tromim je korakom 
kroza nj stupala. Ustavi se pred rascvijetalom blitvom. 
— Kako se je lijepo rascvala ; — govorila je, — bila sam 
je namijenila za sjeme, ali eto, hvala Bogu ! prešnije 
je njegovo zdravlje. — I ona braše cvjetić po cvjetić. 

Tada stupi k ogradi, pod kojom je na dva kamena 
stala prislonjena stara na po gnjila daska, a na njoj jedan 
pitar i tri četiri razbijene lopiže zasadjene cvijećem. Bilo 
tu mažurane, bosiljka, kalopera i karanfila. 

Starica je brala. Od karanfila bio je jedan jedini 
procvao. 

„Žalosti moja”, mislila je, „prvo bi ga moj Mate u 
bijeli ubručić uvio, pa u gornji džep od jakete stavio ! 

I lijepo bi ga ljubio, a sada da mi ga crna zemlja raduje !” 
pa nadostavi glasno : — oslobodi Bože i Sveti Mijovile ! 

Ona se prignu i otkine lijepi rascvjetali crveni karanfil. 
Htijući ga staviti medju drugo cvijeće, oćuti njegov fini 
miris i htjede da ga bliže primakne, ali se sjeti i reče : 

Ovo je za Gospu, ovo se ne smije i ne pomi- 

riše ga — — — 

Iz džepa je izvadila malenu crvenu vrpcu, kojom 
su bile vezane posvećene svijećice i uzalud se je mučila, 
da njom sveže ubranu kitu cvijeća. Sad bi joj ispao struk 
bosilja, kad bi se omaknuo cvjetić blitve, a ona bi se mirno 
saginjala, kupila i opet u kitu slagala. Napokon kao da se 
je dosjetila, stavi jedan kraj vrpce u usta, a drugim 
omota oko kite. I tu joj po štogodj ispadne, ona daće : — 
baš mi ruke drhću ! — vrpca joj se izmaknu iz usta, cvijeće 
popada po zemlji. Tada stavi vrpcu na dasku, izreda 
na njoj cvijeće i kojekako ga sveže, izvadi krunicu, sklopi 
obadvije ruke oko kite i prebirući po očenašima uputi se 
k crkvi. Kadikad samo otme joj se uzdah i ona prošapće : 

— Daj Bože i blažena Gospe, nek reče ljekar, da će 
mali ostati ! — 

VI. 

U kovačevoj kući ušćemala se ženskadija. Najviše 
se čuje stara Drna. Ona se čudi, što su zvali ljekara, jer 
što ljekar može proti zlim očima. Neka govori, tko što hoće, 
ne će joj nitko izbiti iz glave, da je nauda. — A tko ? — 
pitaju ženske. Nastane šapat. Jedna drugu gura laktom, 
obraća oči na dijete i mudro kima glavom. Drna poteg- 
nula Ivu za rukav, namignula joj obrvama izvela je van 
i na putu joj govorila : 

— Što si ti pamet izgubila ? Zar ne vidiš, kako mu 
je stara srce ispila ? Nije se ona mogla s nevjestom, pa dok 
je nije ukopala, nije joj bilo srce na mjestu, a sada joj je 
žao, što je i njezino dijete živo. On je sve kriv, on kovač ! 
Ne bijaše joj kazivati, da ne će mali više s njom spavati. 
A i mene ucvijeli. Naredio mi kovač, da spravim malomu 
novu slamnicu, a da će mi on staviti bravu na škrinju. 
Nego ona, stara vještica, Bog je smeo! A i ti, šta misliš ? 



Tebi je pokojna svoje, da dobro znaš. A što bi ti muž u 
Americi, da ti to dijete u tebi ureče ? Ne bi ti. on, dušo 
moja, nikada više na oči. Nego se od djavla prekrsti, a 
večeras obidji oko kuće i poškropi krštenom vodom, da 
ti u kuću ne doleti. 

Ive i Drna podjoše put sela ... 

Badžanak stoji na vratima kuće. Nedjelja mu je danas, 
u špagu su mu dva forinta. Istina, ima u kovača domaćeg, 
tvrda vina, ali on tvrda vina ne pije. Badžanak je ljut. 
„Uh, ova ženskadija, vrag ih prekinuo !... Ča, ča, ča ... 
nigda im ono jezičine ne miruje-” ,,A žao mi je ko¬ 

vača, duše mi moje. Imati jedinka, pa čekat svaki čas, da 
dušu pusti. A šta ću mu ja jadan ? Da mu mogu pomoći, 
dao bi i krvi ispod vrata, a ovako .... ” 

Badžanak ugleda pred kućom kovačevo pseto. Sidje 
niza basamake i vabi ga : — Na, mali, na ! — Maši se za 
piljak, pljune u nj i baci ga prama selu. Pas poleti, a ba¬ 
džanak za njim. I to se opetuje, dok se zidaru ne učini, da 
može slobodno promisliti: ,,A sada i onako sam na po puta 
do u selo, idem pozdraviti Andriju, prijatelji smo !” — 
i on otidje u krčmu. 

Već se je mrak uhvatio, a on još igra i gubi. Na jednom 
zazvoni „ura noći”. 

- Što ’no zvoni ? — pita on. 

Biti će mali umr’o, — reče mu drug na igri. 

Pijani zidar se rasplače : — Uh jadan ti li je on za 
Boga ! Znao sam ja da ne može ostati, a i meni je pisao. 
Vidiš : na časne ruke Štipana Šole. Na, Andrija evo uzmi 
sve, sve ću ja platit. K vragu i šoldi, kad Mate više 
nema... 

Tada se odtetura iz krčme i uputi se u kovača mi¬ 
sleći, što će i kako će, kad preda nj dodje. 

VII. 

Pred samu noć, javio se je Šimunu njegov kum : — 
Što je od kumčeta ? 

_ A eto, — kovač će, — uvijek isto. Ljekar je rekao, 

da mu noćas stoji ostati ili ne ostati, a < sam znaš, da ljekar 
ne reče, kako je, samo da ne prestraši ; a vidiš, meni se 
čini, da sam ja stalan, da mi ga je pregorjeli. 

— Nemoj bolan tako ! Vjeruj mi, što se više čemu 
nadaš, da će te manje stići. 

„Jest”, mislio je kovač, „ali nadam li se ja tomu ? 
Bože, uzmi i mene, ako ćeš njega. Pa čemu cnet ne biti 
spreman ? Kum ima razlog. Nada vara. Zašto bih ja vje¬ 
rovao, da će ozdraviti, kad me strah ubija, da će sigurno 
umrijeti!” Tada poče sama sebe uvjeravati, da će mu svr¬ 
šiti dijete : „Eno ga na, toliko dana ništa ne jede, uvijek 
u vrućici, nigda pri svojoj svijesti, pa kako je moguće, da 
mi ostane živ ?” Tad reče glasno kumu : 

— A moj brate ! Znam već, da mi leži mrtvac u kući, 
pa mi je isto na srcu, ko da sam ga odavna izgubio. 

U to iznenada dobata u sobu, pognute glave, obje¬ 
šenih ruku, zaplakanih očiju zidar. Polagano pristupi k bo¬ 
lesniku, uzdahne, okrene se kovaču i pridušenim, plašivim 
glasom reče : 

— Kad je umr’o ? 

Kovač se trže ; skoči ko mahnit do postelje i plašivo 
pogleda sina. Dijete je mirno spavalo. Kovač podigne obrve 
stisne vilice, zakima glavom, pogleda oštro badžanaka i 
sjede na svoje prvašnje mjesto. A zidai se spusti u nugao 
bojeći se i očiju podignuti. 

Kum je mirno pušio iz lule i svaki čas pljucao. 

Ti se ne boj ništa, — ppčme on, — za to, što ljekar kaže. 
Kazati ću ti, kad smo baš na toj o ljekarima, što se je do¬ 
godilo momu komšiji, badžanak ti ga dobro zna. Digoše> 
brate, ljekari ruku s njega. Jeli mu umrijeti je, a on što 


će, zovni Petra Jurina. Došao ti Petar i pita ga : — Šta 
je tebi ? ,,A šta ; boli brate sve, cijeli život od rane ; bio 

zardjao nož, pa se pozledilo, što li ?” A bila mu rana baš 
na lijevoj strani spram srcu. Petar ga gleda, prevrće, obrće, 
stiska onu ranu, pa kaže : — Ne boj se, brate, tebi ne će 
biti ništa. Tada on otišao, osam dana po planini trave 
sakupljao, zametnuo se punom vrećom, pa ga u trave obavio. 
Potla sedam dana lazvio ga. Bonik bio vas u živim pri- 
ještim, ne možeš ga od jada gledat, a ona trava udara, da 
te Bog sačuva. Petar ga još jedan put povio u druge trave, 
a poslije tri dana moj ti ga se komšija digao zdrav ; rana 
zacijelila, samo ondje, gdje je bila, napelo se nešto pod 
kožom ko jedan mali piljak, pa kakogod srce tuče, onako 
se i on miče. Zaćutio i ljekar za to, pa zovne Petra u sebe 
doma. Nudio mu hiljadu forinta, da mu kaže, s kojim ga 
je travama ozdravio. Petar se ne dao umoliti, a ljekar ga 
tužio sudu i utjerao u tamnicu mjesec dana, za to, što 
je čovjeka na život povratio. Eto, sada možeš poznati, što 
su ljekari. 

— Magarac, — ozva se iz nugla zidar. Kovač muči 
i nešto misli. Kum izvadi uru, pogleda u nju, reče, da mu 
je kasno i oprosti se s kovačem. 

Badžanak se digne, progundja : — i meni valja hodit, 
mala mi je slabo, a sutra opet radja ; zbogom Šimune, — 
i odvuče se za kovačevim kumom. 

Šimun ih otprati do pred kuću i nazove im dobru noć. 

— Nesretniče, nevoljo jadna ! — govorio je ljutito 
kovač gledajući za pasancetn, — žalibože one zlatne žene 
■ • •. i htjede naprijed, ali ne uzmože, jer ga uhvati 
stid i kajanje i nehotice se upita : 

— Zar sam ja bolji od njega ? 

Kovaču se uzdrhta srce, a zavrti mozag, ko što obično 
biva, kad jako čuvstvo prijekora i boli grizne čovjeka, a 
ta bol zamjenjuje sjećanje na duge i teške dane čovječje 

krivnje, koje dane on ne će da spominje, i ako ih predobro 
znade, nego bi htio, da ih na silu zaboravi. 

A zaboljelo je kovača, radi njegove pokojne žene, nje¬ 
gove dobre Ane ... 

VIII. 

Iza toga udje Šimun u kovačnicu i poče na glas go¬ 
voriti : 

— Lijepo govori kum i valja da je onako. Ako se 
čemu nadaš, ne će ti se dogoditi. A ja idem, pa ću pripra¬ 
viti, što treba. 

I zadovoljan što mu je pala na um jedna sretna misao, 
htio ju je izvršiti, a da ni ne misli na ono što i radi koga 
će raditi. 

U kovačiji se okrene naokolo i govoraše : — Eto me 
i ovdje. Da, da, malo da ne zaboravih : imam puno radje. 
Mate Jurin donio mi je mašklin. Čekaj, gdje no mi je ? A 
ha ! stavio sam ga na treći klin od kraja blizu gvoždjija 
za postelju .... Ali opet to ! Što mi pada na pamet.... 
U nuglu je sjekira Jure Viskića. Kad mi je donese, reče 
m i : _ Vidiš, pribio sam je o krek, a u njemu bio kamen. 
Dobro me je služila ; otkad si je god skovao, nisam je dao 
na kovača. Evo sada šest godina da je u mene. Dobro je 

uredi, pa mi je pošlji doma po malomu-— Jesam li 

lud, što mislim na to bez potrebe, kad se i onako ne mogu 
za sada prihvatiti posla. 

— Bolje, da mislim na dugove. Fratar mi je dužan 
za novu bravu, ali lako mi je za nj. On mi uvijek poručuje 
po malomu .... nu baš, Ante Milošević mi je dužan osam 
ili devet forinta ; zbilja imam na daski zabilježeno. I pri- 
makne se, da broji na crnom ošitu bijele brazde kredom 
povučene: — Jedna, dvije tri, četiri, pet, šest, ... sedma 
i osma bila je prekrižena. — Aa.... benast li sam ! . . • 
ono sam odbio dva forinta kupljena gvoždja za postelje ... 

. Pa sto, što se ominjem ..... — Otidje i uze sa 
zida gvozdeni Štap govoreći: - Nema druge, hvala Bogu 
on dao, on i uzeo !. „ moje će dijete umrijeti i što ... ’ 
— — Hoće umrijet, ali kada, to je u božjim rukama, 
- - iznenada progovori Pavao Jurin, koji se je vratio 
gajetom punom pržine i pristao pod kovačevu kuću — 
Hvaljen Bog Šimune, ti uvijek za poslom. A čemu ti to 
u ruci ? Daj da pripalim lulu. 

Kovač se smete, ali ipak odgovori: — E da bi Bog 

dao, ali za nj nije više života. Sama kost i koža, a bolest 
ne će da jenja. 

Pavao otide za poslom. Šimun je bio zadovoljan jer 
ga nije drugi put upitao, što je skastio raditi. - Da, čemu 
to, čemu ovo .... uvijek, da im je znati za tudje’posle. 
Pa čemu je, da je, što je njemu za to ; a meni je za to, jer 
će mi sin um .... što će mi svak i zavirivati u kuću. Nije 
više čeljade slobodno ni u sebe doma raditi, što hoće ; 
Namrgodjen i ljutit lupi vratima i zakrakuna ih. Navali 
na prozor dasku, da se iz vana svjetlost ne vidi, podupre 
ih komadom drveta i pristupi k vignju. 

. Uzme °P et šta P 1 P 0 č e govoriti glasno : — Kad sam 
Mati Dankinu skovao križ, bilo je u većoj priječki šest 
pedalja, a u manjoj četiri. — Počeo je mjeriti po štapu i 
kad izmjeri šest, povuče čavlom, pa izmjeri još četiri i 
uprav mu doteče do kraja. Opazi, da je štap na kraju malko 

savinut. Namjerio se je baš na onaj, koji je počeo raditi 
sa sinom —- 

Šimun stavi štap na sječivo i presječe ga na mjestu 
gdje ga je čavlom zabilježio. Tada rasprpa ugljevlje po¬ 
škropi vodom i raspiri vatru. Zašilji sva četiri kraja, pa 
stavi oba štapa u vatru, da ih usije. Do malo ih izvadi, 
prekriži obje priječke i poče na nakovnju sastavljati križ. 
Dugo je tukao po njemu. Varnice su letjele, čekić jako oz- 
vanjao, kovač srčeno radio po običaju. Gvožđje se je i is- 


N- Andrijašević: Iz neretvanske krajine. 


11 



\62 


hladjelo, a on je još uvijek mlatio po njemu. Sasvijem obi¬ 
čajno, ko i nazad trijest dana prihvatio je čvršće klije¬ 
tima križ, pogledao prama vratima, otro rukavom znoj 
sa čela, turio brzo križ u vatru, kliještima ugljevlje na nj 
okupio i rekao : 

— Mali, poteži tu palicu !. 


Kovač je čuo i razumio sama sebe. 

Čaša gorčine se je prelijala. On pade na klupu, spusti 
glavu na ruke i zarida gorko. Otvorilo mu se je srce i suze 
se odroniše niz obraze. I sve mu pade na um i o svemu 
mišljaše, svega se sjećaše, zadovoljan, što ga boli, što ubija 
sama sebe. Dugo je, dugo plakao, dugo mislio ...... 

- Ja sam gadan čovjek ! - promrmlja on i opet se 
uhvati križa. Po vreće ugljevlja stavi i sve ražeže. Turaše 
križ kroz vatru amo i tamo. Nakon puna po sata izvadi 
ga On ga gleda. Nije mu u kliještima više maleni križ, 
nego mu se čini velik, velik- I svjetliji mu je, nego li je 
On ga gleda i gleda, ko da mu je na grobu srna. Svaki od 
četiri šiljka zabada mu se u srce. Zaludu mu na nj pada 
znoj i suze : ne utrnu mu žara. Ko mahnit je skučivao pn- 
ječke, ko mahnit je tukao po njemu batom. I eno, već je 
vas isprekrižan, reko bi, gvozdena je kruglja, ali on jos 
raspoznaje križ. Tri puta ga je stavljao u vatru i tukao po 
njemu. Čini mu se, da još vidi jednu priječku, koja nije 
dobro priljubila. Posu gvoždje punom šakom vare i uda¬ 
raše bez odmora. . , 

Napokon ga izda snaga. Baci ražareno gvozdje u vjedro 

puno vode i poleti, da vidi sina. 


U sobi ostade sama baba s djetetom. Mali drijema. 
Starica stoji nada njim i svakim časom ga dozivlje i pi a, 
hoće li šta. 

1 i - Njoj je teško samoj, „ta, noćas mu je ostati, ili ne 
ostati”, pa uzdahne : — Oh, da je barem Ive ovdje ! — 
Sina nije htjela zvati. Čula je, kako nešto kuje, pa je mi¬ 
slila : „Neka ga jadna, dako se malo rastrese.“ 

Na staroj je uri zvonilo jedanaest. Još sat, cijeli, dugi, 
debeli sat ! Mali govori nešto 0 kovačiji. Baba ga uzalud 
priupituje. On muči. I oči je stiskao. Čelo mu se orosilo 
znojem. Jedva mu se čuje disanje. Maleno lišće je blijedo, 
blijedo. Stara ga gleda i gleda. „Bljedji je nego prvo”, po¬ 
misli. ,,A ako umre ? Jedinak je on od svega našeg roda, 
a kako pametan, dobar, priupitan ! Jao, što bi on, da mu 
umre ! I starica se je molila Bogu, da slobodno nju uzme 
mjesto djeteta- 

Ponoća su minula. Dijete spava mirno, slatko. I babu 
svladava san, pa mu se jedva otimlje. Digne se, da donese 
vode i da se umije. Ali ne može kročiti, nego se prevali i 

zaspe. Do malo se opet prene. Sluša, gleda.ura je 

prestala kucati. Njoj je slabo. Vrućica je hvata. ,,Oh, da 
bi samo ura hodila !” ... Tada se malo po malo digne i 
pridje k zidu, da povuče pizove. Na zidu je maleno ogle¬ 
dalo. Ona se slučajno pogleda i sama se od sebe uplaši... 
Blijeda, upala, s dubokim crnim kolobarima ispod očiju. 
Jedva se uhvati postelje i baci se na nju. Što joj je ovo !. 
Čini joj se, da je nestaje u nekakovu dubinu. Zaludu se na- 
pire, da skupi pamet, snagu. Nje više nema, ona ne ćuti 
za se. Sjeti se svoga zavjeta, poboja se smrti i izgubi svijest. 

X. 

Tako ih nadje kovač. 

Pogleda dijete i sjedne na škrinju. 

Zaspao je. Njemu se sanja, da je mrtav i podbradjen. 
Nose ga na groblje. Kraj zida do ženina groba izdubena 
je jama. U njoj ziđje njegov badžanak grob. Donesoše 
mrtva kovača k jami. — Dajte ga, ljudi ! — viče zidar. 

* 

— Ma, gdje je, brate, prilika ovakovu čovječinu u tu 
škuljicu uvaliti ? — govorio je jedan seljak. 

— Ajde, jadan, ne budali, ili će ga boljeti — odgovara 
zidar i uzišavši iz jame, uhvati kovača i tiska ga u grob. 

„Uh, kako boli !” mislio je mrtav kovač. 

Ljudi zatrpavaju grob. Zidar će reći : 

— Gledajte, kako bi bilo lijepo vidjeti, da je i ovdje 
jedan križ, ko i na ženinu mu grobu. 

Netom to reče, kovačev sin, ko da je čuo, što zidar 
govori, skoči se iz postelje i u samoj košuljici, onako blijed 
i znojan otrči ukovačnicu izvadi iz Vjedra gvozdenu kruglju, 
što ju je kovač noćas skovao, i leti na groblje. 

„Ajme meni, nahladiti će se !” — zadrhće kovač. 

— Evo križa ! — reče mali i svojim sitnim prstima 
izvuče iz kruglje jednu po jednu sve četiri priječke. 

Zasja se velik ražaren križ. Mali ga tura u zemlju sve 
dublje i dublje, dok ga kovač ne osjeti na vratu. Htjede 
zavikati : „Zadušiti će me !” — a u grlu ga zapeče, za¬ 
boli, zažeže i on se prene i probudi. 

Mali i stara mirno spavaju. Kovač se na samim prstima 
malo po malo libi, da izadje, a nikoga ne probudi. 

Sidje niza basamake. Udje u kovačnicu. Utopi ruku 
u vjedro i izvadi gvoždje. Stavi ga u njedra. Svaki čas ga 
rukom tiče. 

Zora je. Kovač gleda s vrata. Nema nigdje nikoga. 
Izidje vanka i uputi k ratu. Udara mu krv u glavu. Sune 
mu u pamet kakova riječ i on je preko volje mora da ope¬ 
tuje, a ta ga riječ kvači i muči, a uz put ga još i tjeme boli. 
Kuša da gleda u daljinu. Ne može. Pred očima mu se stvori 
malena, pepeljugasta tačka, pa se pomakne s mjesta, pre¬ 
tvori u nit dima i raspline se polumrakom. 

Kovač dodje do rata. Sidje k moru i skoči na jedan 
oplovak : „Ovdje je duboko, ovdje ne će moći izroniti, 
misli on i ogledava se naokolo, a polagano spušta gvoždje, 


da se ne bi čuo pljusak mora. Malo postoji, a križa nestade, 
u dubini. Tisuće srebrnih kaplica, ko tisuće kovačevih 
suza, osvijetli mu put--- 


XI. 

A sada na posao ! govorio je zadovoljno sam 
sobom kovač. Da ovako produži, valjalo bi, da čovjek 
poludi... A da što, nego sam bio lud 1... Eno tri kila 
gvpždja, pa utopiti! Hvala Bogu, mali mi je sada dobro, 
još koji dan, i opet će sa mnom u kovačiji raditi. 

Svitalo je, kad je kovač došao pred kuću. Uzeo je 
vode i umivao se. Stara je otvarala oblok. 

Sinko, zazovnula ga je, — dodji gori, zove te 

Mate. 

Kovač je veseo pristupio svomu sinu. Uhvatio ga je 
jakim rukama i stavio na koljeno. 

Prigne se, da ga zagrli i poljubi, kad će mu na jedan 
put mali : 

A šta ’no si, ćaće, noćas radio u kovačiji ? 

SIROMASI IZA BRDA. 

i. 

rpiha je jesenska noc. Polagano liže brod morem. Ja se 
A. u njemu izvalio nauznak pod kasarom i slušam, što 
ljudi zbore. Šaro vito se društvo sastalo ovog puta. Mijo 
je ljudina visoka uzrasta, širokih pleća, dugih gustih br¬ 
kova, mornar na glasu ; ali koja fajda, kad je prava tel- 
čina. Muči i uvijek nešto dube. Nije mu se ni rugati: do¬ 
bričina je on od sebe, a namjerio se na zlu ženu, 
samo što ga ne tuče. Druga dvojica gornjaci su. Stariji, 
Šimun, sredovječan je čovjek, crn u licu ko više manje 
svi naši seljaci — sunce ga opatržilo, — zdrav k6 mazija, 
tvrd na nogama ko koza, vičan ledu i vrućini. Ćelav je, 
pametnih, pronicavih crnih očiju : kad te gleda, odmah 
ti u dušu zaviri, a po licu gata, kakove si volje : nevolja 
ga naučila. Treći je mlado momče, garava malena brka, 
crnih obrva i očiju, lijepa lica, u jednu riječ veoma pri¬ 
kladan mladić. Ime mu je Pavao. — 

Pod provom mi je bilo ugodno. Mornari su zašutjeli, 
a ja sam u tami slušao uvijek jednaki žubor mora, koje 
je kljun broda strigao, pa mi se pričulo, da je to šuškanje 
opalog jesenskog lišća, kroz koje sam češće u šumi po¬ 
žudnom nasladom odmjerenim korakom gacao vukući 
nogu za nogom. I dok me je po malo tiho kretanje broda 
šikalo, začuh gdje Pavao na provi pjeva: 

„Ljubi babu, da ti ručak dade, 

Udovicu, da te zaodije 
A djevojku, da se na te smije”. 


A malo iza pjesme začuh poviše mene rominjanje krupnih 
kapi kiše, koje me unina u san. Pred očima mi izniče na 
tisuće zvjezdica bijelih, crvenih i zelenih i ja zaspem 


Malo prodje, a netko me zazovne: 

— Gospodaru ! 

— Tko je? — upitam. 

— Ja sam, Pavao. 

— A što bi ti? 

— Ne budi ti pod zapovijed, dodaj mi oni bocu n i ć 
rakije, što je u vrh prove. 

Učinim mu na volju i upitam: 

— Koja su doba ; gdje smo ; što će vam radja? 

— Iznikli su vlašići, biti će deveta ura. Sada smo 
brzo prama Višnjici; u uvali ćemo baciti sidro, a u jutro 
naprijed. Umorni smo, valja malo opočinuti. 

— A što će vam rakija, kad idete spavati? 

— Piti ćemo, gospodaru, zastudilo je. Nije šala noćiti 
u Neretvi u ovo doba. 

I on se ukrade. Dok je on i Mijo pio, javi se Šimun 
ispod krme : 

— Ostavi i meni malo, smrzoh se od zime. 

— Pa da nije Bogu plakati, takova čovječina, pa da 
ti je zima, — Mijo će. 

— Jest, brate, pomete me ; tanka košulja pa prožiga. 

Ja se izvukoh ispod prove i vidjeh Šimuna razgaljenih 
prsiju bez kuparana. Pružio je ruku. Mijo mu doda rakiju, 
a on nagne, dobrim otkide i reče : 

— Baš proklete robe : tanko, nesretno, a skupo. 

— I meni kupila žena u ... a, a ja joj rekao, da ne valja, 
ali ona — aša, — „vidjeti ćeš” — kaže — „što se ti razu¬ 
miješ u robu” — pa na, popipaj, ista paučina, — Mijo će. 

Pavao će tada : 

— Vidiš, brate, za me nema trgovca do staroga Mate. 
Je skupo, ali mu blagoslovljen svaki novčić, što sam u 
njega ostavio. Kupio ja prekolani šarovitu košulju, pa 
me nosila cijelu godinu dana, a da mi je Šimunova ne¬ 
vjesta ne opra, još bi najjadnije p6 godine -- 

Do malo bacismo sidro na sred uvale, da nam manje 
komari dodijavaju, i legosmo počivati. 

* 

* * 

U pamik zore probudim družinu. Mijo se skoči, Šimun 
se ominjao jadikujući, da će mu puknuti od boli glava, 
a Pavao namrgodjen trao rukama oči, protezao se, zijevao, 
pa se opet prevrne na drugu ruku i leže. 

— Ustaj, ljenčino, viknem ga, a on ko u polusnu: 

— Što ću ti ja? Ima vas, pa vozite. Znam i ja tako. 
Lako po te, gospodaru, ti si spavao cijelu u Boga noć, a 
ja ni štaka ... 

I zahrče. 

U to ga Mijo gurne nogom. — Diži se, nijesam te 
ukrcao, da ležiš, nego da radiš. 

On se na sve jade digne. 

— Da si gospodin Bog, uvijek Pavla pa Pavla. Ne 
mogu se ni maknut bez mene. Nek se i oni bar jedan put 
spomenu, pa i bez mene štogod opreme. Bilo bi vrijeme, 
da i ja počinem ; ali oni ne, nego uvijek : Pavle, poteži 
siđrinu, Pavle, vozi, Pavle, diži se, a kad jedu ili piju, ne 
će da reku: Pavle, na ti. Pa još kažu, da ima pravice 
na svijetu !-- 

Zora zabijelila, a mi uz rijeku. Malo je oblačno, ali 
ipak lijepo vrijeme : za jematvu ko stvoreno. More tiho. 
Po Višnjici se uspjevale jarebice. 

U razgovoru đođjosmo i u staru rijeku. Pred nama 
kadkad poleti svraka poplašena od broda, kadkad se 
nadvije gavran, galeb i supina.. . 

Udjosmo napokon u malu uvalu sa sviju strana gla¬ 
vicom opkoljenu, lijepu i prikladnu — prispjesmo u Birinu. 

Prikučismo se kraju i pristasino na pristupak. Tu se 
iskrcavasmo. Pavao i Šimun podjoše trgati, a ja ostadoh 
s Mijom. 

Šta ti se čini od Pavla? — upitam ga. 

— A šta? Vlašče, vlašče. Nemaran je i lijen. U večer 
se zavali i zaspe nasred kuće. Ne svlači se nikada : „Čemu 
se svlačiti, kad mi se je jutro opet obući” ... Jednom 
se namjerio sa mnom na moru. Splata splatu tjera i mi 
zapadosmo u gol dim. Pusti Škotu! — zavikah mu ja. 
— Čekaj, da lulu pripalim. — on će mi, a strana broda 
zahvati more i za malo se ne izvrnusmo ... Drugačije mu 
je dobro. Ima prilično biće, samac je, niti mu mlado plače, 
ni staro kašlje. Ne će da se ženi i ima sto razloga. 

— Zašto? 

— Zašto? a zašto će se ženiti? Hajde bolan, vjeruj 
mi, da svakoga vrag zaslijepi, dok je mlad. Hoću se zenit, 
zadre u glavu i oženi se ; potla ga popadne nejačad, pade 
sljeme na tjeme, puno se hoće, malo se može, pa uvijek 
slabo. A još ako se namjeriš na vraga ! A onako? Ne briga 
se ni za što, slobodan je, pa gdje mu glava, tu mu i hrana. 

— A Šimun? 

— Krpi se jadan, kako može. Lako bi bilo, da je sam, 
ali su trojica, svi oženjeni, a stari ne da za živu glavu, 
da se dijele, dok je on u životu. Trpe glad, bosotinju i golo¬ 
tinju, a kad im se prigodi, onda se znaju okoristiti. Šimun — 
ja mislim — nije se napio rakije od Božića, i to ne znam, 
je li i tada, a sinoć on i Pavao popili p6 litra. Ja sam samo 
srknuo. 

— A otac, je li mu ovdje? 

Je on i braća mu, dvije nevjeste i dva težaka. 
Kazali mi sinoć, da je i mala I vka došla, da im pomogne i 
da primi dohodak, jer je na njezinu. 

— A je li čemu ta Ivka? 

— Dobra cura, ali ružna ko ponoća; nigda nema 
živa mira, ko da je popila živo srebro ; i puno je ... onako 
znaš kč> zanesena .. .nu.. vidjet ćeš .. • 

Miji nije bilo drago više govoriti, pa otidje spravljati 
užinu. 

Ja se prodjem po baštinama. Verao sam se po škri¬ 
pi ma, skakao, puzao na rukama i nogama, dok ne dodjem 
do trgača, kad me ugleda Šimun i poče govoriti: 

— Slabo ponijelo, ni pola lanjske, jedva da galicu 
i sumpor izvadimo. Lako bi bilo, da nas dug ne tare. Valja 
dužniku dat mast, a on ga potla naplaćuje, kako mu se svidi. 
Pa neka mu je blagoslovom. Pravo je, da i on dobije, kad 
zgodi drugomu; jer ti se čini, da bi dvojstrukim vratio, ako 
ti tko bude u nevolji, kad te stegne. Eto i on pričeka, a 
više put mu i propadne. Znaš, što je stara riječ : Trgovac 
daje rukama, a pita nogama. 

— Nije ni u lozi sva ljetina, pa ćeš platit — rekoh 
mu ja. 

— Jest nami, jer nam ne dopustiše ove godine sa¬ 
diti duhana. 

— A zašto ? 

— Ne izašla procjena na vagi. Ili je oficijal dohodio 
na svaku zemlju, nego pošalji žbire, a oni „pristimali.” 

— Pa ste ga tužili ? — upitah ga, jer mi je stvar više 
manje poznata bila. 

— Kako ne ćemo. Što on procijenio, bilo prilično i svak 
donio ; a mi izgubismo nagradu i navališe na nas globu. 
Rekoše mi : „doći će ti, da platiš tisuću kruna”, a sve mi 
stanje toliko ne valja. 

— A tko ti je tužbu učinio ? 

On me pogleda pronicavim okom, pa se ljutito nasmije. 

— Nevolja, moj sinko, nevolja ! Eto ti, tko!- : -- 


Nadjoh se u neprilici, pa uhvatim struk vrijeska i 
upitam ga, kakva je to trava. 

— Vrijesak, reče. Od toga se hrani pčela i još u pro¬ 
ljeću od kadulje, pa da nema vrijeska, sve bi pomrle, izim 
da padne medić po gori.... 

U to me Mijo zovne, da dodjem na kraj, jer su pristali 
mrežari. Sidjoh k moru. Kupim cipola, dam ih Miji, da ih 
peče, a osim toga meso da pristavi i pirinč svari. Ima tu 
hrane za dvadesetoricu, ali me nije zaboljelo. Nek jedu ! I 
tako su platili, pomislim. Mijo ispere meso, isiječe ga i stavi 
u lopižu. Onda se požuri, da šume skupi. Dobrana pun 
naramak brstine, kića od somine, baci na zemlju, namjesti 
tri kamena i stakne vatru. 

U to ozdola podvrnulo. Bacilo po neveri. Oblaci se 
navaljivali jedan za drugim. Za malo pričvrstilo i počelo 
pomalo roskat. 

— Nije koristi kuhati vanka — Mijo će. 

— Brate, kako ti drago, a da kud bi ti htio ? 

— A kuda ? u Žd ... ića stan. 

— Pa prenesi. 

Kiša sipi. Pomislim, sad će se trgači vrnut u stan. 

Kiša pljušti i meni ih žao bilo. Ta ako i u stan dodju, 
dok prispiju, svi su mokri ko voda. 

Kiša cijepa. — Što će jadnici, kud li će glavu za¬ 
kloniti ? 

I dadne mi se pogledati. Trgači beru. Nekolicina mje- 
hove nosi, a prsi im razgaljene, cijedi se niza nje voda. 
Ja i Mijo zaklonismo se u stan. 

Naložismo vatru. Mijo svidi ručak, a ja zakunjam 
sjedeći. Kako i ne ćeš: omarina, tama, pa ti život padne. 

Malo vremena prođje, a u stan se dotetura starac. 
Sedam križa preturio, a reko bi, da nije ni pedesetu zahvatio. 
Stasa preveć niska, na oko nevolja, ni za što dobar — bio 
to Šimunov otac Mate Žd ... ić rečeni Trtak. 

Sjećam se, da sam ga baš u ovom stanu pred nekoliko 
godina vidio, ali tad je bio slab, mršav i blijed, ko da je iz 
groba ustao: groznica ga tresla. I tada sam se s njim razgo¬ 
varao — o čemu, slabo pamtim, — samo znam, da sam mu 
nehajno natuknuo, da će brzo umrijeti. On mi je ljutito 
odgovorio : 

— Prodji se ti mene, više je miščića od mladih kozlića 
nego od starih ... 

A meni je bilo žao, što sam mu rekao, i zastidjen krio¬ 
mice sam ga gledao. Bio je i onda malo ćelav ko izlizana 
površina oplovka, što jedva iz mora viri, a procine njegove 
vlasi skupljale se u vitice ko i trava, kojom se je more na 
stranama oplovka igralo. 

A sada ? 

Preda mnom stoji malen, lijep starac sa sjedom kosom 
ko srebro. Ko kad more navali na izrovani osamljeni morski 
greben teškim udarcem talasa, a onda sunce srebrni one niti 
vode, što se niz greben u more slijevaju, srebrne niti ko 
njegove sjedine, — tako se ustobočio njegov maleni lik 
preturivši preko ledja sve nepogode života. 

Starac je nasred stana. Smiju mu se maleni, prosjedi 
brci i crveni obrazi, plave mu se oči uzigrale. U modrim je 
gaćama, zamazanim od mašta, u raspaloj nečistoj gući vas 
mokar. Kad me ugleda, skine kapu, turi je pod pazuho, 
pa će mi veselim licem nazvati: 

— Hvaljen Isus, gospodaru, i ti prispio ! 

Dignem se, pružim mu ruku i pozdravim se s njim. 
Starac se ušćemao o svemu i svačemu, dok ne prispije i 
družina. 

Pomolismo se, i na sred stana užinasmo. Nijesam se na¬ 
dao, da će toliko izjesti. Gutali su i žderali požudno bez 
odmora; reko bih, da se nigda sreće božje okusili nisu, 
ili da uvijek toliko jedu, pa im Bog ne da blagoslova. Pustih, 
da jedu, a ja se zagledah u Ivku iz primorskoga sela B. 

Ivka je stopro uljezla u 21. godinu. Lijepo se raščinila: 
gojna, opuna, srednjega stasa, duguljaste glave, a velike, 
kose smedje, visoka čela, velikih očiju malne uvijek krvavih, 
a zjenice joj, više sive nego vare, bile široke. Usnica je od¬ 
više debelih, nosa oduga. Kazivali su mi, da su je dobro 
pazili, a mala pametna bila, pa joj je pokojni otac često 
govorio : „Grehota, u njoj je Bog muško ištetio ! A znala 
cura u svaki posao, radina, nigda se smiriti nije mogla. 

Otac joj je bio pijanac, naprasit, a mudrijaš, nemirne 
ćudi, vječno zanovetalo. Ženu je kostolomio bez prestanka, 
a ona jadna, slaba i tanka zdravlja, a dobra mužu i djetetu 
za rana umre. A muž, kolikogod ju je tukao, ražalosti se 
puno za ženom, dade se sasvijem po piću i umre u kratko 
doba iza nje od kapi. 

Dijete su bližnji rodjaci lijepo uzgojili, ali malu ubijaše 
nekakova tuga i žalost. Već iz malena je poboljevala. 
To je krv — govorio joj otac — to će proći. Nu što ona 
u godinama napredovala, to je bolest sve više mučila. 
Taj nutarnji nemir udari joj u obraze žig bljedila, koje joj 
je ružilo lice. 

Grijesi otaca, — govorio je sam sobom stari seoski 
župnik, kad bi je bolje sreo; pa bi gdjekojemu pijanici u nju 
prstom upr’o. — Gledaj, nesrećo, kakove zlatne ruke i 
čistu dušu ima ona jadnica, a valja da trpi ne radi svoje 
krivice. Gledaj, onako će biti i s tvojom djecom. 

Ivka je od muška bježala. Ucijepilo joj se u pamet, 
kako joj je otac tukao pokojnu majku, kako je bjesnio, 
pa joj bilo teško na srcu i ne htjela o tomu ni misliti. — Dok 
sam živa tako je ona računala — sve je u mojim rukama, 
gladovati ne ću ; a kad umrem, nek bude ža upokojenje 
očeve i majčine duše ... 

Kad umre stari župnik, dodje u selo mladi fratar i 
uvede red trećoredaka. 


Veselim srcem stupi Ivka u red i radi osobite revnosti i 
pobožnosti izabraše je starešicom. Njezina potištena duša 
bila bi se smirila u molitvi, ona bi utihnula i nestalo bi je, 
kako nestaje onih pobožnih djevica, koje svrše po manasti¬ 
rima, da nije bolest svom silom davala oduška, pa mjesto 
daje pobožnost unina u tuzi, da je tješi i ujedno sjeća boljeg 
života bez tuge i boli, udahne joj samosvijest, da je njezina 
duša jaka, da svemu odoli, pa ne htjela biti samo svetica, 
nego i mučenica. 

* 

* * 

Težaci užinaju, a ja gledam Ivku. Ona nije kroz cijelo 
vrijeme ni riječi progovorila. Kad smo objedovali, pružila 
je ruku, da skupi posudje po stolu. 

Onda je uzela komadić kruha, poljubila ga i psetu 
bacila. Božemoj čudnovata lica ! Blijedo, debelo, a po njemu 
se poprutale jasne, modre žile. Smrknuto joj je čelo. A one 
bijele oči, ukočene staklene ! 

Prva se diže iza objeda. Izmolila je glasno, oštro, 
ko da se na koga breca, „zdravu mariju”, potpasala se i 
otišla za poslom. 

Izidje i družina. Teturali su se i preko volje hodili. 
Vani je kiša prestala, a počelo se i razgaljivati. 

— Do večeras smo gotovi, pa ćemo po večeri doma, — 
reče mi Mijo. 

Oko dva sahata po podne otidjem, da vidim, što 
rade trgači. Kad ja tamo, a to Šimun pod polom zahrkao, 
a Pavao se uhvatio za trbuh, pa se prinemaže, da je slabo. 
Stari radi i ne radi, tek jedina Ivka trga. 

—- Gospodaru, valja da počekate do sutra, danas 

ne ćemo dotrgati! — reče Šimun. 

— A zašto ne možete ? 

— E što ćete, teško je,ona dva slabo, a i mene nije volja. 
Može biti, da nam je naudilo, što nismo vični vašoj hrani. 


Slegnem ramenima i podjem, te kažem Miji, a on će mi: 

— Meni je žalije nego tebi, jer je brod obećan drugomu, 
pa će plaćat težake na suho; ali kad ne mogu, ne mogu. — 
Miji nije bilo ugodno kod kuće. 

Ja sam se ljut zavalio u škrip i prespavao do večeri. 
Kad se probudih, nadjoh družinu pred stanom. Ive se je 
uspela na vrh jednoga kamena, zrnje je krunice u prstima 
prebirala, pa šapćuć molila. 

U to javi Mijo, da je i večera gotova. Podjosmo u 
stan i zasjeđosmo po zemlji. Na jednom stocu u sredini 
stala zdjela i bukara, na bukari svijeća. Počesmo večerati. 
Bilo dobra i slatka novaka — stoprv desetak dana, da je 
otrgano, samo se od sebe niz grlo omiče, pa se namečiše, 
dok ih sviju za oči ne ujelo. Prosu se pusto pripovijedanje. 

U to Ivka izidje van. 

Pavao ne mogao jesti, pa se još uvijek tužio na trbuh. 

— Učini mu zapis — reče mu Šimun u šali. 

— E koristi mu ! 

— Moj dragi, drugi put s mjerom, eto mu najboljeg 
zapisa, — Mijo će. 

— Ja ipak ne vjerujem u one zapise ; ono je sve ništa, — 
reče težak kraj Šimuna. 

Dok je Pavao tužeći se na trbuh izišao iz stana, poče 
Šimun : 

— Kazat ću vam, što se je meni jednom dogodilo. 
Nazad dvaestak godina dodje ti jedan dan u mene Jure 

i Petar M.. da im je oca bolest postelji prikovala, 

pa da ih šalje u Dusinu u fra Ivana po zapis, jer će jedino, 
tako ozdraviti. 

Vani studeno, snijeg, a oni nose butinu, jaja, sira i 
kruha na dar. 

Primim ih, da prenoće. Za večerom me upitaju, ima li 
i koliko hoda do Dusine. 

— Ima i zecu dva dni po ovom snijegu, — rekoh 
lažuć, samo da ne idu. 

Kad to čuše, učini im se teško toliki put prevaliti, 
pa mi reku : 

— Mi ne ćemo ni hoditi. Ako mu bude sudjeno, sve¬ 
jedno će umrijeti. Nego kako ćemo sa zapisom? 

— Lako, b6ni. Malo karte smotaj, sašij u krpicu, pa 
svršila velika misa ! 

Kako rekosmo, tako i učinismo. Ono u torbi poje- 
dosrno, a oni doma. 

Kad su došli doma — poslije su mi pripovijedali — 
a ono im se otac diže na postelji, pruži ruke za zapisom, 
pa kaže: 

— Vidio sam vas ja, djeco moja, u snu, kad ste u 
onoga svetoga misnika — blažen čas, u koji se majci rodio! 
— došli. — I stavi zapis oko vrata, pa se diže zdrav i 
veseo, a dva mjeseca bolovao. 

— Bit će to ona vjera, da će ozdraviti, što li ? — 
upita Šimun. 

Ja se izvukoh van, da vidim, gdje je Pavao, a 
gdje Ivka. 

Kraj jednoga razvaljenoga stana sjedi Ivka, a do nje 
Pavao. Mjesečina je pala po njihovu licu. Noć je malo 
stuđna. 

Pavao Ivki šapće: 

— Nemoj tako, Iva. Bolesna si, kažeš. Udaj se. U 
nas je bila isto tako Mile Šimunova — ako je znaš — slaba, 
blijeda, pa kad se udala, raščinila se, ne bi je više pre¬ 
poznala. A ti si sto puta kršnija, nego je ona bila. Grehota 
je, da tako sama bez ikoga živeš. Bog ti je dao mladost, 
da je uživaš. Prsa su ti nabrekla. Zašto da sanu, a da ne 
doje tvoje dijete? Zašto da ti se drugi na biću bani? ... 
A ja ću te lijepo gledati ko zjenicu oka... Nemoj se ti 
obazirati, što sam lijen. Samac sam, a gore iza brda ne 


isplati se raditi... Ako si zadovoljna, ja ću u svijet i steći 
ću štogod novaca, sastaviti ćemo biće .. . Šta me gledaš 
tako. Ive. Nemoj, ja ti nijesam ništa zla učinio, ja ti hoću 
dobra ... Ja ću doći k tebi na more, jer ti se ne bi biknulo 
medju polama. Ne boj se, ne će ti biti sa mnom ružno. 

— Ne govori više, Pavle, rekla sam ti, ne cvijeli me — 
i cura spusti glavu na ruke i zajeca. 

A mladić je uhvati oko vrata i približi svoju glavu 
njezinoj, pa je cjelunu. 

Djevojka se prene, skoči na noge, zauši Pavla, uteče 
od njega, otare pregačom suze i uputi se k stanu. Pavao 
ju je slijedio. Češući se rukom iza uha, govorio je Ivi: 

— Ive, molim te, nemoj nikomu kazati, da si me 
plesnula -- 

Ivka udje u stan, a Pavao okola i dodje malo poslije 
od nje. 

Kad začuh viku i smijeh, vratih se i ja k družini. 

Starac se je junačio svojom snagom. Vino ga oborilo. 
Ostali se s njim izrugavali. 

— Ta što ćeš ti, kad te nema ni vidjet ! S jednim 
bih te prstom obalio — koraše ga seljak kod Šimuna. 

— E sada; ali kad sam ja mlad bio ! Moj sinko. Nijesam 
se ja ni brkatijih bojao, kamo li takih. A da si ti straha, 
jada i muke vidio, koliko ja, ne bi ni živ do sada bio. 

— Što si ti vidio, što doživio? 

— Čekaj, sad ću ti kazat, pa čuj, što nijesi čuo. 

Svi se umirismo. Ivka je sjedila na krevetu, vatru 
potpirivala i jednako brstinom lug amo tamo premetala. 
Pavla nije više trbuh bolio ... Šimunove nevjeste crnim, 
živim, malim očima neprestano su migale i cirile se, pa 
će jedna : 

— Sad će on od onoga barila: 

— Muč — osiječe se na nju stari, nakašlje se, napije 
i otare, pa počme : 


N. Andriiašević: Iz neretvanske krajine. 

i Kad mi je bilo osamnaest godina, pošalje me ćaća u 
Neretvu u Jure Ć.. . a, da služim. Kad navrši h dvije 
godine službe, rekoh gospodaru, da idem doma, pa da ću 
se ženit. A gospodar, kad me čuje, upade mi u riječ : — 
Znam, dotužilo ti obijati tudje toprage, a i doba došla, 
da se ženiš. Nego poslušaj me, sinko ! Više Bijeloga Vira 
ima jedna udovica, a u nje tri kćeri. Ajde, pa zaprosi koju 
od njih ; na mirazu je, stoje dobro, možeš se obogatiti. 
Kad to čuh — turim trupinu, uzmem pušku (onda se 
nosila puška bjelodano) i duhan-kesu novu s resama — 
valjala je talira. Sjednem u trupinu i otisnem se ploviti 
uz rijeku. Snijeg mete, ne vidiš prsta pred očima. Kad 
malo odmaknem, ugledam jato pataka — hiljadu ih je 
bilo. Pušku na oči, nategnem vuk, omaknem i ubijem- 
jednu jeditu. Onda je uzmem i ala da se vozi. Kad tamo, 
a ja se opet namjerim na pticu, sam vrag zna, koliko ih 
je bilo. Opet omjerim, stisnem i opet samo jednu obalim. 
Eh tada vozi — vozi — ko što je daleko, a ako posumrači, 
na široko kuće nema, pa kud ćeš na koju li stranu! Vozeć 
tako za dugo prispijem i do Bijelog Vira. Na viru čudo 
božje, biti će milijun pataka. Puška pukne, a opet samo 
jedna patka ostane. Ja i s njom unutra. Iskrcam se, izvučem 
trupinu na kraj i podjem, kud sam bio naučen. Kad ja 
na vrata pokucam. 

— Tko je božji? — zapita iznutra stara. 

— Putnik prijatelj, — prihvatim. 

Ona otvori vrata. 

— Dobra večer, bako, — nazovem joj. 

— Dao Bog, da ti dobra i bila ! 

— A bih li mogao, bako, u tebe prenoćiti? 

— Zašto ne, sinko! 

— A ima li šta večeri, bako? 

— Ima, ako ćeš sirčane kaše. Nego pričekaj. sad će 
mi doći kćeri, pa nek ti pristave. 


T 


Ja joj dam one tri patke. 

— Na ti, bako, pa spravi večeri. — Skinem pušku,'pri¬ 
slonim je na zid, izvadim duhankesu, napunim lulu i udri 
da se duvani. Ajde da. Ja čekaj, čekaj, kad evo ti jedne — 
najstarije. Uprtila breme branja. Kad dodje u kuću. na¬ 
vali na mater: 

— Tko je ovaj čovjek i šta je došao? 

— Ajde muči, bona. Iznio ga put, pa došao, da prenoći. 

Malo postoji, evo ti i srednje kćeri ; nosi u bremenici 
vode. Kad bane u kuću, upita mater : 

— Tko je ovaj čovjek i šta ovdje traži? 

— Ajde b6na, primiri se ; iznio ga put, pa došao, da 
prenoći. 

Ona još u riječi, a treća goni, da prostite, kravu u 
tor. Dodje i ona. Osvrne se na me, pa se osiječe na mater : 

— Što je ovaj čovjek ovdje i što hoće? 

— Iznio ga put, hrano moja, pa došao da prenoći. — 
Ja se zagledam u ovu najmladju i odlučim, da ću je pitati 
u majke, kad večeram. 

Stara operuša patke, a kćeri staknu vatru i naviše 
vodu, a kad uzavre, stave patke u kotlaču. Kad se zgotovi, 
izliju juhu u jednu zdjeletinu (mogla je držat više od 
šest oka), a patke ostave u kotlači. Stara postavi večeru, 
odreže kruha i dade nam samo jednu kašiku. 

— Daj, bako, još kašika ! 

— Nema, sinko, nego hajdmo, tko će dalje skočit; 
pa tko najviše skoči, oni nek jede kašikom, a drugi nek 
umaču kruh u juhu. 

— Ja zadovoljan, bako ; skači prva. — Ona se uspenje 
na škrinju, pa skoči s nje k vratima. Ali nekako ružno pade 
na noge i privali se. Tad kćeri jedna za drugom i svaka 
dobro oskoči, a ja mlad, zdrav, jogun, htio se pokazati, 
pa skočih sa škrinje lijepo kroz vrata na dvor. Stara kučka 
tad zatvori vrata, pa mi ne dade unutra. 

— Otvori, bako, gladan sam. 

— Bježi, lupetino, kani mi se kuće, pa hajde, kud 
te noge nose i oči vode. 

— Otvori, b6na, ne ljuti se ; nije meni do šale, a glad 
me mori; pa gdje ćeš, da i prenoćim, kad snijeg kija, a 
noć se hvata! 

— Bježi mi s vrata, jer ću, vjere mi, sjekirom po glavi. 

Kad vidim, da nije kud kamo, stanem je moliti, da 
mi barem pušku i duhankesu dade, a ona se otresi: 

— Pušku hoćeš, da me ubiješ, je li, pustaijo jedna ! 

Ja ni pet ni šest spopadm vrata, pa drmaj, drmaj, 
da ću ih istavit; ali one kučke uprle ; stala ih vika, plač, 
jauk i zapomaganje, a ja i bez puške i bez duhankese 
krenem, ni sam ne znam, kamo i gacam po snijegu okljušen 
kS gladno pseto. Nabasam u nekakvu planinu, te se penjah 
uza nju. 

U to se tvrdo smrklo, a ja nesretan na muke udario, 
gdje ću prenoćit. Okrenula bura. Zima, brate, da ne može 
žešća. I zec bi majku tražio. Noge mi se na p6 smrzle. E 
što ga je, da ga je, tu ga je, pomislim, nema bolje nego 
kušati sreću, d’ako se namjerim na koju kuću ili pojatu, 
pa ću naložiti vatru i čekati, dok se svane. Iduć tako za 
dugo, sam Bog zna, koliko sam ja izhodao — u neke neka- 
vice ugledam vatru. 

— Hvala Bogu ! — rečem u sebi i uprav k njoj. 

Kad ja tamo, što jadan ! Dvanaest hajduka, svi u 
sviti sjede oko vatre. Objesili ti brčine kršni k6 gora : strah 
ih je i pogledati. Jedan vrti vola na ražnju. Kad me ugle¬ 
daše, svi se skočiše k poli, gdje su im puške prislonjene 
bile. Meni raste kapa na glavi od pusta straha. 

— Žalosti moja, gdje će poginuti moja lijepa mladost, — 
pomislim i kao da se na mjestu usjednem. 

_ Tk 0 s i? _ zagrmi jedan — biti će im harambaša ; 
imao je na prsima dva reda dukata. 




181 

— Čovjek, putnik, zabasao, pa ne znam, gdje konačit, 
a i ozebao sam. 

Pristupi bliže — reče, a ja sjednem blizu vatre. 

— Biti će uhoda ili ulak — jedan će — ja bih ga ubio. 

— On uhoda? Nije on od toga zanata. Vidiš ga, kakav 
je, ne bi ga ni iz kupusa istjerao — reče neki suhonja. 

Tada oni, što su mu visjela dva reda dukata o ku- 
paranu s jedne i s druge strane, reče onomu, što je vrtio 
vola, da vidi, je li v6 pečen. On ga uhvati za zadnji but 
i potegnu, a kost u gnjatu puče. 

— Pečen je — reče, — a onda razastre kožu od vola, 
nasadi na nju ražanj, stresne, a moj ti se v6 nadje na koži. 
Izvuče im harambaša handžar iza pripašaja i raskasapi 
vola. Rasiječe najposlije i glavu, pa dade svakomu po malo 
moždana, biti će svakoga zapalo, koliko po jaja. Onda 
se svi maše u torbe i izvadi svaki za se somun kruha, pa 
odrežu po malo i preda me bace i kruha i mesa ; ima ga 
preda mnom više, nego pred ijednim. Tu ti ga ja jedem, 
a sve se mislim, što će od mene raditi. 

„Propao, ko propao, bio, pa me nema više ! Bože, 
u ruke tvoje”. Tako ja sve jedem i Bogu se molim, da me 
izbavi oda zla. 

Kad pojedoh malo, stanem se grijati uz vatru, a oni, 
što su mu dukati visjeli niz prsa, stane me gurkati. 

— Pij bolan, kad si jeo. 

Rad bi oni pili, uzeli bi bačvicu — a bilo mletačko 
barilo od šezdeset oka — pa njime nagni i napij se, a 
ja jadan od straha jedva sam ga i krenuti mogao. 

Kad njih vino ugrijaio, počeše sa mnom zbijati šalu, 
a ja se poklopio ušima i dušu u se zahvaljujuć Bogu, kad 
nije gorega zla. A ipak mi se na žao dalo, pa pomislih u sebi. 

— Ako utekoh ovoga puta, jadne tvoje kože, udovice! 

Ispiju vino, pa sada jedan poče govoriti, da ne bi bilo 
pravo prosta me pustiti, da sam čisto uhoda i da me ubiju. 


— Ubijmo ga ! — zaviče ih pet šest. 

Mene spopadne trojstruka groznica od straha. 

Onda besjedi onaj suhonja : 

— Znate, što ! Stavimo ga u bačvu, pa neka u njoj 
keti; i što bi rekao ,,iš”, prstima digne obruče, odadnije 
bačvu, stisne me u klupko i u bačvu uvali, pa je tad opet 
zadnije. 

Hajducima već puknuti od smijeha, a ja sve mislio — 
bio, pa me nema ! 

Oni podjoše svojim putem, a mene tužna i nesretna 
tu ostave. Šire mi je bilo u majčinoj utrobi, nego u onoj 
prokletoj bačvi. 

Ja ne znam, što se je unutra od mene dogadjalo. Na 
jedan put začuh strašnu uku. Urliču vuci. Skupili se na 
ono kostiju. Praskaju kosti, a ore se stijene. Bit će ih bilo 
preko stotine. Šnjuvaju bačvu. Na jedan put oćutim, da 
me nešto draška po ruci. 

„Šta može bit?” pomislim i uhvatim nešto duga ku- 
drava — rep od vuka. Vuk povuci, a ja se ne dam ; ne ću 
da pustim. Vuk naprijed, a ja i barilo za njim te ala amo, 
ala tamo, vuk trči, barilo za njim, dok niz jedno točilo 
skotrljah se i ja i vuk (ja isto repa ne puštam), a barilo 
udre u jednu polu. Ispadne dno, a ja izidjoh vanka živ 
i zdrav : 

— Šta, trst vam vaš, tko je to? — pianem ja ko živa 
vatra, sve mi varnice iz očiju skaču, a vuk se uplaši i smota 

tunju, pa svojim putem-:- 

Ja se tad promislim, k ako bi bilo, da odnesem onu 
volujsku kožu, te se vratim u planinu, ukradem je, pa 
njom u Metkoviće. Kad je prodam, ukrcam se opet u 

trupinu, pa doma.- 

— Puste laži ! — skočiše se na nj^dva težaka. 

— Pa neka laže, kad lijepo laže, a nikomu štete ne 
nanosi — reče Pavao. 


— Tko vas sili, da mu vjerujete ? — Mijo će. 

— A kako si se poslije oženio? — upitah starca. 

— Kako? ! Ko čovjek, — on će. — Kad dodjoh doma, 
rekoh ćaći i starijemu bratu, da bih se oženio. Ćaća me 
upita, bih li bio zadovoljan za moju pokojnu ženu. Kad 
mu rekoh, da bih, otide k njezinima i isprosi je. A po sta¬ 
romu običaju otesmo je nedjelju dana pred vjenčanje. 
Odražala meni djevojka... One noći, iza kako nas je 
fratar prekrižio, spavam ja s njom i igram se. Zaboravilo 
se nas dvoje i podjetinilo. U onomu veselju rekoh ja: 
„Daj Bože, da se ne rasvane do Jurjeva dana”. 

A brat me ču iza ošita, pa će mi : 

— Stasi ti, Mate, poludio, a kad bi onda jarik posijali? 

Nevjeste ne dadoše pijanomu starcu, da dalje govori. 
Do malo podjoše spavati. 

Ja izidoh iz stana i legoh uz ostalu družinu. 

Vedra je i tiha bila noć. U uvali bilo sve mirno ; tek 
kadikad cipao zabara ili bilizma skoči... 

Malo podalje vabio netko ćukalicom liske ; čula se 
dva tri hica iz puške, pa se spusti pokoj, koji nije ništa 
mutilo. 

U vodi se ukazali ko u ogledalu brežuljci oko uvale, 
a ja se ne mičem i gledam ovu ljepotu, što se bani samo 
u nezdravim krajevima... I biser ćeš naći samo u bo¬ 
lesnoj školjci... 

Oko mene zuji na milijune komaraca, a svaki nosi 
u svom žalcu klicu groznice ... 

Studeni lahorak poče me hladiti po licu, ali za čas, 
jer opet nasta tišina. 

Dugo i dugo stajao sam ja budan, dok je skoro sva 
družina zaspala. 

Na jednom začuh, da netko tiho uzdiše i plače. Bila 
je Ivka. Bog zna, što se je u curinoj duši u onaj čas do- 

gadjalo !. . . Zar ne bijahu ono suze, slatke i mile suze, 
koje samo jednom u životu prolije djevojka, kad se prvi put 
zaljubi? !. • • 

Ivka je ustala. Šimunova žena otidje za njom i upita 
je, zašto plače. Ona joj ispripovijedi sve, što joj večeras 
reče Pavao, i kaza joj, da ju je poljubio. Po običaju je 
smišljala svoje grijehe i boji se, kako će reći fratru, kad 
podje na ispovijed. 

— Ako nemaš većih grijeha, — reče joj žena, — neka 
te bude za to mala briga. Pa šta, ako te je poljubio, što 
za to ! Zar bi ti htjela boljega muža? Lijep je Pavao, malo 
ih je onakovih u cijeloj krajini !.. . 

Žena je uzalud govorila. Ivka je umoli, da joj o tomu 
više ni riječi ne reče, sjede na stjenu i poče jecajući moliti. 

Ja sam još dugo mislio i maštao, dok mi san ne sklopi 

vjedje - 

II. 

Prodje pet godina. 

Jednog jesenskog jutra pred zoru udarao je nogama 
pas Lovo ko obično na vrata moje sobe mameći me u lov. 

Bijedno pseto, hoće opet da uzalud skače ! 

Digoh se. Navukoh opanke. Opasah patrontaš. Za¬ 
metnuli se dvocjevkom. Vani je bio zrak svjež i ugodan. 

Dakle za brdo ! 

Pseto se je po običaju zavuklo medju maslinjake 
i uzalud tražilo trag, a ja sam s praznom puškom na ra-, 
menu šetajući se hodao putem ni ne misleći na lov. 

Što sam se više približavao brdu, nastajala je veća 
pomrka, k6 obično pred rasvanuće. 

Malo po malo odskakivali su rubovi tamno modre gla¬ 
vice čičkajući se na nebu, koje se je počelo svijetliti. Obo- 
rite litice postajale ljubičasto-svijetle ističući se izmedju 
tamno zasjenjenih uvalica. Svjetlost se je za gorom širila 


zora praskala šaljući crvenilo u sjajnu plavet nebeskoga 
svoda. A to nebo je kao svježe lice zdrave djevojke, kad 
pomodri od zime, a krv, crvena krv udara u prozeble 
obraze- : — 

Zvijezde su umirale jedna za drugom. Samo je da- 
nica blijeda i svijetla još sjajila. I onu čarobnu svjetlost, 
što se je prosula po polama uz crnu jaku sjenu, mistič¬ 
niju i ljepšu od mjesečeve, rekao bih, da je ona slala. 

Či-črk, či-črk — zvonilo je i odzvanjalo izmedju osje- 
čitoga kamenja pjevanje jarebice. 

Da ih podjem čekati? ! 

Sjedoh za grmičak vrijeska. Miris smilja napunjivao 
mi je grudi. 

Či-črk, či-črk ! — i nedaleko od mene šuškahu piljci 
u točilu. 

Ala sam ti ga ja lovac ! — mislio sam. 

I doista ni jesam se brinuo za lov. Draže mi je bilo 
prisluškivati, kako ptice pjevaju. A još da mi je vidjeti, 
što pričaju stari lovci : „Vidiš — muški se sakrije izmedju 
škripa i pjeva ; pjeva, da ga je milota slušati, ne bi li sa 
gnijezda izmamio ženku. A ako je prevari, onda se ukrade 
k gnijezdu, razbije jaja i popije ih .. 

Či-črk, — či-črk — opet se odazva glas. 

Puška više mene puče, a u točilo padoše tri jarebice 
kS tri kamena. Ja se digoh i ugledah Juri ševa sina, kako 
ih traži, a tad se uputih uza stijene. 

Odozgor tri stotine metara nada mnom vraćale su 
se djevojke iz branja. Nakložile su i uprtile breme kića, pa 
silaze ljuljajući se, a meni se čini, k6 da se niz gole pole 
miču velike krošnje masline ... 

Kad dodjoh za stijene, sunce je već bilo izišlo. Za 
stjenama je malo studeno. I burin je počeo puhati. Podjoh 
u G. Bilo to maleno seoce. Da ne ugledaš ono dima, što 
se iz potleušica diže, ne bi ni saznao, da tu ima ljudskih 

stanova. Selo je nečisto. Uz kuću je tor pun smrada. Puti 
su kaljužni i glibavi. Svinje se slobodno šeću po „ulicama”. 

Kad stupih medju kuće, vidjeh gdje trči amo tamo 
dijete u raspalom suknenom haljetku, a kroz njegove 
rupe vidjelo se golo meso. Dijete je drhtalo od zime i kad 
me ugleda, zasmijalo se. 

Što se smiješ, mali? — upitah ga. 

— Mati mi pere košulju — reče mi dijete ... 

I doista malo podalje prala je jedna žena crnu košulju 
i trala je gnjilom. 

— Pa što ne kupiš sapuna? — rekoh joj. 

— Znate, gospodine, rekli su mi, a ni jesu lagali, da 
se roba dobro izspere u gnjili, pa kad sidjem k moru, uvijek 
donesem gnjile sobom. A sapun je skup ... Teško je tro¬ 
šiti ; siromašni smo ; voda daleko ... Vjerujte mi, gospo¬ 
dine, ubi nas velika čistoća- 

— A šta nema nikoga u selu? — rekoh. 

— Tamo su dalje na brdu — i pokaže mi rukom. 

Oprostih se s njome i iz vrtače u vrtaču „putem” 
označenim samo crnim tragovima stopa ljudskih podjoh> 
kud mi je rekla. U Crvoljinoj trapio težak. 

— Što radiš? — upitah ga. 

— Matam zemlju. 

— A otkuda, kad je sam kamen? 

— Doći će. 

— Hm, odakle? 

— Pogledaj gore, više sebe. Vade drva za klačinu, 
doći će zemlje ! 

— Čekaj ti dotle. 

— Bolje ikada, nego nikada ; a posla i onako nemam. 

— A tko gori klačinu ? 

— Žd ... ći. Znaš onaj Pavao, što je otišao u Ame¬ 
riku, poslao novaca, da mu sprave klak. Piše, da će doći 
i sagraditi kuću. 


— Pavao? ! 

— E, e, Pavao — seljak će, pljune u dlane, zamahne 
mašklinom i udari u polu. Vrcnu iskra. Prelomi se kljun. 

— Eto ti te k belaju ! — mrko će on. Baci mašklin, 
sjede, pa nastavi. — Ovo mi je na šte srca. Pa još kaže, 
radi. Evo vidiš: Sad valja na kovača, plati, izgubi dan, 

1 pa opet radi kd živina, a uvijek glad i nevolja: nikada 
cijele košulje na meni. Nego, gospodaru, reci djedu, da 
mi plati put, pa ću i ja u svijet. 

— U svijet ! A znaš li ti, kako se tamo radi ! 

— Nek se radi, ali se barem i uživa. Eno ti Pavla, 
pa kad je on stekao u svijetu novaca, već će svatko. 

— A čuješ, što je od one Ivke, što ju je Pavao prosio? 
— Poznaš je i ti !... Nije joj nitko kriv. Pavao je 
zaprosio, prvo nego je otputovao. Ona ga odbila, a on 
zadao drugoj riječ i otišao. Kad Ivka saznala, poludjela... 
Uvijek govorila samo o Pavlu, hodila na općinu pitati 
putni list, pa da će za njim ... Eno je sada u Šibeniku 
u ludnici------' 


Gore na brdu seljaci ostavili radju i silaze. 

— Ono idu ukopati staroga Matu Trtka — reče mi 
seljak. 

— Umr’o. 

— Jest. Umr’o i vrijeme mu je bilo. Ima dvije godine, 
da im smeta u kući... 

— A gdje će ga ukopati? 

— Tu tamo oni ukopavaju mrtve ; možeš poć vidjeti. 

Podjoh. 

Prama meni dolazilo desetak čeljadi. Dva sina no¬ 
sila oca. 

Na dvjema priječkanra od smriječa ležao mrtav starac. 
Preko nogu i čela privezali ga uzicom uz drvlje da ne 
padne. Treći sin držao je u ruci nečistu čašu blagoslovljene 







vode. Za njim se libile ženske nabrajajući bez suze u oku. 
Jedan seljak se zametnuo motikom, a o palicu objesio 
tikvu rakije. 

Evo nas i na groblju. 

Desetak gomila nabacanih stijena, desetak je grobova. 

Spustiše starca na zemlju. U modrim gaćama, u 
istoj onoj raspaloj gući počivalo je njegovo sitno tijelo 
na dva štapa. Podbradili su ga krpicom starog crvenog 
pasa. Zategnuli su je previše, pa su usnice mrtvaca na dvor 
iskočile. Ispijeno njegovo lice pocrnjelo je. Vjedje su mu 
duboko upale u očne šupljine. 

Seljak je kopao grob. 

— Eto, sad ga spustite, — rekao je on, iskopavši 
nogu dubine. 

— Kako to? — ja ću. — Je li to plitko? 

— A moj gospodaru ! Nije umr’o od kuge, nego od 
groznice i starosti. Vidiš, da je isti praljak. Slabo će se 
njim zemlja pomoći. 

Dok su ženske po običaju dalje narikale, spustiše 
mrča u rupu. Šimun zamoči grančicu vrijeska u posvećenu 
vodu i poškropi oca moleći „pokoj vječni”. 

Najmladji brat bio je jedini, koji je pustio suzu za 
ćaćom. 

Seljak je zagrtao mrtvacu motikom noge. 

Dva starija brata gledahu ozbiljna lica, kako se puni 

grob. . . 

Najednom će Šimun najmladjemu bratu : 

— Ivane, čuješ, Ivane, deder odriješi onu uzicu oko 
ćaćine glave, trebati će nam- 


VATRA U KAMENITOJ PUSTINJI. 

U jednom zagorskom selu živjele dvije obitelji u za¬ 
vadi. Susjedi su, a dvije udovice su kućni starešine. 
Perina sa kćerom Dragom ima kuću zidanicu. Tik 
uz nju stoji slamnata potleušica udovice Janje, prkosite 
i ubojite žene, koja je uvijek svakomu prijetila sinom 
Ivanom. 

Ali sreća htjede, da se Ivan zaljubi u Dragu. Ivanova 
majka da crkne od bijesa. Dragu je klela i mater joj grdila, 
da joj je sina očarala. Djevojka morala uticati od mladića. 

Jednog vedrog dana početkom ljeta, dok je bjesnila 
bura, zapali se Ivanu potleušica. Veliki crni stup dima 
uzdizaše se u vis. U selu nasta vreva i vika. Zazvoniše 
zvona. Svatko trči na mjesto nesreće. 

I ja sam s grozotom promatrao strašni prizor. Čeljad 
se okamenila. Nigdje u blizini nema vode. Najbliži bunar 
daleko je cijeli kilometar puta ... Zaškrinuše grane sta¬ 
bala posadjenih gore oko kuća pod rukama seljaka, koji 
ih iskreviše i s njima se uspeše na svoje potleušice, pa 
mašu, da odvrate vrući zadah plamena i iskre od njihovih 
slamnatih krovova ... Svaki put, kad vjetar jače dune, 
a plamen se povije, začuje se iz stotinu grla glas straha 
i užasa... Ženske baciše biljce na slamnate krovove i 
liju vodu po njima, a nitko ne će da gasi vatru. 

Ivan je izgubio glavu. Ušao je u kuću i iznio nešto 
sud ja i robe, a onda teškom mukom uz veliku pogibelj 
još jednom udje u goreću pozemljušicu i noseći pred sobom 
kamen od žrvanja izidje na dvor. 

— Što je poludio ; bijaše iznijeti još što robe ili 
drveća — rekoh ja — kamen mu ne će izgorjeti. 

A težak kraj mene reče : 

— A šta mu je više i ostalo u kući ? A onaj kamen 
mu više vrijedi, nego sve ono drugo, što je iznio. 

Ivanova majka stajaše pred kućom. Na bližnjoj zi- 
danici polijevala je Perina vodom zidove svoje kuće, uz 
koje je lizao plamen. 

Kad je ugleda stara Janja, navali na nju. 

— Daj mi nož, ubit ću je, daj bovan, smjestiti ću je. 
Kugo nesretna, i vatru si mi na krov bacila. Ej ljudi, možete 
li trpiti, mene sirotu onako ucvijeliti ! Ivane, Ivane, uzmi 
mašklin, potkopaj joj temelj, kad naša gori, nek se i nje¬ 
zina ori--- 

A vatra je bjesnila, plamen se pod vjetrom povijao, 

ljudi granama mahali i vikali... 

Kada prispiju djevojke s vodom, svak htjede oteti 
bremenicu, da polije svoju kuću. Ja ne dopustili, nego 
dozvah Ivana, da trne vatru. Ivan dodje. Djevojke su mu 
dodavale pune kable vode. 

A s druge strane, da je ne vidi majka, srnula je s punim 
vjeđrom vode u vatru Draga. I dok je polijevala, nitko 
i ne opazi, da joj je plamen zahvatio odijelo. 

— Amo se Draga, gori ti modrina ! — viknu Ivan 
i skoči k njoj, uhvati je u naramak i nošaše iz vatre ... 
I jedno i drugo uhvati plamen. 

— Bacite se na zemlju ! — viknuh i u isti čas polih 
dvoje mladih s punim vjedrom vode, a tada se dobavili 
iznesene robe i bacim na njih da se istrne vatra. 

Očajni krik Ivanove i Dragine majke začu se u isti 
mah. Djevojke polijevahu vodu po njima, ženske seokupiše 
oko njih, a muški se ne makoše sa svojih krovova, nego 
još uvijek mahahu teškim granama, još uvijek vikahu 
očajno, zdvojno . . . 


— Zadušiti ćete mi ih ! — vikahu obje majke .. . 

Vatra je jenjala. 

Svijet je s radoznalošću gledao dvojem ladih, kad 
sam ja digao cijelu hrpu odijela s njih. 

Polunagi i zagrljeni privinuše se jedno uz drugo, a 
suza je titrala na njihovim trepavicama. Djevojka je 
crvena drhtala ko prut od straha, sreće i stida- 


I nitko ne reče ni riječi od ganuća, samo ja ću tada 
Ivanovoj staroj : 

„Evo ti ga opet živa. Pogledaj ih, kako se ljube. Bog 
je tako osudio, a ti Mu se nemoj suprotiviti...” 

A svi okolo nas rekoše, da je tako. 

* 

* * 

Ivan i Draga se zaručiše. Kad sam ja malo po tom 
prolazio uz garište potleušice, vidjeh gdje Draga pred 
vratima svoje kuće veze novu košulju. Ona me nije vidjela, 
a ja sam zastao, da čujem njezin glas. Jer bijaše u djevoj¬ 
činu glasu nešto, što me je veseljem napunjalo, bijaše 
mnogo zanosa, ljubavi, sreće i života. Mlada zaručnica 
je pjevala : 

Upita me za ruku, 

Pa mi dade jabuku ; 

A ja njemu ljepšeg dara : 

Srce iz njedara. 

